
PREFAŢĂ 


Pierre Amiet ne conduce prin această carte într-o dublă 
aventură: cea a civilizaţiilor orientale, martore ale naşterii 
Occidentului, dar şi cea a romanticilor şi savanților occi- 
dentali, porniţi în căutarea lumii biblice. O aventură, într-ade- 
văr, pentru că ce alt cuvânt ar defini mai bine căutările 
entuziaste şi pasionate ale primilor „arheologi” orientalisti? 
Într-o epocă în care lumea savantă nu considera că uni- 
versul ar putea fi mai vechi de 6 000 de ani, în care crono- 
logia bazată pe scripturi plasa Potopul în 2096 î.Hr., iar 
Champollion primea multumirile Papei pentru a fi demon- 
strat că zodiacul din templul de la Denderah data din epo- 
ca romană a Egiptului şi nu era vechi de 15 000 de ani 
(cum îl considera o datare grăbită), descoperirea unor civi- 
lizafi uitate chiar si de către tradiţia biblică era menită să 
clatine multe certitudini. Desigur, aceşti diplomaţi, erudiţi, 
ofițeri occidentali, unii dintre ei, precum Henry Rawlinson, 
înscriindu-se în acea categorie a diletanfilor de geniu atât 
de bine ilustrată de Schliemann, nu se aşteptau la ceea ce 
urma să le ofere misteriosul trecut al Mesopotamiei. 
Scopul lor era descoperirea vestigiilor vechilor civilizaţii 
pomenite în Biblie: Ninive, capitala cruzilor assirieni sau 
infamul oraş al exilului, Babilon, dominat de legendarul 
Turn Babel. Atunci când, în 1877, din săpăturile de la Tello 
au apărut, complet necunoscuţi şi neasteptafi, sumerienii, 
a fost doar un prim semn al revoluției în cunoaştere, care 
avea să răstoarne viziunea istorică bazată pe textele 
sacre. Cu numai cinci ani înainte, George Smith anunţase 


5 


o descoperire de altă natură, care detrona Biblia din statu- 
tul de cea mai veche carte a umanităţii: versiunea babilo- 
niană a Potopului, în biblioteca suveranilor assirieni. Chiar 
dacă tradiția era, de asemenea, pusă la îndoială în aceeaşi 
epocă şi prin descoperirea preistoriei şi a speciilor umane 
pre-sapiens, informaţiile venite din Orient au o semnifi- 
catie aparte, pentru că provin chiar din lumea Bibliei, care 
se dovedea astfel mult mai veche şi mai complexă decât 
şi-o aminteau înţelepţi israeliți sau istoricii greci şi romani. 

Termenul de „Orient” şi-a schimbat în timp semnificația. 
Pierre Amiet ne oferă aici o perspectivă tradiţională, în care 
Orientul se confundă cu spaţiul Semilunii Fertile, la care 
adaugă două zone ce apar ca plasându-se la periferia 
acestei lumi: Anatolia şi Iranul. Dezvoltarea ştiinţelor orien- 
tale, începând din secolul al XIX-lea şi până în prezent, a 
modificat această perspectivă. Istoria Orientului Apropiat 
este în mod inevitabil legată de cea a Egiptului faraonic, iar 
egiptologia reprezintă unul dintre domeniile fundamentale 
ale orientalisticii. Indianistica şi sinologia, la rândul lor, au 
câştigat progresiv în importanţă, mai ales o dată cu desco- 
perirea civilizaţiilor Harappa şi Shang, astfel încât ideea de 
„Orient” s-a lărgit pentru a cuprinde Asia Meridională şi 
Extremul Orient. Civilizaţii necunoscute, unele dispărute şi 
uitate, precum cea hittită, altele încă nevizitate de europeni 
până în secolul al XIX-lea, precum cea tibetană, au 
adăugat noi domenii orientalisticii: hittitologia, tibetanistica 
etc. În prima jumătate a secolului al XX-lea, ştiinţele orien- 
tale au ajuns să includă în domeniul lor de interes peste 
cinci milenii de istorie, într-un spaţiu uriaş în care limbi şi 
scrieri, structuri sociale şi statale, religii şi stiluri de viaţă de 
o bogăţie şi de o diversitate uimitoare atrag încă interesul 
savanților şi curiozitatea publicului. Chiar în spațiul res- 
trâns la care se referă această carte, diversitatea despre 


6 


care vorbeam este evidentă: indo-europeni, semiţi, sume- 
rieni, elamiţi, care folosesc nu numai limbi dar şi scrieri 
diferite, au constituit state cu structuri variate, de la 
oraşele-stat sumeriene la cele teritoriale babilonian sau 
hittit. Pierre Amiet observă cu justete faptul că pentru a stu- 
dia această lume retetele nu servesc. Nu putem încadra 
într-o categorie unică regalitatea charismatică sumeriană, 
pe cea divină egipteană, sau regalitatea militară assiriană. 
La fel cum nu putem aprecia cu aceeaşi măsură religiozi- 
tatea sumeriană, pe cea iraniană sau pe cea iudaică. Or, 
tocmai această observaţie ne face să ne îndepărtăm, pe 
de altă parte, de o altă teză a lui Pierre Amiet care, credin- 
cios în felul acesta obiectivelor primelor generaţii de orien- 
{alisti, vede în evoluția religiilor antichităţii orientale o inevi- 
(abilă orientare spre monoteism, expresie a unui progres 
intelectual care se traduce prin conceperea unei unice divi- 
nitäti universale. 

Este greu de acceptat ideea unui ,progres” al viziunii 
religioase şi cu atât mai puţin al sentimentului religios. În 
definitiv, dacă am fi tentaţi să considerăm monoteismul 
superior altor sisteme religiose, nu ar trebui să uităm că 
„raționalitatea” concepției despre divinitate, anticipată de 
Amiet în concluziile sale, survenită în momentul ,axial” al 
istoriei, în care „raționalitatea filozofică lua naştere în lonia”, 
este o atitudine născută, totuşi, într-o civilizaţie politeistă. 

Cititorul trebuie, deci, să fie prevenit: orientalistica nu 
este un domeniu inocent. Nu numai pentru că preia toate 
păcatele, cunoscute sau nu, ale demersului istoriografic, 
dar şi pentru că tinde să le amplifice prin miza sa intelec- 
tuală. Istoria este prin definiţie un studiu al alterităţii, ceea 
ce aşază întotdeauna sub semnul relativităţii concluziile la 
care ajunge cercetarea. Atunci când între savant şi obiec- 
tul studiului său se află nu numai timpul, ci şi uriaşe 


diferenţe de civilizaţie, atunci când trebuie să descifrezi nu 
doar o limbă dispărută de milenii, ci şi un cod cultural com- 
plet străin, interpretarea informaţiilor este inevitabil ris- 
cantă. La toate acestea se adaugă presiunea culturală: 
istoricii sunt oameni ai epocii lor şi, oricât de obiectivi s-ar 
strădui să fie, întrebările pe care le pun şi răspunsurile pe 
care le caută sunt întotdeauna cele ale lumii din care ei 
provin şi căreia i se adresează. Pe de altă parte, tocmai 
acest sentiment de-a ne afla în proximitatea unei lumi pier- 
dute, străină şi misterioasă, este cel care face atât de 
atractive studiile de orientalistică. 

Cititorii vor descoperi în cartea lui Pierre Amiet un punct 
de vedere care nu le este poate familiar: o abordare a anti- 
chitäfi orientale nu atât prin intermediul textelor (foarte 
abundente şi în cea mai mare parte încă necercetate), cât 
mai degrabă prin acela al vestigiilor materiale şi al imagis- 
ticii. Vom vedea această lume prin ochii unui arheolog şi 
istoric al artelor, care valorizează obiectele şi le desci- 
frează mesajul tăcut. Cu atât mai atractiv şi mai subtil este 
demersul său, care urmăreşte evoluţia intelectuală în cele 
mai vechi societăţi istorice, fără a face apel la cuvânt. 
Dincolo de rezervele pe care le putem avea în privinţa 
unora dintre interpretările sale, dincolo de inconsecven- 
tele teoretice pe care le conţine, cartea lui Pierre Amiet 
rămâne, totuşi, capabilă să suscite interesul şi, de ce nu, 
să deschidă pentru mulţi calea spre cunoaşterea unei lumi 
trecute care, în orice cheie ar fi înțeleasă — savantă, reli- 
gioasă, poetică —, rămâne la fel de fascinantă. 


Daniela Zaharia 


INTRODUCERE 


Europa a păstrat întotdeauna, prin tradiţia biblică, 
memoria rădăcinilor sale orientale precum şi pe cea a fap- 
tului că istoria umanităţii trebuie să fi început în Asia Mică, 
o dată cu Adam. Este, prin urmare, foarte logic faptul că 
erudiţii săi călători şi, începând din secolul al XIX-lea, 
arheologii săi au urmat calea pelerinilor în căutarea măr- 
turiilor despre îndepărtatele origini ale propriei sale civi- 
lizaţii. În acelaşi timp, însă, Europa descoperea chiar la ea 
acasă ceea ce va numi „preistorie”, înţeleasă ca o lungă 
perioadă de evoluţie a umanităţii arhaice, divizată crono- 
logic prin uneltele sale de piatră cioplită, apoi şlefuită, apoi 
din bronz şi, în sfârşit, din fier. Or, distincţia dintre timpul 
preistoric şi cel istoric a început să se estompeze o dată 
ce preistoria a apărut ca o formă mai autentică de istorie, 
privită global, în măsura în care se ataşează de ceea ce 
poate fi considerat esenţial: mediul natural, hrana şi obti- 
nerea acesteia, etapele progresului tehnic, prin opoziţie cu 
ceea ce pare un accesoriu secundar — evenimentul indi- 
vidual. Mai precis, marele inovator care a fost Gordon 
Childe a arătat, începând din 1925, faptul că o clasificare 
bazată pe unelte corespunde în realitate dezvoltării 
sociale legate de asigurarea subzistentei. Momentul deci- 
siv, „revoluţionar” chiar, al întregii istorii umane era, în 
opinia lui, cel al apariţiei agriculturii, sesizabilă iniţial în 
Orientul Apropiat. Aceasta avea să favorizeze sedenta- 
rizarea în aşezări rurale, apoi descoperirea metalelor şi, în 
fine, urbanizarea, prezentată ca o a doua ,revolutie” 

În Orientul preistoric (1935, apoi 1951), Childe arăta că 
această ultimă evoluţie a condiţionat înflorirea ulterioară a 
marilor civilizaţii istorice din Egipt, Sumer şi (la periferia 
istoriei) India. Acest proces, conceput pe atunci în mod 
inevitabil de o manieră parţial teoretică, conform unui punct 
de vedere influenţat de marxism, era legat de ipoteza unei 
difuziuni dinspre Orient către Europa a rezultatelor aces- 
tor două ,revolutii”, dintre care prima, cea neolitică, nu era 
comparabilă, prin importanţa sa decisivă, decât cu „revo- 
lutia industrială” după modelul căreia îi fusese aleasă de- 
numirea, considerată, de altfel, ca fiind convenţională. 
Chiar schematice, aceste opinii s-au impus ca un 
model universal, suscitând în acelaşi timp vii controverse 
cu privire la difuziunea pornită din focarul iniţial şi presu- 
pus unic al Orientului Apropiat şi Mijlociu. S-a născut, de 
altfel, o competiţie oarecum inutilă, pentru a arăta că 
Europa preistorică nu numai că a produs propria sa revo- 
lutie neolitică, dar şi că are reuşite tehnice precum con- 
struirea dolmenelor cu mult înainte de ridicarea piramide- 
lor din Egipt (C. Renfrew). Aceasta semnifica minimaliza- 
rea dezvoltării specifice a primelor civilizaţii istorice, pre- 
cum şi ceea ce trebuie, pe drept cuvânt, să considerăm a 
fi superioritatea lor. Pe de altă parte, comparatismul antro- 
pologic al unui Marshall Sahlins a răspândit ideea sedu- 
cătoare conform căreia paleoliticul, epoca vânätorilor-cu- 
legători şi „epoca pietrei” prin excelenţă, a corespuns unei 
„epoci a abundenței” a cărei amintire s-a păstrat în tema 
presupus universală a Edenului sau a Paradisului biblic, 
dar pe care o ignoră, totuşi, toate literaturile orientale pre- 
biblice. Conform acestei ipoteze, totul fusese, în linii gene- 
rale, definitivat în privinţa aspectelor esenţiale ale istoriei 
umanităţii, o dată cu apariţia lui Homo sapiens sapiens, 
identificat cu biblicul Adam, până la „revoluţia neolitică”. 

Relatarea biblică a Creaţiei condensa, aşadar, amintirea 
etapelor acestei istorii decisive. Dintr-o dată, cea mai 
veche istorie evenimenţială, aşa cum a putut fi reconstitu- 
ită în Egipt şi în Mesopotamia, risca să îşi piardă mult din 
interes, cu suita, una peste alta derizorie, de domnii mai 
mult sau mai puţin conforme cu modelul „despotismului 
orienta!” al lui Marx. Se putea pune întrebarea dacă nu 
cumva faptele cu adevărat importante nu s-au produs 
înainte sau la periferia acestei istorii tradiţionale: în acea 
perioadă a revoluţiei neolitice prelungită în epoca chalco- 
litică'. Gordon Childe apărea, de asemenea, ca profetul 
acestei atitudini, tocmai el care, în una dintre ultimele sale 
scrieri, vroia să „extragă din vestigiile arheologice ceva 
care a însemnat, pentru timpul care precede scrierea, 
substitutul istoriei tradiţionale politico-militare, culturile 
care ţineau locul oamenilor de stat” (Antiquity, 1958). 

Nu poate fi contestat faptul că acest demers a fost 
fecund; cu toate acestea, rezultatele sale nu au putut as- 
cunde faptul, de majoră importanţă, că, în ansamblul isto- 
riei umane, antichitatea orientală are o importanţă unică şi 
decisivă, egală cu cea a antichităţii clasice, pe care a pre- 
cedat-o şi, în bună măsură, a pregătit-o. Aşa se petrec 
lucrurile cu dezvoltarea, deci cu progresul global — 
tehnic, desigur, dar, de asemenea — şi cu deosebire —, 
intelectual, în special religios şi moral, care caracterizează 
etapele acestei antichităţi. Mutaţii, rupturi sau ,crize” ca- 
denţează această evoluţie într-o continuitate a cărei înlăn- 
tuire reprezintă esenţa însăşi a istoriei. Lucrul acesta este 
adevărat nu numai pentru ceea ce se referă la cele mai 
vechi manifestări legate de „revoluţia neolitică”, concepută 


1 Perioadă care corespunde apariţie primelor tehnici de prelucrare 


a metalelor, cupru şi metale preţioase, transformate nu prin topire, ci 
prin modelare pe vatră. 


11 


mai degrabă ca fiind un proces evolutiv, dar mai ales pen- 
tru ceea ce au însemnat dezvoltările ulterioare ale celor 
mai vechi civilizaţii istorice, în bogata lor diversitate. 
Egiptul este şi el inclus aici, chiar dacă, din motive con- 
ventionale, nu îl amintim decât în treacăt. Civilizaţia sa a 
interferat cu cea a Orientului unificat, în cele din urmă, de 
perşi, după ce fusese timp îndelungat un mozaic bogat 
prin complexitatea sa şi teatru al unor numeroase expe- 
riente, paralele sau convergente. 

Această diversitate însăşi face să fie aleatorii modelele 
prea uniforme pe care le sugerează comparatismul antro- 
pologic, apropiind situaţii sociale considerate în mod abu- 
ziv drept similare. Astfel, tocmai această antichitate orien- 
tală este cea care ne-a transmis cel mai vechi corpus lite- 
rar cunoscut, dublat de un corpus iconografic, ambele 
exprimând dezvoltarea tradiţiilor culturale care sunt cele 
mai apropiate de „originile” preistorice pe care ambitionea- 
ză să le atingă comparatismul. În particular, absenţa temei 
Paradisului în Orient şi în Egipt, cu excepţia tradiţiei bi- 
blice, confirmă, pe de o parte, originalitatea acesteia din 
urmă, iar pe de altă parte, nevoia de prudenţă în privinţa 
comparatismului, înțelegând să îl abordăm cu bună cre- 
dintä. Acesta poate revela, într-adevăr, tipuri de inter- 
pretări pe care le-am putea neglija, dar esenţial este să 
verificăm dacă asocierea situaţiilor este acceptabilă. În 
Orient, literatura şi iconografia nu sunt decât aspecte de 
civilizaţie, a căror istorie ilustrează o evoluţie complexă, 
ce include şi progresul tehnic, pe care îl depăşeşte însă cu 
mult, astfel încât acesta nu ne poate servi drept element 
major de referinţă. În aceste condiţii, clasificarea perioa- 
delor istorice, utilizată în preistoria europeană, raportată la 
progresele metalurgiei, este supărătoare şi inadecvată, 
chiar dacă ne-am referi la regiuni ale Orientului Apropiat a 

căror istorie ne scapă încă într-o anumită măsură. Ea nu 
poate fi considerată decât o pură convenţie. 

Dezvoltarea societăţilor, care au căpătat contur istoric în 
epoca primelor oraşe propriu-zise, a interferat ulterior cu 
cea a societăţilor nomade, cu statute foarte diverse, şi 
care, sedentarizându-se, au făcut lucrul acesta în confor- 
mitate cu geniul lor propriu. Etapele acestei evoluţii sociale, 
tehnice, intelectuale, pe care numai în Orient le putem sur- 
prinde la originea lor, am dori să le schitäm aici. Acestea 
diferă de la o regiune geografică la alta, în pofida interfe- 
rentelor constante, în interiorul vastei comunităţi care con- 
stituie lumea orientală antică, de la Mediterana până în 
India. Definirea acestor etape în termeni simpli este dificilă, 
datorită complexităţii faptelor şi a incertitudinilor care sub- 
zistă. Încercăm, prin urmare, să prezentăm aici o introdu- 
cere într-o istorie care se află în curs de elaborare. 


Notă asupra transcrierii termenilor antici: În afara 
numelor precum Babilon şi Darius, pentru care există o 
transcriere tradiţională, am adoptat transcrierea conven- 
tionalä care funcţionează în limbile care utilizează alfa- 
betul latin, cu scopul de a evita o diversitate supărătoare 
de la publicaţie la alta. Litera „u” transcrie deci întotdeau- 
na frantuzescul ou, iar „sh” corespunde frantuzescului ch? 


2 în traducerea noastră vom înlocui transcrierile autorului numai în 
cazul acelor denumiri care în limba română sunt deja consacrate într-o 
altă formă. 

Capitolul I 


DESCOPERIREA ARHEOLOGICĂ 
A ANTICHITĂȚII ORIENTALE 


Europa creştină şi umanistă a Renaşterii, apoi cea a 
clasicismului, a fost prima şi, mult timp, singura interesată 
de rădăcinile orientale ale propriei sale civilizaţii, ca şi de 
cele care ţin de antichitatea greacă şi romană. Demersul 
acesta a fost mai întâi o preocupare a erudiţilor, în special 
a lingvistilor, iar în acest sens, crearea în 1530 a catedre- 
lor de ebraică şi arabă încredințate lui Guillaume Postel la 
Colegiul regal al lui Francisc |, actualul College de France, 
constituie un reper major. Cunoaşterea aprofundată a lim- 
bilor pe care le numim semite, accesibile în mod direct, va 
fi decisivă în descoperirea limbilor uitate şi a scrierilor lor, 
revelate de inscripţiile descrise sau copiate de călători. 
Aşa se face că feniciana a fost descifrată graţie traducerii 
greceşti a vasului cu inscripţie bilingvă adus din insula Malta, 
traducere făcută încă de la mijlocul secolului al XVIII-lea 
atât de către Swinton la Oxford, cât şi de către Bathslemy 
la Paris. Inscripţiile de pe cărămizile de la Babilon, care au 
fost numite cuneiforme, cu semnele lor „în formă de cuie” 
şi mult mai numeroase decât cele ale unui alfabet, nu au 
putut fi înţelese decât mult mai târziu, graţie textelor tri- 
lingve copiate în Persia, mai precis, de pe impozantele 
monumente de la Persepolis, pe care desenele începu- 
seră să le facă cunoscute începând din secolul al XVII-lea. 
A trebuit mai întâi ca Anquetil Duperon să meargă în India 
pe urmele zoroastrienilor emigraţi din Persia, pentru a tra- 
duce cartea lor, Zend Avesta (între 1768 şi 1771), dintr-o 
limbă căreia trebuie să îi fi corespuns sistemul cuneiform 

ce părea alfabetic, numit vechi persan, patronat de „marii 
regi"? ahemenizi. Dar lecturarea nu a fost întru totul posi- 
bilă decât după ce a fost copiată marea inscripţie a lui 
Darius de pe stânca de la Behistun din Media, de către 
Henry Rawlinson în 1837. Una dintre versiunile textelor 
bilingve fiind astfel cunoscută, a putut fi abordat sistemul 
infinit mai complex, silabic şi ideografic, de asemenea, uti- 
lizat de către perşi, dar care era împrumutat de ei de la 
babilonieni; acesta transcria propria lor limbă semită, înru- 
dită cu cele care erau deja cunoscute. Pentru a cunoaşte 
această limbă, o documentaţie mai amplă era indispen- 
sabilă; ea avea să fie dobândită prin cercetări active, 
arheologice, chiar în leagănul scrierii cuneiforme, Meso- 
potamia, regiune care la acea dată era parte integrantă a 
Imperiului otoman. 

Într-adevăr, Persia, Iranul actual, îşi oferea în mod direct 
monumentele sculptate, ilustrând o artă bine conturată şi 
făcând inutilă o acţiune de degajare; dimpotrivă, oraşele 
din Babilonia şi Assiria nu mai erau decât movile informe. 

Totuşi, englezul Rich relatase, înainte de moartea sa 
prematură în 1821, despre existenţa unor obiecte intere- 
sante. Ideea de a întreprinde săpături arheologice a fost 
preluată de către P.E. Botta atunci când i-a fost încre- 
dinţată agenţia consulară creată la Mossul de către guver- 
nul lui Louis-Philippe, în 1842. Acest francez născut la 
Torino era incitat de către orientaliştii parizieni; el a înce- 
put sondajele, pe propria cheltuială, în apropiere de 
Mossul, pe colina Quyundjik, care, prin tradiţie, se presu- 
punea că acoperă ruinele oraşului Ninive. După un înce- 
put descurajant, s-a mutat într-o zonă nu foarte îndepărta- 
tă de Khorsabad, unde lucrătorii săi îi semnalaseră cărămizi 


3 Formulă care face aluzie la titulatura ahemenidă „mare rege, rege 
al regilor”. 

acoperite cu scriere cuneiformă. lar în martie 1843, au 
apărut reliefuri uriaşe, ale căror desene le-a trimis la Paris. 
Interesul s-a stârnit imediat, iar Academia de Inscriptii şi 
Litere i-a trimis un ajutor financiar, precum şi pe excelen- 
tul desenator care era Flandin, revenit dintr-o misiune în 
Persia. Trecând peste ostilitatea guvernatorului turc, Botta 
a reuşit astfel să desfăşoare o operă ştiinţifică, scoțând la 
iveală inscripţiile, decorul mural şi planul palatului despre 
care credea că este cel din Ninive. Reliefurile în gips erau 
foarte fragile şi se fisurau de îndată ce erau scoase la 
lumină; desenele care le-au fost făcute vor avea de atunci 
înainte valoare de original. lar Botta a ales „părţi din cele 
mai remarcabile şi mai bine păstrate sculpturi” pentru a le 
trimite în Franţa. Acestea au fost expuse la Luvru în 1847, 
în momentul în care tocmai era descifrat numele construc- 
torului: Sargon al II-lea al Assiriei*, menţionat în cartea pro- 
fetului Isaia (20,1). Este la modă în zilele noastre să îi 
acuzăm pe pionierii arheologiei orientale că nu s-au gândit 
decât să „jefuiască” în profitul muzeelor europene; dim- 
potrivă, Botta şi succesorii săi au desfăşurat o operă de 
erudiție publicând imediat descoperirile lor. 

Răsunetul acestora a fost considerabil, determinând 
venirea în Assiria, încă din 1845, a marelui călător şi explo- 
rator englez A.H. Layard. El s-a ocupat mai ales de situl de 
la Nimrud, anticul Kalkhu, la sud de Ninive, unde decorul 
sculptat al palatului regelui Assurnazirpal al II-lea (883-859 
î.Hr.) ilustra un stadiu al artei assiriene mai vechi decât cel 
din epoca lui Sargon al II-lea. Asociat ulterior cu Rawlinson, 
Layard va explora situl oraşului Assur şi pe cel de la 


4 Sargon al II-lea (722-705 î.Hr.), rege al Assiriei, care şi-a impus 
dominaţia asupra statelor dintre Eufrat şi Taurus, învingând pe mezi şi 
cucerind Babilonul, Siria şi Palestina. A construit oraşul Dur-şarrukin 
(azi Khorsabad). 

Ninive, unde în cursul anilor care au urmat a fost scos la 
lumină palatul lui Sennacherib. Din păcate, Layard l-a 
recrutat la faţa locului pe un anumit Ormuzd Rassam, pen- 
tru care rigoarea ştiinţifică nu a fost principala preocupare. 
Chiar şi în aceste condiţii, în 1851, au fost descoperite 
miile de tăblițe din biblioteca lui Assurbanipal, depozitate 
în palatul lui Sennacherib. În acelaşi an, Franţa îl trimitea 
pe Victor Place pentru a încheia săpăturile lui Botta la 
Khorsabad şi pentru a le relua pe cele de la Ninive. Numai 
că aici el a fost înlăturat de către prea puţin scrupulosul 
Rassam, care a preluat săpăturile la palatul lui Assurba- 
nipal, punându-i în mod succint în evidenţă aşezarea. Pe 
de altă parte, la încheierea săpăturilor franceze, convoiul 
cu antichitätile descoperite de Place a fost atacat şi arun- 
cat în Tigru de către beduini; doar o mică parte a putut fi 
salvată. Aşa se face că Luvrul a primit o colecţie mult mai 
puţin importantă decât cea care avea să fie pusă în va- 
loare în mod desăvârşit la British Museum. Cele două mari 
muzee, conform vocației lor umaniste, au funcţionat atât 
ca depozite pentru rezultatele săpăturilor, cât şi ca instituţii 
legate de cercetarea arheologică, în absenţa erudiţilor şi a 
oricărei instituţii comparabile la faţa locului. 

În aceeaşi epocă, o misiune engleză a fost însărcinată 
de guvernele otoman şi persan cu delimitarea frontierei 
dintre cele două imperii. Şeful acesteia, Williams, şi cola- 
boratorul său, Loftus, au profitat pentru a explora „Chal- 
deea”, adică partea sudică a Mesopotamiei, unde au vizi- 
tat siturile cele mai importante, precum cele de la Ur şi 
Uruk care aveau să fie identificate la scurt timp graţie 
lucrărilor lui Taylor. Ei au fost însă dezamägiti de faptul că 
nu au găsit nimic comparabil cu antichitätile din Assiria. Cei 
doi au plecat în Susiana, în 1850, şi au identificat Susa, 
cunoscută sub numele modern de Shush. Au făcut 

descoperiri însemnate, punând în evidenţă vestigiile pala- 
tului lui Darius, cu inscripţii importante. Chiar în aceeaşi 
epocă erau realizate progrese decisive în descifrarea celor 
trei sisteme cuneiforme: după alfabetul vechi persan, 
assiro-babiloniana (pe care o numim akkadiană) semitică 
putea fi considerată ca fiind descifrată începând din 1857. 
Cea de-a treia limbă, elamita, care nu era nici semitică, nici 
indo-europeană, va rezista descifrării încă mult timp. 
Pentru moment, se impunea o pauză în cercetări pentru a 
permite analiza enormei documentatii livrată arheologilor şi 
istoricilor de artă, dar mai ales epigrafiştilor ce vor fi de 
acum înainte numiţi assirologi. La British Museum, tânărul 
G. Smith a clasificat şi a început descifrarea bibliotecii lui 
Assurbanipal, care regrupa o parte esenţială a literaturii 
assiro-babiloniene; munca sa a cunoscut un răsunet uriaş 
atunci când a reuşit să identifice, în 1872, o versiune 
babiloniană a Potopului biblic. Numai că, încă din acea 
epocă, părea că în spatele akkadienei se afla o limbă şi 
mai veche, nonsemitică, pe care mai târziu am putut-o 
atribui poporului ţării Sumerului, complet căzut în uitare. 
Din nou un diplomat, Ernest Chocquin de Sarzec, vice- 
consul al Franţei la Bassorah, a fost cel care a descoperit 
mărturiile civilizaţiei sumeriene, reluând explorarea sudu- 
lui extrem mesopotamian, care se dovedea a nu fi devenit 
„Chaldeea” decât într-o epocă mai recentă. Sarzec a 
săpat, începând din 1877, situl Tello, despre care ştim 
acum că este corespondentul anticului Girsu, din statul 
Lagash (citit în mod eronat „Sirtella” sau „Sirpurla”). El a 
scos la iveală mărturii referitoare la două perioade succe- 
sive, mult anterioare palatelor assiriene: cea mai recentă, 
ilustrată de statuile lui Gudea; cea mai veche, foarte arhai- 
că, pentru care resturile „Stelei Vulturilor” erau cele mai 
reprezentative, înaintea apariţiei monumentelor lăsate de 

o întreagă dinastie fondată de regele Ur-Nanshe, către, 
s-a crezut, începutul celui de-al IV-lea mileniu (în realitate, 
în jur de 2550 î.Hr.). Dar imediat, o dată cu deschiderea 
Imperiului otoman către exterior, s-a făcut remarcată o 
avalanşă de săpături clandestine, favorizată, de altfel, 
neoficial, de autorităţile turce, şi care avea să se extindă 
progresiv în tot Orientul. 

În timp ce se derulau săpăturile de la Tello, până la 
moartea lui Sarzec în 1901, apoi sub succesorul său, 
G. Cros, alte misiuni au venit în Mesopotamia. 

Oraşul sacru sumerian Nippur a fost explorat de o misi- 
une americană, incapabilă, la fel ca şi Sarzec, să recu- 
noască şi, din acest motiv, să degajeze construcţiile din 
cărămidă crudă. Miile de tăblițe, despre care S.N. Kramer 
va arăta mai târziu că redau o parte esenţială din literatu- 
ra sumeriană, au fost aduse la lumină într-o manieră la fel 
de brutală ca şi cea în care acționau clandestinii, îndată ce 
plecau arheologii. În aceeaşi perioadă, săpăturile de la 
Susa se dovedeau la fel de dezastruoase; ele fuseseră 
reluate în 1884-1886 de către M. şi J. Dieulafoy, care au 
descoperit de acum celebrele frize emailate ale palatului 
lui Darius. Apoi J. de Morgan, geolog şi preistoric, bine 
susţinut de către diplomaţia franceză, a obţinut de la şahul 
Naser ed-Dîn monopolul cercetărilor în Imperiul persan şi 
chiar, la scurt timp după aceea, totalitatea antichitätilor 
descoperite în Susiana. Lucrările, desfăşurate de către 
aşa-numita Delegatie în Persia, au început în 1897, dar au 
fost organizate ca o întreprindere de degajare masivă de 
către acest om care era totuşi excepţional dotat, animat de 
o preocupare autentică de a face operă ştiinţifică. 

Vestigiile arhitectonice, în marea lor majoritate din cără- 
midă crudă, au fost puţin apreciate şi distruse, în timp ce nu 
erau păstrate cu grijă decât cărămizile arse, inscripţionate, 

preţioase jaloane ale istoriei elamite, şi obiecte risipite, lipsite 
de orice referinţe arheologice. Aceste obiecte pot fi clasifi- 
cate în două serii: mărturii ale civilizaţiei elamite, ea însăşi 
bilingvă, şi cele care erau aduse din Babilonia drept pradă 
de război, în secolul al XII-lea î.Hr. Această a doua serie, 
prestigioasă, era adesea suprainscriptionatä cu texte 
elamite care le transformau astfel şi în surse ale istoriei 
regatului Elam ce îşi avea capitala la Susa. Toate acestea au 
fost repede publicate în colecţia Mémoires de la Délégation 
en Perse (abreviat MDP), cu colaborarea marelui assirolog 
care a fost P. Vincent Scheil. 

Germanii sunt cei care au pus la punct un sistem corect 
de săpături, pentru că arheologii lor, recrutaţi dintre arhitecţi, 
interesaţi prioritar de vestigiile construcțiilor, erau avizaţi. 

Cu ajutorul împăratului Wilhelm al Il-lea, ei au deschis 
o serie de şantiere, în Sumer şi în Siria de Nord mai întâi, 
apoi în marile capitale antice: Babilon, sub conducerea lui 
B. Koldewey; Assur, sub cea a lui W. Andrae, şi capitala 
hittită ce corespunde sitului de la Bogazkôy, cu Winckler, 
începând din 1906. Aceste săpături au oferit arhive a căror 
explorare a permis progresiv precizarea principalelor linii 
ale istoriei orientale, în primul rând în al II-lea şi în primul 
mileniu, dar şi în al Ill-lea, graţie fondului Inscriptions de 
Sumer et d'Akkacf, provenind în special de la Tello şi 
tradus din 1905 de către F. Thureau-Dangin. Asa cum a 
fost identificată limba pierdută a poporului uitat din Sumer, 
cea a hittitilor a fost descifrată în 1915 de către B. Hrozny 
şi a revelat afinități neaşteptate cu latina. 

Marele Război din 1914-1918 a impus o întrerupere a 
săpăturilor, şi chiar oprirea completă a celor din Assur şi 


5 „Memoriile Delegației din Persia” 
6 „inscripţii din Sumer şi Akkad” 

Babilon. Până atunci, domeniul arheologiei orientale se 
confunda practic, cu excepţia Susianei, cu Imperiul turc 
otoman şi cu împovărătoarele sale servituţi. Totul s-a 
schimbat o dată cu victoria Aliaților în 1918 si cu regimul 
mandatelor Societăţii Naţiunilor asupra statelor arabe 
recent emancipate — Irak, Palestina şi lordania —, puse 
sub tutelă engleză, şi Siria si Liban, încredințate Franţei. 
Aceste ţări nu aveau arheologi; cercetarea a fost deci 
încredinţată misiunilor străine, încurajate de o împărţire 
rezonabilă a antichitätilor descoperite cu muzeele create 
atunci. Acestea făceau parte integrantă din serviciile de 
Antichităţi, organizate în acelaşi timp, în care au fost 
înființate reviste de specialitate ca /raq şi Syria, precum şi 
institute de cercetări şi, la lerusalim, Şcoala biblică şi arhe- 
ologică franceză. Turcia lui Atatürk începuse să se moder- 
nizeze, iar Persia, devenită Iran o dată cu venirea la pu- 
tere a dinastiei Pahlavi în 1925, face apel la un francez, 
A. Godard, pentru a-şi organiza serviciul de Antichităţi. Tot 
atunci însă, deschiderea a coincis cu începutul săpăturilor 
clandestine care vor pune mari probleme, cu masa de 
antichităţi „orfane” care, în mod indispensabil, trebuia să 
fie luată în consideraţie. 

În această epocă, între cele două războaie mondiale, 
săpăturile stratigrafice ale siturilor de referinţă au permis 
stabilirea cadrelor de clasificare corespunzând marilor 
epoci istorice, în timp ce perioada preistorică începea să 
se contureze. Primii veniţi pe teren în Irak, englezii, repe- 
de asociaţi cu americanii, sub conducerea lui C.L. Woolley, 
au explorat Ur şi regiunea sa, descoperind cu uşurinţă, în 
micul sit de la El Obeid, mărturiile acestei preistorii, o dată 
cu dovada faptului că dinastiile arhaice enumerate în lis- 
tele regale sumeriene nu erau complet mitice. Secvența 
arheologică a acestei mari epoci a fost stabilită de misiunea 

Institutului oriental din Chicago, sub directoratul lui Henri 
Frankfort, în regiunea udată de Diyala, la est de Bagdad. 
Această stratigrafie poate fi considerată ca decisivă, cu 
trei subperioade corespunzând suitei de temple periodic 
reconstruite. Începând din 1928, rigoarea excepţională a 
săpăturilor germane la Uruk a permis precizarea originilor 
civilizaţiei sumeriene. 

În timp ce săpăturile de la Susa erau continuate de R. de 
Mecquenem, cu mai puţină imprecizie decât altădată, explo- 
rarea propriu-zisă a platoului iranian a debutat cu cercetările 
de la Persepolis, făcute de o echipă arheologică a Institutului 
oriental din Chicago. Astfel, o îndelungată preistorie a putut 
fi reconstituită mai ales prin analiza evoluţiei stilistice a cera- 
micii de la Tepe Giyan, Tepe Sialk, Tepe Hissar. 

Descoperirea oraşului Mari, pe locul aşezării Tell Hariri, 
la frontiera siro-irakiană, de către André Parrot, începând 
din 1933, va impune o lărgire a orizontului prea exclusiv 
„sumerian”, căci este o civilizaţie mesopotamiană cea pe 
care trebuie de acum înainte să o luăm în considerare 
începând din mileniul al Ill-lea, în timp ce arhivele regale 
ale „palatului regelui Zimri-lim” revelau lumea puţin cunos- 
cută a începutului mileniului al II-lea. În ţările Levantului, 
studiul monumentelor de tradiţie elenistică acapara o mare 
parte din activitate, dar alături de acesta, două mari situri 
aveau să permită o mai bună cunoaştere a epocilor ante- 
rioare. Byblos, săpat deja de către Renan în 1860 şi cu- 
noscut ca fiind foarte apropiat de civilizaţia egipteană, a 
oferit o secvenţă dificil de interpretat, datorită întreruperilor 
de locuire şi a unui sistem de săpături care se dorea totuşi 
a fi extrem de minuţios. Mai la nord, în faţa insulei Cipru, 
descoperirea de la Ras Shamra, din 1928, va revoluţiona 
cunoştinţele. O secvenţă stratigrafică completă, din secolul 
al XII-lea până în neolitic, a fost stabilită şi precizată 

progresiv. Dar mai important, abundenta documentaţie epi- 
grafică, ce se eşalonează în special între secolele XIV-XII, 
a pus în evidenţă o scriere cuneiformă alfabetică necunos- 
cută, repede descifrată, ce exprima limba autohtonilor din 
regatul Ugarit, înrudită cu cea a canaaneenilor. Ca pre- 
tutindeni în epocă, limba diplomatică era akkadiana, dar 
scrierea cuneiformă servea, de asemenea, transcrierii lim- 
bii nonsemitice a hurritilor răspândiţi în Imperiul hittit şi în 
Mesopotamia de Nord. 

În Palestina, arheologia „biblică” fusese deja schitatä, 
dar cadrele ei cronologice nu au fost cu adevărat definite 
decât în această perioadă, graţie, în special, exactitätii să- 
păturilor lui W.F. Albright la Tell Beit Mirsim. Paradoxal, 
ţările Bibliei ofereau puţine documente scrise care să per- 
mită reconstituirea unei istorii legată de arheologie şi inde- 
pendentă de cea a Egiptului, ce părea o referinţă nepo- 
trivită. Prin urmare, au fost împrumutate cadrele traditio- 
nale ale Europei preistorice, fondate pe progresul tehnic al 
pietrei şi al metalelor. 

Dincolo de toate acestea, numărul şi calitatea misiu- 
nilor arheologice în Palestina au făcut ca antichitatea 
acestei ţări să fie, în cele din urmă, una dintre cele mai 
bine cunoscute, de la neolitic la preistoria timpurie până în 
neolitic, epoci abia întrevăzute în alte zone. 

Cel de-al doilea război mondial a obligat puterile man- 
datare să renunţe la tutela lor, dar instituţiile instalate erau 
solide, iar administraţiile arabe s-au putut substitui tutorilor 
lor, preluându-le responsabilitätile. Ele au creat reviste na- 
tionale precum Sumer în Irak, păstrând pentru un timp 
consilieri britanici. În plin război, şi după aceea, Irakul a 
dorit să îşi afirme capacitatea de a depăşi vechii maestri, 
deschizând şantiere noi, ce corespundeau perioadelor 
rămase mai puţin cunoscute. Pentru ceea ce priveşte 

preistoria, această activitate corespunde, de altfel, parţial 
unei tendinţe noi în arheologia orientală, legată de teoriile 
lui Gordon Childe asupra „revoluţiei neolitice” Până atunci, 
arheologii, în marea lor majoritate istorici, căutau să co- 
boare din ce în ce mai adânc în timp, cu ajutorul strati- 
grafiei siturilor istorice. De acum înainte, se va încerca să 
se pornească de la originile preistorice, pentru a reconsti- 
tui dezvoltarea ulterioară a acestei „revoluții Universi- 
tatea din Chicago, prin R. Braidwood, va juca un rol deci- 
siv, suscitând o intensă cercetare de suprafaţă în regiunile 
colinare şi muntoase susceptibile de a fi fost enclave na- 
turale pentru plantele şi animalele care ar fi putut fi domes- 
ticite de către viitorii agricultori—păstori. 

Palestina, împărţită de facto, dacă nu de jure, între 
Israel şi lordania, era deja bine plasată în această operă 
de cercetare, care s-a extins între 1947 şi 1955 în zona 
Munţilor Zaros, în Kurdistanul irakian şi iranian, iar apoi 
în Anatolia. Săpăturile preistorice cereau colaborarea 
unui număr mare de specialişti în ştiinţele fizicii şi în cele 
ale naturii, iar lucrul acesta va arăta, de altfel, limitele 
acestui tip de cercetare, excesiv de dependent de ana- 
lize interminabile. Însăşi exactitatea sa îi impunea să se 
ocupe numai de suprafeţe restrânse, favorizând succe- 
siunea cronologică în dauna organizării cadrului de viaţă. 
Lucrul acesta pare evident atunci când observăm 
şantierul-model condus de K. Kenyon la lerihon, a cărui 
etichetare ca fiind cel mai vechi „oraş” din lume este mai 
mult decât contestabilă. Este adevărat că mai târziu, 
lărgind cercetarea preistorică în Anatolia, J. Mellaart a 
descoperit, între 1961 şi 1963, la Çatal Hüyük, pe o 
suprafaţă mai semnificativă, ceea ce el a considerat, de 
asemenea, un „oraş” decorat cu reliefuri şi picturi. 
Interpretarea unor astfel de vestigii reclama o analiză 

mai precisă a urbanismului, asupra căruia s-au oprit alţi 
savanţi, în special Robert McAdams, care va elabora o 
metodă de explorare globală a regiunilor atent definite, 
cu scopul de a stabili harta arheologică a tuturor epocilor 
succesive, începând prin colectarea tuturor mărturiilor, 
fragmente ceramice şi altele, etalate la suprafaţa siturilor 
arheologice. Curba demografică, repartiţia semnificativă 
a unei ierarhii a siturilor prin raportarea unuia la celelalte, 
care se presupune a fi reflectarea ierarhiei sociale, ar 
trebui să apară ca urmare a unei minime operaţiuni de 
excavare. Metoda aceasta nu putea fi aplicată decât în 
regiunile semideşertice precum sunt Susiana şi o mare 
parte din Mesopotamia, admițând că aluviunile nu au 
acoperit anumite situri. Or, trebuie spus că în această 
privinţă o marjă de incertitudine subzistă adesea. În rest, 
analiza datelor acumulate se sprijină pe ,modele” 
antropologice a căror pertinentä nu este în mod necesar 
sigură, cu atât mai mult cu cât sunt mai mult sau mai 
puţin teoretice. Totuşi, acest demers deschidea calea 
unei cercetări mult mai ample şi s-a impus de atunci şi 
până astăzi, fiind adaptat pentru regiuni dintre cele mai 
diverse. Aşadar, dacă explorarea de tip tradiţional a ma- 
rilor situri istorice a continuat, ea a fost lărgită, pe de o 
parte, asupra sectoarelor care înconjoară aceste situri, la 
Mari, de exemplu, datorită lui Jean Margueron, iar pe de 
altă parte, ea s-a extins către regiuni altădată conside- 
rate ca „periferice”. Încă dinainte de război, descoperirile 
de la Mari au fost revelatoare în acest sens; cele de la 
Ebla, la sud de Alep, vor confirma extinderea către ves- 
tul sirian a domeniului scrierii cuneiforme, începând de la 
mijlocul mileniului al III-lea. 

De asemenea, noţiunea de comerț pe distanţe lungi, 
corespunzând uneia dintre caracteristicile teoretice ale 

civilizaţiei urbane, a condus spre cercetarea mărturiilor 
referitoare la itinerariile produselor exotice, până în Iranul 
Oriental, şi pe calea maritimă din Golful Persic. Domeniul 
Orientului Apropiat tradiţional s-a lărgit în felul acesta, 
ajungând să includă Asia Centrală şi India. 

Explorarea sistematică a regiunilor altădată neglijate 
a fost stimulată de construirea lacurilor de acumulare 
pentru barajele de pe Eufrat, în Siria şi în Turcia, sau de 
pe Tigru si Diyala în Irak. Săpăturile destinate salvării 
vestigiilor, realizate datorită cooperării internaţionale, au 
permis astfel explorarea unor situri în aparenţă minore şi 
al căror abandon timpuriu a permis ajungerea la con- 
structiile preistorice, în mod normal inaccesibile, la baza 
marilor situri istorice. Cunoaşterea preistoriei şi a expan- 
siunii proto-sumeriene de-a lungul Eufratului, în Siria şi 
până în Turcia, precum şi a arhitecturii obeidiene în bazi- 
nul Hamrin, la est de Bagdad, a făcut în felul acesta pro- 
grese considerabile. În acelaşi timp, descoperim, o dată 
în plus cu această ocazie, că lucrul cel mai dificil nu este 
săpătura, ci publicarea rezultatelor acesteia, ce pre- 
supune stăpânirea datelor de către cercetători şi 
finanţarea acestei publicări de către autorităţile care tute- 
lează operaţiunea. 

Arheologia, sub toate formele sale, a suferit mult 
datorită crizelor care s-au întins asupra unei părţi din ce 
în ce mai mari din Orient: războiul civil libanez, inter- 
ventia sovietică în Afganistan în 1978, revoluţia islamică 
în Iran şi războiul cu Irakul, în sfârşit, intervenţia inter- 
naţională asupra acestei ultime ţări, în 1991, au pus 
capăt, ne putem teme că pentru mult timp, misiunilor 
străine care îşi asumau o mare parte a activităţilor de 
cercetare. 

Cadrul geografic şi cronologic 


Rapida trecere în revistă a dezvoltării cercetării arheo- 
logice în Orient pe care am făcut-o încearcă să arate în ce 
măsură „Orientul” nu ar trebui să fie restrâns la Semiluna 
fertilă, la care aceste studii au tins să se limiteze pentru 
mult timp. Domeniul antichităţii orientale, care se con- 
fundă practic cu cel al Imperiul persan ahemenid, nu îşi 
găseşte unitatea decât în complementaritatea regiunilor 
de o mare diversitate, care au în comun climatul lor sub- 
tropical semideşertic, de la Marea Mediterană la valea 
Indusului şi la sud de stepele Asiei Centrale. 

Formarea vastului ansamblu al lumii Orientului Apropiat 
este explicată astăzi, nu fără nesiguranţă în privinţa detali- 
ilor, prin ciocnirea marilor plăci tectonice primare, acope- 
rite de depozite de calcar formate în epocile secundară şi 
tertiarä sub vechea mare interioară numită Tethys. În sud, 
placa Arabiei face parte din vechiul continent Gondwana. 
Mişcarea sa către nord a împins-o sub placa anatoliană şi 
iraniană, ale cărei margini acoperite cu calcar s-au pisat, 
delimitând cele două platouri cu acelaşi nume. Aceste cute 
„alpine” corespund, aşadar, munţilor Taurus, apoi Zagros, 
care se prelungesc spre est, dominând Golful Persic, apoi 
spre valea Indusului, sub numele de Munţii Suleiman. 
Aceeaşi mişcare tectonică a făcut să se ridice placa pri- 
mară subadiacentă, constituind lanţurile care comparti- 
mentează cele două platouri în bazine interioare, alături 
de fracturi jalonate de vulcani stinşi astăzi, cu formațiunile 
lor bazaltice. Falia cea mai impresionantă merge de la 
nord spre sud, din Taurus la Marea Roşie; ea este mărgi- 
nită la vest de înălțimile care compartimentează regiunea 
Levantului şi care opresc norii, provocând ploile care fer- 
tilizează aceste zone. Mai la est, înainte de zona montană, 

placa arabică este străpunsă, ceea ce determină existenţa 
„canalului” mesopotamian, împrumutat de Tigru şi Eufrat şi 
care se prelungeşte în Golful Persic. Această depresiune 
nu a încetat să se adâncească sub greutatea aluviunilor 
depuse de fluvii şi formează o câmpie a cărei înclinare 
este extrem de slabă. Prin urmare, albia fluviilor cu debite 
neregulate şi violente nu a încetat să se deplaseze, mai 
ales în Babilonia, regiunea actualului Bagdad, şi la sud de 
acesta. Partea sudică este ocupată de vaste mlastini, care 
reprezintă peisajul caracteristic al anticului Sumer. 

Alte mlaştini se întind la est şi constituie singura barieră 
naturală faţă de mica Mesopotamie, prelungire a celei 
mari, ce constituie câmpia Susianei. 

De-a lungul erei cuaternare, marile perioade glaciare 
au corespuns în Orient unei alternante de perioade umede 
şi secetoase; când acestea s-au încheiat, acum cincispre- 
zece mii de ani, climatul actual era practic impus. Nivelul 
apelor mărilor a urcat, depresiunea golfului s-a umplut 
până spre 5000 î.Hr.; limita sa nordică a cunoscut de atunci 
fluctuații minore, nu foarte bine cunoscute. 

Marginea muntoasă a platourilor anatolian şi iranian 
opreşte norii veniţi din vest, astfel încât câmpia nordică 
mesopotamiană, actuala Gezira siriană, apoi colinele kurde 
din Irak şi, mult mai la sud, o îngustă porţiune colinară, 
sunt erodate de ploi. În schimb, sudul mesopotamian este 
fertil mai ales datorită fluviilor, cu preţul unei indispen- 
sabile irigaţii. Dar cu aluviunile aduse din teritoriile înalte 
din nord, apele sunt încărcate cu sare în suspensie, ce se 
fixează, prin evaporarea apei, în regiunile irigate, amenin- 
tate în acest fel de desertificare prin creşterea salinităţii 
solului. Ceea ce numim Semiluna fertilă nu reprezintă, 
aşadar, decât o unitate convenţională, care nu ţine cont de 
diversitatea sa ecologică. Vastelor câmpii din jumătatea sa 

orientală, incluzând Sumerul, Babilonia de Sud şi Assiria 
de Nord, le corespunde o fragmentare foarte accentuată a 
țărilor Levantului. Fațada lor maritimă, din care o parte a 
devenit Fenicia, o dată cu mileniul | î.Hr., le deschide către 
lumea insulelor egeene şi a Greciei, precum şi spre Egipt, 
în timp ce zona din interior se învecinează cu deşertul ale 
cărui margini constituie un fel de linie de comunicaţie uti- 
lizată de nomazii pe care îi unesc limbile şi instituţiile zise 
semitice. Räspânditi, de asemenea, şi în Mesopotamia, cei 
înrudiţi îndeaproape cu aceştia au constituit în mare măsură 
liantul cultural major între componentele Semilunii fertile. 
Acestei lumi, în care agricultura a putut permite o popu- 
lare mai densă, i se opun teritoriile înalte, în care condiţiile 
de viaţă sunt mai grele, dar care sunt bogate în resurse: 
metale, pietre preţioase, iar la vest, lemn. Platoul anato- 
lian, a cărui latură sudică oferă condiţii de climat ase- 
mănătoare celor din Levant, este prea compartimentată 
pentru a fi putut adăposti mari civilizaţii care au nevoie de 
unitate, pentru că nici măcar în mileniul al II-lea Imperiul 
hittit însuşi nu a reuşit să le anexeze în totalitate. Ele- 
mentul etnic autohton cel mai stabil, hurriţii”, erau răspân- 
diti către est, în nordul Mesopotamiei, unde se învecinau 
cu semiţii, precum şi dincolo de acesta, în actuala Arme- 
nie. Nu au constituit un stat, cel numit Urartu, decât în 
mileniul |. La fel ca şi Imperiul hittit, acest regat reprezenta 
limita lumii orientale, la nord şi la vest. Dimpotrivă, uni- 
tatea vastului ansamblu iranian a fost asigurată de situaţia 
sa de intermediar între civilizațiile de câmpie dispuse la 


7 Nu trebuie făcută confuzia între hittiţi, populaţia indo-europeană 
care dă numele Imperiului hittit cu nucleul în Anatolia, şi Aurrifi, popu- 
latie cu structură etnică compozită (posibil, însă, majoritar indo-euro- 
peană), care în mileniul al Il-lea î.Hr. au constituit regatul Mitanni, în 
nordul Mesopotamiei, în vecinătatea spaţiului hittit. 


51 


vest, în Mesopotamia, la nord, în Turkmenia, şi la est, în 
India. Înaintea epocii persane, Elamul sau „Ţara Înaltă” a 
fost practic singura entitate istorică din interiorul acestui 
platou, asupra căruia exercita influenţa civilizaţiei sale. 
Zona era, din punct de vedere teritorial, dublă, incluzând, 
pe de o parte, principatele situate în văile munţilor Zagros, 
între care cel mai important trebuie să fi fost cel care a 
primit numele oraşului Anshân, în actuala regiune Fars (la 
vest de Chiraz), iar pe de altă parte, teritoriul Susianei, 
unde muntenii coborau în mod tradiţional pentru a petrece 
iarna. Nomadismul lor transhumant, cu diverse variante, 
este complet diferit de cel al arabilor, pe care ei îi pot totuşi 
întâlni în Susiana. Acest nomadism este specific lumii 
devenite „iraniană” abia în mileniul | şi care depăşeşte limi- 
tele Iranului actual, pentru a include Afganistanul şi Pakis- 
tanul Occidental. Comparabile cu Elamul sunt platformele 
înălțimilor Gorgan, la vest de Marea Caspică, şi cele din 
Kachi, la frontiera Indiei, pe jumătate închise, la fel ca şi 
Susiana, de masivi muntosi, sectionate în două, în aceeaşi 
manieră, cu Tepe Hissar la sud de Gorgan şi Quetta la 
vest de Kachi. 

Elamul la est, Imperiul hittit la nord-vest jalonează ma- 
xima extindere a scrierii cuneiforme care face din lumea 
Orientului Apropiat un mare ansamblu istoric. Documente 
scrise nu au fost găsite totuşi pretutindeni, astfel că se 
pune problema alegerii reperelor arheologice, care să le 
dubleze pe cele istorice. Influenţa preistoriei europene, ale 
cărei cadre se extind la ansamblul lumii antice, precum şi 
convingerea abuzivă cu privire la caracterul decisiv al pro- 
gresului tehnic au condus la acceptarea referirilor la 
piatră, cupru, bronz şi fier, într-o suită de perioade divizate 


8 Denumire sumeriană care face aluzie la relieful colinar şi muntos 
ce caracteriza teritoriul celor mai multe dintre regatele elamite. 

de o manieră mai mult sau mai puţin artificială. Credem că 
lucrul acesta este incorect deoarece, în realitate, peri- 
odizarea fiecărei entităţi teritoriale sau istorice a fost ine- 
gală. Criteriile sociologice ar putea fi mai multumitoare, 
mai ales pentru preistorie, chiar dacă adesea sunt greu de 
stabilit şi de protejat în faţa tendinţelor exercitate de teorii 
preconcepute, precum marxismul. Pare mai degrabă pre- 
ferabilă utilizarea unui număr cât mai mare cu putinţă de 
referinţe culturale şi istorice, definite pornind de la siturile 
arheologice cele mai reprezentative. Din păcate, totul 
depinde de măsura în care reuşim să interpretăm semnifi- 
catia „stilurilor” în care s-a putut exprima personalitatea 
culturală, în special în privinţa decorului şi a formei vaselor 
ceramice. Problema acestei interpretări trebuie pusă, deci, 
în mod constant. 

Această problemă interferează cu aceea, diferită, a 
interpretării repertoriului iconografic, ca expresie a gândirii, 
ale cărei teme majore au fost elaborate înainte de înflorirea 
literaturii scrise, iar apoi în mare măsură independent de 
aceasta. Trebuie, într-adevăr, să renuntäm să mai îl con- 
siderăm ca pe o simplă ilustrare a literaturii, ca în Grecia şi 
Roma. Abandonarea totală a principiului concordantei cu 
textele riscă, însă, să conducă spre un scepticism steril. 
Acest pericol poate fi evitat printr-o analiză specifică, fon- 
dată pe inserarea documentelor în serii a căror coerenţă se 
poate degaja, în felul acesta, într-un cadru cronologic care 
să permită reconstituirea evoluţiei gândirii subiacente. 

În principiu, data absolută a perioadelor recunoscute cu 
ajutorul stratigrafiei şi tipologiei, sau a „stilurilor”, este bine 
stabilită o dată cu descoperirea radio-carbonului C14. 
Numai că în afara necesităţii de a dispune de probe 
organice care să nu fi fost perturbate prin eventuale infil- 
tratii, ştim acum că proporţia de C14 în atmosferă, reţinută 

de corpurile vii până în momentul morţii lor, a cărei dată 
este în felul acesta revelată, a variat în decursul timpului. 
Prin urmare, datele indicate sunt prea joase, dar pot totuşi 
să fie „calibrate” prin utilizarea unui alt procedeu, care este 
dendrocronologia, bazată pe numărarea cercurilor anuale 
formate în secţiunea arborilor foarte bătrâni. Aceste date, 
recent corijate, sunt cele pe care le-am adoptat pentru 
epoci anterioare referintelor istorice propriu-zise, fără a 
elimina, de altfel, incertitudinile. 


Capitolul II 


PREISTORIA 


Omul paleolitic, care trăia din cules şi vânătoare, s-a 
răspândit în Orientul Apropiat venind din Africa Orientală, 
după cum ne indică cele mai vechi mărturii de la Ubeidiyeh, 
la sud-est de lacul Tiberiada, asemănătoare celor desco- 
perite în Tanzania, vechi de aproximativ 1 400 000 de ani. 
În urmă cu 5 sau 600 000 de ani, silexurile cioplite de tip 
acheulean, ca în Europa, apar ca fiind foarte răspândite. 
În paleoliticul mijlociu, omul arhaic numit de Neanderthal, 
considerat ca fiind doar sapiens’, care totuşi îşi onora 
morţii, este atestat în grotele muntelui Carmel în Palestina 
şi la Shanidar în Kurdistanul irakian. El era vecinul omului 
modern, sapiens sapiens, care cioplea aceleaşi silexuri 
numite musteriene şi care pare să fi venit aici din Europa. 
Paleoliticul superior, atât de strălucit reprezentat pe conti- 
nentul european, este puţin atestat în Orientul Apropiat. 
Totuşi, începând aproximativ din 17000, la Beldibi în 
Turcia, în grotele din Zarzi şi de la Shanidar în Kurdistanul 
irakian, la Belt şi Hotu în Iran, în grotele de pe ţărmul le- 
vantin, apar numeroase mărturii ale existenţei vânătorilor 
specializaţi, care cioplesc lame minuscule sau microlite ce 
pot fi înlocuite între ele pentru a alcătui ustensile variate, 
uneori dificil de definit: cel mai adesea săgeți, fără îndo- 
ială. Situl de referință este grota Kebara, în muntele 
Carmel, de unde şi denumirea de kebarian dată acestui tip 


9 O specie de homo sapiens care nu a lăsat urmaşi direcţi, specia 


actuală, homo sapiens sapiens fiind urmaşa altor tipuri de homo sapi- 
ens, precum omul de Cromagnon. 

de cultură răspândit, de asemenea, în oazele stepei sirie- 
ne. Microlitele au primit, în cele din urmă, forme geome- 
trice, într-o epocă ce corespunde finalului epocii glaciare 
în Europa şi în care clima mai puţin secetoasă şi mai puţin 
rece căpăta caracteristicile actuale, o dată cu răspândirea 
gramineelor sălbatice şi a pădurilor populate cu animale 
uşor de vânat. 

Adaptarea la aceste noi condiţii marchează, începând 
cu mileniul al XIII-lea, o răsturnare mai netă într-o evoluţie 
generală, care se dovedeşte a fi mai timpurie în Orientul 
Apropiat. 

Noua etapă a fost identificată şi ea ca avându-şi origi- 
nea în Palestina, în aceeaşi grotă Kebara. Cum aceasta 
din urmă se găseşte în Uadi Natuf, numele de natufian a 
fost adoptat pentru acest prim stadiu de dezvoltare în 
Levant, identificat ulterior într-o manieră mai documentată 
la Mallaha, în Galileea, ca şi în stepa siriană şi până pe 
Eufratul Mijlociu, la nivelul inferior de la Mureybet şi la Abu 
Hureyra. Zona astfel jalonată arată deja ca fiind una 
„nucleu”; iar totul pare să fie rezultatul prezenţei speciilor 
sălbatice cultivabile. Este vorba, de asemenea, despre o 
zonă care este cel mai bine cunoscută pentru că este şi 
cea mai explorată, dar poate că şi colinele Kurdistanului, 
cercetate în grabă la îndemnurile lui Braidwood, ar fi putut 
avea caracteristici asemănătoare în aceeaşi perioadă. Se 
pot observa, într-adevăr, două tipuri de evoluţie paralele, 
corespunzând mai mult unor „orizonturi culturale” decât 
unor culturi strict personalizate. 

Lucrul acesta se datorează tocmai absenței modurilor 
de expresie comparabile celor care au fost instituie în 
zonă după numai câteva mii de ani. În aceste condiţii, 
aspectele tehnologice şi faptele economice implicate în 
dezvoltarea progresivă a mijloacelor de subzistență au 

ocupat un loc privilegiat în cercetare, cu scopul de a pune 
în evidenţă felul în care a putut fi declanşată „revoluţia 
neolitică”, aşa cum fusese ea concepută de Gordon Childe. 
Relativ recent, J. Cauvin a început să se ocupe de märturi- 
ile legate de dezvoltarea intelectuală, pentru a explica 
resorturile profunde ale procesului evolutiv care s-a acce- 
lerat în Orient în comparaţie cu restul lumii, chiar dacă a 
rămas, totuşi, încă foarte lent. Nu putem decât să împru- 
mutăm cadrele clasificării sale, pe care o actualizăm. 


Natufianul este datat între 12500 şi 10000 î.Hr. Săpăturile 
recente au revelat maniera neaşteptată în care s-a realizat 
sedentarizarea: sate şi tabere temporare, mai vechi decât 
cele mai vechi tentative agricole. Culegătorii—vânători de 
tradiţie paleolitică au săpat semibordeie rotunde, grupate în 
apropierea surselor de apă care furnizau peşte, crustacee şi 
moluşte, consumate alături de graminee şi de legume sălba- 
tice. Hrana foarte diversificată a fost interpretată ca impli- 
când o supraabundentä; poate fi însă şi ilustrarea unei pre- 
ocupări insistente pentru utilizarea cât mai completă a tutu- 
ror resurselor oferite de natură. Rare sculpturi, de inspiraţie 
exclusiv animalieră, par să confirme un ataşament funciar al 
gândirii faţă de tradiţia paleolitică, aşa cum este ea mult mai 
bine ilustrată în Europa Occidentală. 

În Kurdistan, satul Zawi Chemi Shanidar grupa, de 
asemenea, locuinţe rotunde, ale căror conţinuturi indică o 
alimentaţie diversificată, rezultat exclusiv al culesului şi 
mai ales al vânătorii de oi şi capre sălbatice, pe care 
oamenii vor învăţa în curând să le captureze şi apoi să le 
domesticească. 


10 Jaques Cauvin, Naissance des divinités. Naissance de l'agricul- 


ture. La Révolution des symboles au Néolithique, Paris, CNRS, 1994. 
(n.a.) 

NPCA. După o perioadă de tranziţie pentru care ele- 
mentul de referinţă este situl palestinian El Khiam 
(10000-9000 î.Hr.), epoca următoare este datată între 
9000 şi 8800 î.Hr. Ea a fost identificată mai întâi la Ierihon, 
ca fiind cel mai vechi neolitic fără ceramică, NPCA (Neoli- 
ticul Preceramic A); fiind ulterior mai bine atestată, cu toate 
că în mod diferit, la Mureybet Il şi Şeic Hasan pe Eufrat. 
Cele mai mari sate erau compuse din locuinţe rotunde 
semiîngropate în sol şi care corespund celulelor sociale 
elementare, aproape imposibil de mărit altfel decât prin 
multiplicare. Un început de evoluţie socială este totuşi su- 
gerat de primele locuinţe rectangulare, la sfârşitul perioa- 
dei. Noile comunităţi erau sudate printr-o solidaritate mai 
puternică, confirmată de construirea la lerihon a unui turn 
de piatră, cu scară interioară, în spatele unor întărituri. Dar 
aceste construcţii monumentale nu justifică definirea 
aşezării ca „oraş”, pentru că acest termen implică existenţa 
unei complexitäti sociale specifice, necunoscută în acea 
epocă şi încă mult timp după aceea. Culesul plantelor 
comestibile este de acum înainte îmbogăţit prin cultivarea 
pământurilor din proximitatea aşezărilor, însămânţate cu 
grâu şi orz sălbatic. Este ceea ce economistul reţine ca 
fapt decisiv, în timp ce sociologul conferă o importanţă pri- 
mordială regrupării aşezărilor deja sedentare. La fel de 
decisivă ar putea să fi fost mutatia intelectuală sugerată de 
apariţia figurinelor feminine din argilă, care indică o nouă 
formă de conştiinţă a umanului, prin opoziţie la inspiraţia 
animalieră, singura atestată înainte. Totuşi, tema femeii 
nude, cu chipul în mod deliberat neconturat, cu forme ade- 
sea abundente şi puternic stilizate, caracteriza deja tradiţia 
paleolitică aşa cum este aceasta ilustrată în afara Orien- 
tului. Această stilizare apare ca un fel de dezumanizare, 
sau mai degrabă ca un refuz sau ca o teamă în faţa 

realităţii umane depline, care nu s-a manifestat decât în civi- 
lizaţiile de tip istoric. lar noi n-am putea considera femeia 
nudă ca pe o „zeiţă”, corespunzând unei forme de teologie, 
fie ea şi elementară, necunoscută în epocă. În acelaşi fel, 
îngroparea craniilor şi apoi numai a coarnelor de bovine în 
podeaua locuinţei pare a fi fost legată de un ritual, fără a 
putea totuşi indica existenţa unui cult propriu-zis, al unui 
principiu divin masculin complementar celui al femeii nude. 

Pe de altă parte, primelor experimente agricole din täri- 
le Levantului le corespund, în văile munţilor Zagros, pri- 
mele încercări de domesticire, la Zawi Chemi Shanidar, la 
mică altitudine, ca şi în tabăra de la Ganj Dareh E, la mare 
altitudine. 

Astfel, intrarea în procesul neolitizării se producea într-o 
manieră complexă, într-o diversitate adaptată la condiţiile 
naturale şi, mai ales, într-o manieră progresivă, care nu 
este revoluţionară decât luând-o în considerare pe o 
durată foarte lungă. 


NPCB". Tot stratigrafia de la lerihon este cea care a 
permis recunoaşterea etapei următoare, numită NPCB, 
datată între 8800 şi 7000. Aceasta corespunde unei dez- 
voltări sociale observabilă în abandonarea locuintei-ce- 
lule circulare, în beneficiul casei rectangulare construită 
din cărămizi foarte lungi; procesul dificil de perfecţionare a 
metodelor de producere a acestui material de construcţie, 
de care depinde realizarea unei arhitecturi mai complexe, 
avea să se prelungească în cursul perioadelor următoare. 
Vom vedea atunci apărând construcţii cu un etaj, al căror 
parter servea drept depozit, la Beidha în apropiere de 
Petra, în lordania. Simultan s-a dezvoltat şi fabricarea 


11 Neoliticul preceramic B. 

ipsosului şi a varului, utilizate la tencuirea podelelor şi a 
pereţilor, precum şi la realizarea primelor vase, din tipul 
numit „ceramică albă” 

În felul acesta ne vom îndrepta, în epoca următoare 
(7000-6500), spre descoperirea ceramicii propriu-zise, 
din argilă amestecată cu un degresant vegetal sau nisi- 
pos, pentru a evita accidentele la ardere. Repede, vase- 
le vor începe să servească drept suport pentru un decor 
incizat, imprimat şi mai ales pictat, ale cărui ,stil” şi inspi- 
ratie, alături de tehnică şi formă, exprimă într-o manieră 
adesea dificil de interpretat identitatea culturală. Resturile 
lor constituie însă, de acum înainte, o referinţă arheolo- 
gică esenţială. 

În Levant, prioritatea o deţinea valea mijlocie a Eufra- 
tului, la Mureybet IV şi în ţinutul Damascului, unde înain- 
tea instalării NPCB se înregistrează o perioadă de 
abandon. Domesticirea ovinelor şi a caprinelor, iar în 
cele din urmă şi a bovinelor, se va dezvolta alături de 
cultura cerealelor importată din Siria: orz, grâu amidonat 
şi, în fine, grâu dur” şi grâu cârnău*. Unul dintre aspec- 
tele cele mai impresionante ale acestei perioade, identi- 
ficată mai întâi la lerihon, dar atestată pentru o perioadă 
chiar mai veche pe Eufrat, este ceea ce numim cultul 
craniilor, detaşate de scheletele din morminte pentru a fi 
expuse în locuinţe. La lerihon şi mai ales la Ain Ghazal 
la nord de Amman, statui întregi au fost modelate din var 
şi îngropate ritual, fără îndoială, în cadrul unui cult al 
strămoşilor. 

Abia atunci creatorii agriculturii au ieşit din „zona nu- 
cleu” a stepei pentru a se răspândi pe malul mediteranean, 


12 Varietate ştiinţific denumită triticum spelta. 
13 Grâul comun, auriu. 

la Ras Shamra, unde stratigrafia permite de acum înain- 
te să urmărim dezvoltările ulterioare ale civilizaţiei. La fel 
se întâmplă pe Eufrat, unde satul Bugras a putut fi explo- 
rat pe o suprafaţă largă, ceea ce a permis să se constate 
repartiţia în teritoriu a locuinţelor, unele dintre acestea 
decorate cu struti pictaţi. În fine, agricultura va pătrunde 
în Anatolia; vor fi găsite materiale noi, precum obsidianul, 
sticlă naturală vulcanică care permite cioplirea unor lame 
fine foarte tăioase, care erau exportate departe, până în 
zona Damascului. Dimpotrivă, cuprul nativ a fost tratat ca 
un material oarecare, pentru realizarea obiectelor de 
podoabă sau a unor mici unelte, dar mult timp această 
primă metalurgie nu a cunoscut nimic revoluţionar. 

În Kurdistanul irakian, satul Qalaat Jarmo grupa între 
20 şi 25 de locuinţe simple, cu vatra săpată în pământ. 
Aici erau făcute vase din marmură şi erau utilizate co- 
şuri etanşeizate cu bitum, accesibil într-o regiune apro- 
piată. Ceramica a sfârşit prin a fi adoptată, progresiv, în 
jur de anul 6500 î.Hr., în timp ce, chiar de la început, 
erau realizate din argilă figurine feminine şi animaliere, 
puternic stilizate. Mai la est, în lran, în valea înaltă 
Kermanshah, a fost construit la Ganj Dareh D un sat 
locuit permanent. Începând din această epocă, trans- 
humanta îi va conduce pe munteni în nordul câmpiei 
Susianei şi al vecinei sale occidentale Deh Luran, unde 
ploile erau destul de abundente pentru a permite agri- 
cultura „uscată”, adică fără irigaţii. Este posibil ca şi 
câmpia viitoarei Assirii să fi fost colonizată în acelaşi fel. 
Această utilizare pentru agricultură a câmpiilor aluvio- 
nare va reprezenta o etapă decisivă, în prima jumătate 
a mileniului al VIl-lea. 


4l 


Apogeul civilizaţiilor rurale. 
Înflorirea Mesopotamiei 


Practicarea agriculturii în câmpiile aluvionare, graţie 
„inventării” irigaţiilor, a corespuns unei creşteri demografice, 
populării întregului ansamblu al Orientului Apropiat şi diver- 
sificării prin formarea culturilor mai bine individualizate, cu 
ritmuri diferite de la o zonă la alta. Astfel au fost întemeiate 
fundamentele marilor civilizaţii istorice. Înainte de aceasta, 
putea fi adoptată o clasificare cronologică mai mult sau mai 
puţin uniformă, regiunea Levantului deţinând totuşi o priori- 
tate care justifică utilizarea sa ca referinţă majoră. 

Această situaţie nu a putut continua, din motive comple- 
xe: criza climatică, cel putin în Palestina; compartimentarea 
diferită, în Levant şi Anatolia, astfel încât, în mod paradoxal, 
continuitatea de locuire în unele situri de referinţă cores- 
punde unei discontinuități sau unei stagnări a culturilor. 
Dimpotrivă, în Mesopotamia, mai precis în câmpia udată de 
apele Tigrului şi ale afluenților săi, progresul pare să fi fost 
continuu şi cumulativ în diversitatea sa. 


În Levant, perioada următoare mileniului al Vil-lea î.Hr. 
i-a succedat fără rupturi celei precedente, cu ceramică 
arhaică neagră lustruită şi cu un armament realizat din 
silex, reprezentat atât pe coasta Mediteranei, cât şi în inte- 
rior. În această epocă trebuie să datăm diferentierile 
tradiţionale menținute până astăzi între agricultorii seden- 
tari şi păstorii nomazi, strămoşi ai beduinilor. 

Locuitorii zonei Eufratului Mijlociu (Bugras) trebuie să 
fi practicat o formă arhaică de irigație prin revărsare şi au 
produs o veselă de lux din piatră şi un statuar remarcabil, 
mărturii ale relaţiilor cu cultura din Samarra, pe Tigrul Mij- 
lociu. Comunitățile lor erau însă fragile, la fel ca şi cele 

din Palestina, poate din cauza unui accident climatic, sufi- 
cient pentru a antrena abandonarea pământurilor, lipsite 
de precipitaţii. 

Încă mai impresionante sunt culturile anatoliene. Çatal 
Huyuk, în câmpia Konya, era un sat de mare, de 12 hec- 
tare, dar în mod cert nu un veritabil „oraş”, cu locuinţe li- 
pite între ele, indicând o strânsă solidaritate, fără ierarhia 
socială ce caracterizează civilizațiile urbane. Casele 
făcute din cărămizi crude cu armatură de lemn s-au con- 
servat excepţional. 

Decorul lor era modelat în relief şi pictat. El indică o 
viaţă cotidiană strâns legată de riturile religioase, reflecţie 
a unor credinţe foarte bizare. Au fost evocate vânătoa- 
rea-spectacol a unui taur, acompaniată de dansuri; enor- 
me animale de pradă atacând corpuri fără cap; o femeie 
nudă enormă, dezumanizată, cu cap de felină, sau dând 
naştere unui animal; şi mai ales capete de vite, masculi şi 
femele, modelate, cu coarne naturale. Dacă hrana era 
asigurată în primul rând din agricultură, tradiţia vânătorii 
rămânea însă vie si pare să fi animat esenţa credințelor, 
alături de cultul morţilor îngropaţi sub banchetele care 
mărginesc încăperile. Or, această cultură remarcabilă s-a 
stins fără să lase nici o moştenire; cea care este atestată 
ulterior mai la vest, la Hagilar, este diferită, cu o veselă pic- 
tată ilustrând în special tema femeii nude. 

În câmpia Tigrului, dimpotrivă, asistăm de acum înainte 
la etapele formării unei civilizaţii urbane. În colinele care o 
domină, Qalaat Jarmo şi-a continuat existenţa de sat 
neolitic adoptând ceramica, în timp ce stepa de la vest de 
fluviu începea să fie colonizată, la Hassuna, care a oferit 
prima stratigrafie ce permite clasificarea provizorie a cul- 
turilor care s-au succedat (după o anumită perioadă de 
existenţă simultană). Această diversitate însăşi a fost un 

factor de progres. Această perioadă corespunzătoare dez- 
voltării neoliticului a fost numită uneori „chalcolitică” şi 
divizată într-o suită de subperioade. O astfel de peri- 
odizare este artificială şi înşelătoare prin faptul că nu con- 
sideră decât criteriul tehnic în general, metalurgia în par- 
ticular, drept motor al acestei dezvoltări. În realitate, 
extrema complexitate a faptelor socio-economice îndeamnă 
întotdeauna la o mare prudenţă. 

În stepa aflată la vest de Tigru, vânătorii de măgari 
sălbatici au organizat la Umm Dabaghiah lungile lor depo- 
zite divizate în celule, care erau deservite de un culoar 
median, pentru a conserva produsele activităţii lor în sco- 
pul redistribuirii printr-o formă de comerţ. Această spe- 
cializare foarte nouă corespundea cu siguranţă celei pe 
care o aveau alţi producători complementari; ea pune în 
evidenţă deopotrivă schimburile cu valea Eufratului şi o 
evoluţie socială ce depăşeşte stadiul simplului sat auto- 
suficient. Ulterioară unei prime instalări arhaice, cultura 
contemporană, pentru care situl de la Hassuna este refe- 
rinta (între 6500 şi 6000 î.Hr.), era răspândită mai la nord 
(Yarim Tepe). Ea caracteriza o populaţie care era orien- 
tată, dimpotrivă, către munţii Zagros, înrudită îndeaproa- 
pe, se pare, cu seminomazii transhumanti. 


Samarra (6200-5700). În fine, de la poalele munţilor 
Zagros până pe Eufratul Mijlociu, dar centrată pe Tigrul 
Mijlociu, o a treia cultură, derivată din cea de la Hassuna, 
a fost identificată iniţial sub vestigiile arabe de la Samarra. 
Ea ilustrează o etapă majoră a dezvoltării sociale şi agri- 
cole, deci economice, bine reprezentată la Tell es-Sawwan 
pe Tigru. La fel ca la Chogha Mami, mai la est, pot fi 
observate primele experimente de irigație care au permis 
cultivarea unor teritorii mai vaste şi au favorizat o creştere 

demografică decisivă. Cele mai vechi locuinţe erau orga- 
nizate într-o manieră identică, de o parte şi de alta a sălii 
principale, eventual compartimentată, care era amplasată 
în centru. Această dispunere permitea luminarea sălii din 
centru prin ferestre înalte, instalate deasupra tavanului 
încăperilor laterale mai scunde. Această sală era, prin 
urmare, un loc comunitar prin excelenţă. 

Armonia încă nesigură a acestui ansamblu comparabil 
cu cel al unei biserici se va preciza în timp, în epoca 
Obeid, reflectând o organizare socială pe care încă nu o 
putem întrezări. Sub podeaua marilor locuinţe, morţii erau 
înhumați împreună cu statuete masculine şi mai ales femi- 
nine, din alabastru cel mai adesea, precum şi cu vase din 
piatră revelatoare ale contactelor cu Bugras, pe Eufrat. 

O insecuritate, pe care altfel nu am putea să o bănuim, a 
obligat ulterior la modificarea planului arhitectural iniţial, 
regrupând casele, mult mai mici, în interiorul unor fortificaţii 
dublate de un sant de apărare. Locuinţele acestui sat fortifi- 
cat, cel mai vechi de acest tip pe care îl cunoaştem, aveau 
un aspect exterior asemănător, cu două pavilioane perpen- 
diculare, în formă de „T”, cu etaj. Preocupării pentru armonia 
monumentală, reflecţie a ordinii sociale din acest habitat, îi 
corespunde înflorirea unei ceramici caracteristice numită „de 
Samarra”, cu decor pictat ilustrând o artă veritabilă, cu figuri 
puternic stilizate: capre sălbatice, păsări, femei despletite, în 
„brâie” care de acum înainte devin tradiţionale. 

Înflorirea unei a patra culturi, între 6000 şi 5000 î.Hr., este 
posibil să fie creaţia agricultorilor-crescători de animale care 
se răspândesc din nordul mesopotamian până în Levant. 

Tell Halaf, în Sira de Nord, este referinţa acestei culturi, 
dar situl cel mai remarcabil este Arpachiyah, în Assiria. 
Casele cu plan circular par să fie replici ale colibelor arhai- 
ce, în timp ce ceramica, prin perfecțiunea sa tehnică şi 

estetică atinge o culme neegalată. Ea asociază teme flo- 
rale cu una a craniilor, capete schematice de vite. Şi tot 
atunci este atestată pentru prima oară utilizarea sigiliului, 
marcă de proprietate imprimată pe bucăţile de argilă care 
închideau sacii sau baloturile cu mărfuri. 


El Obeid (6500-3700). Sudul mesopotamian a putut 
părea pustiu până la o dată recentă, când s-a constatat că 
cea mai mare parte a vestigiilor din mileniul al VI-lea a fost 
acoperită de aluviuni. La Tell Oueili aproape de Larsa, în 
inima viitorului Sumer, este atestată deja o arhitectură cu 
suporţi de lemn, determinând spaţii destul de vaste ce 
permiteau reuniuni şi sugerau o solidaritate socială 
necunoscută înainte. Foarte lunga perioadă care începea 
în felul acesta şi-a primit numele de la situl E/ Obeid, din 
apropiere de Ur, unde a fost pentru prima oară identificat 
stadiul ei final. Etapele anterioare merită alte referinţe: ele 
pot fi urmărite din jur de 6000 la Eridu, oraşul sumerian cel 
mai sudic, şi în bazinul râului Diyala, limitat de lanţul 
muntos Hamrîn, la est de Bagdad. Săpăturile de salvare 
de la Tell Abade şi de la Tell Madhur au pus în evidenţă 
dezvoltarea planului arhitectural inaugurat la Tell es- 
Sawwan în epoca Samarra, cu un „naos” central de pro- 
porţii mai mari, uneori cruciform şi eventual cu un etaj re- 
zervat vieţii private. În cele din urmă, la Eridu, o astfel de 
structură supraînălţată cu o terasă a căpătat un aspect 
monumental, cu pilaştri încastraţi în pereţi, ceea ce a făcut 
ca multă vreme să fie considerată un „templu” reconstruit 
succesiv, o îndelungată perioadă de timp, pe acelaşi loc. 
În realitate, trebuie să fie vorba de locuinţa de prestigiu a 
unui şef local, ce domnea asupra familiei sale lărgite sau 
asupra „vasalilor” săi, într-un domeniu îmbogăţit cu o agri- 
cultură intensivă, ceea ce a făcut ca la Tell Oueili, de 

exemplu, să fie construit un grânar colectiv, mult mai vast 
decât vechile depozite de la Umm Dabaghiyah, relevând 
solidaritatea unui grup considerabil. Evoluţia socială este, 
de asemenea, marcată de regruparea mormintelor sepa- 
rat, într-o necropolă, renuntându-se la amenajarea lor în 
interiorul caselor. Locuinţele erau uşoare, din stuf, spre 
deosebire de cele aristocratice, singurele care indică 
înflorirea unei arhitecturi monumentale. O anumită tradiţie 
a ceramicii pictate nu a încetat să evolueze de-a lungul 
acestei lungi perioade numită global EI Obeid, dar care 
merită să fie subdivizată în două subperioade. După cea 
care a fost identificată la Oueili, în mileniul al VIl-lea, 
urmează cea pe care o putem desemna sub numele de 
Eridu, cu o veselă prezentând afinități cu cea din Samarra, 
aparent contemporană. Pe de altă parte, ceramica des- 
coperită mai întâi la Hadji Mohammed prezintă mai multă 
originalitate. În stadiul final, în sfârşit, pentru care El Obeid 
rămâne referinţa în pofida înfloririi arhitecturii monumen- 
tale de la Eridu, ceramica tinde să devină mai modestă, cu 
decoraţii sumare. Ea este bine arsă, precum nenumă- 
ratele seceri de argilă utilizate pe vastele câmpuri, care 
permit de acum înainte hrănirea unei populaţii numeroase. 

Vase, seceri, figurine foarte stilizate, cu capete de rep- 
tilă şi alte produse de argilă arsă, graţie unor cuptoare 
elaborate, caracterizează nu atât un popor, cât un tip sau 
un model de societate ierarhizată, care totuşi nu şi-a expri- 
mat gândirea printr-o artă figurativă alta decât cea a figu- 
rinelor. Acest tip de societate se extinde în Assiria către 
mijlocul mileniului la Vl-lea, prin asimilarea culturală a 
halafienilor, şi până la Mediterana Orientală, în mileniul 
al V-lea. Tepe Gaura, la nord-est de Ninive, trebuie să fi 
fost un centru regional de dimensiuni chiar mai reduse 
decât marile sate din sud; cea mai mare parte a caselor au 

adoptat planul cu sală centrală care a cunoscut (la nivelul 
XIII) o interpretare originală în trei resedinte, pseudo-tem- 
ple ce înconjoară o mică piaţă reprezentând inima acestui 
loc de schimburi comerciale caracterizate de utilizarea 
intensă a sigiliilor. Modelele gravate ale acestora creează 
un repertoriu în principal animalier, dar dominat de un 
„stăpân” mitic, cu capul ascuns sau înlocuit de cel al unei 
caprine: referinţa la om rămâne încă implicită în gândirea 
religioasă reflectată, de asemenea, în primele scene de 
cult, fără imagini ale unor fiinţe antropomorfe. Rămâne 
evident că stăpânii animalelor nu pot fi consideraţi zei 
propriu-zişi care, lipsiţi de orice imagine specifică precum 
templul, este posibil să nu fi existat încă în sensul pe care 
noi li-l dăm. 


Iranul. Primele lucrări agricole ca şi primele tentative 
reuşite de domesticire a animalelor sunt aproape la fel de 
vechi în văile înalte ale munţilor Zagros, care oferă condiţii 
comparabile cu cele ale „zonei nucleu” a Levantului. Lo- 
cuitorii lor, mai puţin numeroşi, au practicat un seminoma- 
dism înainte de a se împărţi în locuitori ai aşezărilor rurale 
stabile şi păstori transhumanti, aceştia din urmă asigurând 
probabil relaţiile cu zona câmpiilor înalte, între care cea a 
Susianei va juca un rol decisiv. Fâşia sa nordică a cunos- 
cut mai întâi, în mileniul al VIl-lea, aşezări fără ceramică, 
apoi în sud, agricultura s-a dezvoltat mult în jurul marelui 
sat Chogha Mish. Se poate întrevedea o simbioză între 
populaţia sa şi cea a vastelor teritorii de pe platou: la nord 
şi nord-est în Luristan şi la Tepe Sialk, şi până la Tepe 
Hissar, de o parte, iar la sud-est în Fars la Tell-i Bakun, pe 
de altă parte, cu ceramici pictate ce utilizează în cele din 
urmă, în mileniul al V-lea, un bogat decor animalier, în timp 
ce la marginea depresiunii centrale şi departe în est, în 

Kerman, erau exploatate zăcămintele de cupru, fără ca 
lucrul acesta să le confere o superioritate deosebită. 

Susiana anterioară fondării Susei a fost îmbogăţită de 
influenţele mesopotamiene, iar ulterior, la sfârşitul mileniu- 
lui al V-lea, Susa a fost fondată prin ruperea acestor legă- 
turi şi prin integrarea, cu originalitate, în lumea platoului 
iranian. Enorma sa terasă, a cărei construcţie presupune 
coordonarea eforturilor unei comunităţi numeroase, este 
echivalentul mult superior al celei pe care o avea la Eridu 
pseudo-templul, reşedinţă a unui potentat local. Numai că 
acesta din urmă, la fel ca şi vecinii săi din sudul Mesopo- 
tamiei, nu a lăsat nici un fel de urmă a felului în care îşi 
gestiona bogăţia. În lumea iraniană, dimpotrivă, schim- 
burile comerciale erau administrate prin sigilarea intrărilor 
în depozite şi a baloturilor şi sacilor, în Fars la Tell-i Bakun 
(aproape de Persepolis), mai bine decât la Tepe Gaura în 
Assiria şi în sud, la Susa. Ca şi în Luristanul vecin, în nord, 
şi mai puţin frecvent la Tepe Gaura din Assiria sau în 
regiunile anatoliene, modelul gravat al sigiliilor susiene 
reprezenta imaginea unui „stăpân al animalelor”, asociind 
umanităţii sale capul de capră sălbatică, formele undui- 
toare şi pielea de şarpe, precum şi figura „şerpuitoare” a 
unui şarpe de apă simbolic (fig.1). 


Fig. 1. — Sigiliu arhaic din Luristan. 
Aproximativ 4000 î.Hr. 

(P. Amiet, La glyptique mésopota- 
mienne archaïque, fig. 1567 B) 

La Susa, însă, rolul acestei figuri evident mitice, şi 
totuşi greu de definit ca fiind propriu-zis divină, a fost 
asumat de un potentat uman, îmbrăcat cu o fustă brodată, 
care prezida între altele şi ceremoniile religioase. Acest 
personaj apare ca o prefigurare a regelui sumerian, astfel 
încât poate să fie definit ca proto-regal. Lucrul acesta este 
capital, pentru că nu este vorba de un şef oarecare, ci de 
dovada majoră a existenţei unei instituţii administrative şi 
sacerdotale complet nouă. Şi totuşi, întreaga iconografie, 
prin stilizarea care respinge realismul şi evită mai ales 
reprezentarea chipului uman, cum se întâmpla deja din 
neolitic, aparţine încă universului mental arhaic format în 
această epocă, dacă nu chiar din paleolitic. Această artă 
este cea pe care într-adevăr o reprezintă, pe de altă parte, 
decorarea vaselor pictate. În orice caz, nu mai mult decât 
în decorarea vaselor de Samarra şi Tell Halaf, nu se poate 
spune despre cea a vaselor din Iran că ar fi echivalentul 
sau predecesorul unei scrieri pictografice. La răscrucea 
drumurilor montane pe care era transportat cuprul său 
abundent, aproape absent în Mesopotamia, Susa | rămâ- 
ne astfel „preistorică”, deci în afara civilizaţiei scrierii, chiar 
dacă are un potenţial într-adevăr istoric. Mai mult decât 
figurinele reprezentând femei nude, iconografia sigiliilor 
sale permite numai întrezărirea pentru prima oară a unei 
gândiri religioase, solidară cu instituţiile politice a căror 
apariţie simultană o vedem ilustrată prin arhitectura obei- 
diană, ca rezultate ale unui îndelungat proces de dez- 
voltare socială. 


Capitolul III 


EPOCA PROTO-URBANĂ ŞI 
APARIȚIA STATULUI REGAL SUMERIAN 


Mesopotamia proto-sumeriană 
1. Epoca Uruk (cca 3700-3100) 


Atunci când propunea recunoaşterea unei „revoluţii 
urbane” ca etapă secundară a îndelungatului proces de 
dezvoltare ce corespunde „revoluţiei neolitice”, Gordon 
Childe nu putea să ia în considerare decât marile civilizaţii 
istorice ale Egiptului şi Sumerului, plus cea a Indusului, 
care era recent descoperită la acea dată. În realitate, fe- 
nomenul urban este mai larg, dar şi mult mai divers decât 
presupunea el, şi a cunoscut, în Iranul Oriental, pe de o 
parte, în Levant, pe de altă parte, variante profund inegal 
de „revoluţionare”. Transformarea decisivă s-a produs în 
Mesopotamia sudică şi în Susiana, iar apoi aproape ime- 
diat în Egipt care, sub anumite aspecte, pare mai evident 
reprezentativ. Această schimbare a fost marcată de inven- 
tarea scrierilor şi a administratiilor regale, care sunt legate 
exclusiv de constituirea primelor oraşe propriu-zise. În 
Mesopotamia şi în Susiana, încă separate, putem urmări 
etapele preliminare, în epoca Obeid şi în Susa |, cu o arhi- 
tectură ce ilustrează existenţa unei societăţi ierarhizate. 
Asistăm apoi, o dată cu sfârşitul mileniului al V-lea, la 
abandonarea vechilor ceramici pictate care, în acest caz, 
sunt mult mai mult decât simboluri ale unei diversitäti cul- 
turale, deoarece reflectă în primul rând arhaismul unor 
tradiţii ce par specifice „preistoriei”, tocmai în măsura în 

care faptul istoric este legat de tipul de civilizaţie care se 
află de acum înainte în plină gestație. Noua ceramică, fără 
pictură, fabricată pe roata olarului, sau cu mâna pentru 
„blidele grosolane”, mai bine arsă în cuptoare mai elabo- 
rate, implică o organizare nouă a muncii şi abandonarea 
sau dispariţia modului de expresie legat de decorul pictat. 
Noua ceramică produsă în cantităţi masive şi aproape 
standardizată nu a fost identificată cu precizie decât de 
către arheologii germani în sondajele stratigrafice făcute 
în templul numit Eanna din Uruk, în 1931. La fel ca şi 
epoca pentru care era reprezentativă, această ceramică a 
primit, de asemenea, situl Uruk drept referinţă. Ea fusese 
însă deja găsită, fără să fi atras prea mult atenţia, la Susa, 
unde indică integrarea regiunii în lumea culturală mesopo- 
tamiană, după ruperea legăturilor cu platoul iranian şi cu 
tradiţia arhaică reprezentată de ceramica pictată. 

Această reorientare este prima ilustrare a unei realităţi 
specifice Susianei care, cu cele două populaţii ale sale 
strâns legate — mesopotamiană şi munteană —, a fost 
alternativ ataşată celor doi poli de atracţie antitetici. 

Prin urmare, Susiana, cu evoluţiile sale ilustrate anteri- 
or prin figura proto-regală, va împărţi cu Mesopotamia de 
Jos procesul prin care ceramica fără decor pictat numită de 
tip „Uruk” este mărturia arheologică cea mai evidentă. 
Periegeza'* lui Adams şi a discipolilor săi, făcând releveul 
tuturor siturilor, până la cele mai mărunte, în regiunile înve- 
cinate Uruk-ului şi Susei, a revelat aici, începând cu sfâr- 
şitul mileniului al V-lea, o creştere demografică marcată de 
înmulţirea aşezărilor, încă dinainte de perioada | la Susa 
(nivelul 23), apoi în perioada Il (nivelele 22 până la 17), 


14 Anchetă arheologică de suprafaţă, făcută cu scopul localizării 
unor posibile situri istorice. 

caracterizate de ceramica Uruk, la fel ca şi în nivelele XIII 
până la IV din sondajele de la Eanna, în Uruk. Dar în 
Susiana, această multiplicare a aşezărilor a îmbrăcat în 
mod mai clar o complexitate semnificativă, cu situri ale 
unor mari aglomerări umane, cu sate şi cătune răspândite 
în jurul „vetrei” urbane, în ansambluri teritoriale ce au 
aspectul unor proto-state coerente. Această complexitate, 
în opinia lui H. Wright şi G. Johnson, corespundea unei ie- 
rarhii politice şi administrative noi. 

Fondat în epoca Obeid, oraşul Uruk era o aşezare 
dublă, dominată în epoca istorică de două mari ansambluri 
de cult: în centru Eanna, templul consacrat zeiţei Inanna, 
zeita-planetä Venus”, iar la vest Kullab, templul consacrat 
lui Anu, zeu al Cerului. Secventele stratigrafice ale celor 
două situri rămân greu de coordonat; cea a templului 
Eanna este referinţa noastră majoră în pofida îngustimii 
sale în ceea ce priveşte perioadele mai vechi. Ca urmare, 
clasificarea etapelor preliminare (posterioare epocii 
Obeid) în Uruk-ul Vechi şi Mijlociu este destul de conven- 
tionalä, pentru că se întemeiază într-o manieră prea exclu- 
sivă pe forme ceramice puţin reprezentative pentru faptele 
sociale sau culturale. Nivelele V şi IV, însă, de la Eanna, 
corespunzând Uruk-ului Recent (cca 3400-3100 î.Hr.), 


15 Inanna a fost identificată cu zeiţa semită akkadiană Ishtar, 
ambele având atribuţii legate de feminitate şi fecunditate. Inanna este 
însă şi o zeiţă războinică, aşa cum ne-o prezintă mitul coborârii ei în 
lumea subterană, unde o înfruntă pe zeiţa Ereshkigal, precum şi 
maniera în care este invocată într-o serie de texte regale sumeriene, 
drept „leoaică în luptă”. 

16 Anu, zeu din prima generaţie de zei sumerieni denumiți Annunaki, 
este una dintre figurile cosmogoniei „Enuma elish”, alături de fraţii săi 
revoltați împotriva propriilor părinţi, cuplul primordial Apsu şi Tiamat. 
Anu are o poziţie privilegiată în ierarhia divină, fiind considerat „regele” 
zeilor. 

pun în evidenţă o arhitectură grandioasă şi chiar unică 
până acum, în acelaşi timp cu mărturii ale existenţei unei 
contabilitäti, a cărei dezvoltare preliminară poate totuşi să 
fie observată şi la Susa. Vedem, în sfârşit, apariţia unei 
arte noi, ilustrând prin grija pentru realism, altădată igno- 
rat, precum şi prin diversitatea surselor sale de inspiraţie 
o schimbare radicală a aspectelor celor mai profunde ale 
inteligenţei. lar această schimbare a fost solidară cu apari- 
ţia scrierii, numai în nivelul IVa de la Eanna, în pofida unor 
atestări sporadice la Susa. Schimbarea observată ia, 
aşadar, multe forme, chiar dacă continuitatea tradiţiei cul- 
turale încă din epoca Obeid sugerează o stabilitate a 
populării autohtone aflată într-o puternică expansiune, mai 
degrabă decât o invazie venită dinspre un „altundeva” 
imposibil de situat. 

Ipoteza „migraţiei” sumerienilor purtători ai scrierii riscă 
serios să se dovedească a nu fi decât un mit modern. 
Oricum ar fi, din relativa rapiditate cu care s-a realizat, 
rezultă că această schimbare multiplă apare într-adevăr 
mai „revoluţionară” decât „revoluţia neolitică”, una incom- 
parabil mai lentă. 

Tradiţia arhitecturală a cunoscut două forme diferite. 
De o parte, în sectorul Uruk, consacrat lui Anu, un mic edi- 
ficiu tripartit denumit Templul alb se înscrie în tradiţia 
directă a pseudo-templelor obeidiene de la Eridu, cu sala 
sa centrală luminată de ferestre înalte, încadrată de două 
rânduri de mici încăperi ce purtau, sau ar fi putut purta, un 
etaj. El se înălța pe o terasă cu o scară foarte înaltă, cu 
pereţii înclinați. 

Un edificiu foarte asemănător, la Tell Uqair, era decorat 
cu picturi şi se ridica pe o terasă mai vastă, cu două 
nivele, de unde domina câmpia înconjurătoare. Dar aces- 
te edificii nu adăposteau nici un fel de accesoriu specific 

cultului, cu excepţia, poate, a unui podium decorat, lipit de 
peretele din spate. Locuinţă de prestigiu sau templu? — 
nu putem decât ezita, sau avea în vedere o interpretare de 
compromis, considerându-le locuri de cult ale potentatilor 
chemaţi să joace rolul unei divinităţi. 

Pe de altă parte, la Uruk, în sectorul Eanna, care era 
consacrat în epoca istorică zeiţei Inanna, aceeaşi struc- 
tură a primit o suită de interpretări mai monumentale în 
nivelele V, apoi IVc, IVb şi mai ales IVa. Ultimul dintre 
aceste edificii era mult mai mare, cu o navă centrală des- 
tinată în mod evident reunirii unor adunări considerabile. 
EI seamănă astfel palatelor, neexistând nici un podium 
destinat eventualului cult al unei divinităţi pentru a sugera 
identificarea cu templele. Vastul ansamblu Eanna pare 
astfel să grupeze palatele celor ce ar putea să pară mem- 
brii unei oligarhii trăind în armonie, sub autoritatea unui 
şef, după o tradiţie asemănătoare, una peste alta, celei 
ilustrate altădată de micile aglomeraţii de locuinţe cu ace- 
laşi plan: la Tell es-Sawwan, poate, dar mai ales la Tepe 
Gaura şi la Tell Abade în regiunea Hamrîm. Ceea ce ar 
însemna că resedintelor familiilor lărgite le-ar putea suc- 
ceda, la Uruk, palatele-säli de reuniune ale celor ce ar 
putea să pară familii aristocratice, eventual regale, ges- 
tionând în comun interesele oraşului. Căci acest din urmă 
cuvânt convine de acum înainte comunităţilor urbane pro- 
priu-zise, adică diversificate şi atent administrate, capabile 
să capete personalitate istorică. lar identitatea sumeriană 
se manifestă tocmai la Uruk, printr-o scriere care nu putea 
fi decât vehiculul limbii sumeriene, în pofida faptului că 
arhaismul său o face indescifrabilă. 

Arhitectura monumentală de la Susa din această epocă 
a fost distrusă, dar locuinţele private modeste au oferit un 
mobilier care sugerează o integrare perfectă în lumea 

proto-sumeriană. Originalitatea susiană se manifestă mai 
degrabă prin admirabile sculpturi şi printr-o fină metalurgie 
ce stăpânea tehnica cerii pierdute. 

În sfârşit, dinamismul proto-sumerian s-a manifestat 
prin crearea unei reţele de drumuri comerciale, cu o arhi- 
tectură de aceeaşi concepţie ca la Uruk, în Siria, de-a lun- 
gul Eufratului. Astfel au apărut oraşe noi, la Habuba 
Kabira sud, la Djebel Aruda şi până în Turcia. Trebuie să 
fi fost atinsă coasta siriană, iar de acolo, Delta egipteană, 
la Buto. Aceeaşi civilizaţie este prezentă la Ninive şi mai la 
vest, la Tell Brak; pe de altă parte, locuiri mai modeste au 
fost implantate, fără îndoială pornind din Susiana, în 
viitoarea Medie, la Godin Tepe şi mai la est, la Tepe Sialk. 
Toate aceste situri (mai puţin Buto) au oferit mărturii ale 
unei contabilitäti care nu s-a transformat în scriere decât 
la Uruk, în pofida altor atestări izolate. Susa este însă cea 
care a oferit seria stratigrafică cea mai reprezentativă, 
relevând că, în pofida sugestiilor făcute de un compara- 
tivism abuziv, scrierea nu se naşte din evoluţia unei icono- 
grafii presupus pictografice în decorarea vaselor pictate. 
Ea a fost creată pentru a răspunde nevoilor de a memora 
operaţiile contabile specifice complexităţii societăţii urba- 
nizate. Încă de la începutul neoliticului erau modelate mici 
simboluri ale cifrelor sau ale bunurilor care trebuiau numă- 
rate. Procedeul respectiv, care putea fi utilizat într-un mod 
foarte variat, este ruda apropiată al celui cu pietricele (în 
latină calculi) utilizat în societăţi foarte diverse pentru a 
număra şi care se află la originea calculului nostru. Acesta 
nu a evoluat cu adevărat în timpul preistoriei, în ciuda unor 
elaborări punctuale fără urmări, precum cel al regrupării 
unor astfel de obiecte în vase, ca la Tell Abade. 

În epoca Uruk a apărut ideea de a pune astfel de serii 
de jetoane, corespunzând unor operaţii contabile, în „bule” 

sau învelitoare sferice din argilă care să constituie docu- 
mente transmisibile în spaţiu, dar mai ales în timp. 
Simultan, au fost realizate replici ale obiectelor contabi- 
lizate: capete de vite, vase etc., un fel de pictograme tridi- 
mensionale care puteau purta cifre sub forma unor puncte 
sau linii definind serii de câte 6, deci funcţionând după sis- 
temul sexagesimal al sumerienilor, sau fracţii. Acest pro- 
cedeu cu jetoane complexe interfera cu cel cu calculi geo- 
metrici, cu valoare pur cifrică. Or, a apărut ideea de a-i 
reprezenta pe aceştia din urmă sub formă de crestături pe 
suprafaţa bulelor-învelitoare sigilate. De atunci (nivelul 
18, la Susa), acestea din urmă au putut fi înlocuite cu 
„pâinişoare” de argilă pe care erau înscrise doar astfel de 
simboluri ale cifrelor; în felul acesta apărea „tableta”, a 
cărei inscriptionare cu cifre avea nevoie să fie clar definită, 
din moment ce era separată de obiectele contabilizate. 
Lucrul acesta s-a rezolvat numai la Uruk, uneori prin 
reproducerea în două dimensiuni a jetoanelor elaborate, 
pictografice sau abstracte. Aceasta demonstrează avan- 
sul net pe care îl căpătase administraţia acestui oraş, 
explicabilă poate printr-o mai mare dezvoltare a instituţiei 
regale a cărei existenţă este indicată de iconografie. 

În absenţa unor texte lizibile, doar aceasta din urmă 
poate oferi informaţii utilizabile, la care trebuie neapărat să 
recurgem pentru a descoperi implicaţiile altor mărturii ale 
civilizaţiei din epoca respectivă. Repertoriul pare să fi fost 
elaborat în mare parte prin gravarea sigiliilor, de acum de 
formă cilindrică, imprimate pe documentele de gestiune 
administrativă: piese de contabilitate şi peceti puse pe 
porţile depozitelor. Stilul lor foarte caracteristic indică, de 
altfel, printr-o anumită diversitate, o preocupare pentru 
realism sesizabilă în conturul foarte pur şi în modelul 
sculptural. El se manifestă în inspiraţia animalieră de 


57 


factură tradiţională, în pofida îmbogăţirii sale, dar mai ales 
prin locul privilegiat pe care îl ocupă figura umană şi care 
reflectă ceea ce merită definit drept o formă nouă de uma- 
nism. Gravorii din Susiana au utilizat evocări ale activită- 
tilor cotidiene: figura Stăpânului animalelor rămâne încă 
populară, dar nu a făcut niciodată obiectul unui cult care 
să îl considere divin. La Uruk, sunt preferate scenele de 
cult, fără ca vreodată să apară figura unei divinităţi care să 
fie astfel venerată. Precum cea care reprezintă victoria, 
aceste scene pot fi prezidate de un personaj uşor de 
recunoscut datorită bărbii sale, a legăturii de cap, a rochiei 
în formă de clopot, cu funcţii de oficiant şi de şef militar 
(fig. 2) care ne permit să îl desemnăm ca rege-preot, 
moştenitor al potentatului proto-regal din Susa |. Atestat o 
singură dată la Susa, el apare în două exemplare într-o 
scenă de vânătoare, pe cea mai veche stelă ce ne-a par- 
venit, descoperită la Uruk şi părând destinată să per- 
petueze pentru generaţiile următoare imaginea glorioasă 
a acestui tip de personaj, care poate nu a fost unic. O ast- 
fel de preocupare, foarte nouă, este caracteristică intrării 
potenţiale în Istorie, exact în epoca în care în Egipt pro- 
cedeul era, de asemenea, introdus de către primii faraoni. 


Fig. 2. — Amprenta unui sigiliu-cilindru din Uruk. Aproximativ 3200 î.Hr. 
(P. Amiet, La glyptique mésopotamienne archaïque, fig. 661) 

Această apropiere nu este fortuită, deoarece Egiptul a 
primit, în preajma fondării monarhiei sale, influenţe meso- 
potamiene caracteristice: începând, fără îndoială, din Buto 
(cf. supra), prin arta de a construi în cărămizi asamblate, 
elaborată în Mesopotamia cu mult timp înainte. Ea a pre- 
luat chiar şi decorul cu mozaicuri din conuri, precum şi si- 
giliile—cilindri, vasele zoomorfe, figuri precum grifonul, stili- 
zate la fel ca în Uruk şi mai ales ca în Susa. Cea mai 
remarcabilă este preluată pe mânerul cutitului de la Gebel 
el Arak (în Egiptul de Sus) (fig. 3), cea a regelui-preot, sub 
aspectul semimitic al Stăpânului animalelor. Chiar dacă 
temporară, această influenţă proto-sumeriană, ataşată 
unei prezenţe efective, în Deltă cel puţin, pare decisivă în 
procesul formării civilizaţiei faraonice. Este bizar faptul că 
această simplă constatare pare încă să fie considerată de 
către numeroşi egiptologi ca o necuviinţă. 


Fig. 3. — Decorul vârfului mâneru- 
lui de cuţit de la Gebel el Arak. 
Epoca Nagada Il, aprox. 3100 î.Hr. 
(P. Amiet, La glyptique mésopota- 
mienne archaïque, fig. 613) 


Mesopotamia proto-sumerianä 
2. Epoca Djemdet-Nasr (cca 3100-2900) 


Către 3100, civilizaţia proto-sumeriană va traversa o 
criză care rămâne dificil de explicat; ea a fost marcată de 
abandonarea „coloniilor” îndepărtate din Susiana, iar în 
Mesopotamia, de dispariţia arhitecturii în plan tripartit, 
reprezentativă pentru o organizare socială subit perimată. 

„Templele” sau micile resedinte pe terase au fost abando- 
nate, iar la Uruk, în sectorul Eanna, splendidele palate din 
nivelul IV au fost distruse ca pentru a marca dispariţia unei 
forme de putere aparent oligarhică, eliminată pe viitor. 
Amplasamentul lor pe rambleu, la nivelul Ill, a fost ame- 
najat într-un vast loc de cult, în parte sub cerul liber, de- 
dicat pentru prima oară, fără dubiu, zeiţei Inanna. 

Aceasta era, într-adevăr, desemnată prin emblema sa, 
lancea-flamură pe care scribii au adoptat-o ca simbol al 
numelui ei. Scrierea născută în epoca precedentă la Uruk 
s-a difuzat în întregul Sumer, de acum înainte constituit. 
Aşa se face că, în regiunea apropiată de viitorul amplasa- 
ment al Babilonului, ea a fost utilizată într-o clădire admi- 
nistrativă de la Djemdet Nasr, care a dat numele său aces- 
tei noi perioade, caracterizată şi printr-o ceramică pictată 
de o factură diferită de cea din epoca preistorică, alături 
de tipurile moştenite din faza Uruk. În fine, mai la nord, în 
zona râului Diyala, mici oraşe s-au organizat în jurul unor 
temple al căror caracter de edificiu de cult este neîndoiel- 
nic, spre deosebire de cele din perioada Uruk. Cel mai 
vechi, la Khafadje, se poate să fi fost dedicat zeului-Lună 
Sîn”; planul său era totuşi derivat din cel al „templelor” din 
Uruk, sala mediană devenind însă o veritabilă cella, un 
sanctuar în care accesul nu este posibil decât prin uşi la- 
terale, conform regulii axei frânte, pentru a împiedica privi- 
rea din exterior să pătrundă către podiumul mural. 

Pe de altă parte, tradiţia stilistică şi iconografică a epocii 
precedente s-a perpetuat, în special la Uruk, ceea ce 
implică o continuitate, în pofida rupturii cu tradiţia arhitec- 
turală. Dar de acum înainte această tradiţie se va exprima 


17 Sîn este unul dintre membrii triadei divine semite, alături de 


Shamash (Soarele, care pentru sumerieni se numea Utu) şi Ishtar 
(Luceafărul, Inanna pentru sumerieni). 


60 


în decorarea obiectelor de cult, precum un vas mare din 
alabastru, înalt de peste un metru, şi sigiliile—cilindri, depu- 
se într-un fel de tezaur. Ceremonia cea mai semnificativă, 
ilustrată de aceste obiecte, punea în scenă regele-preot 
care flutură un spic enorm, sau flori, mergând în fruntea 
purtătorilor de ofrande veniţi din câmpie şi întâlnind la 
poarta templului o femeie care ţine emblema zeiţei 
Inanna. Pentru prima oară avem aici o efigie divină: aceas- 
ta este zeiţa însăşi, încarnată de o femeie reală, care se 
găseşte pe picior de egalitate cu partenerul ei, regele- 
preot, de acum înainte unic în oraşul său. Această întâl- 
nire ceremonială pare să corespundă unei căsătorii sacre 
a cărei tradiţie s-a perpetuat în cea a zeului Dumuzi, încar- 
nat de regele neo-sumerian o mie de ani mai târziu, şi de 
zeiţa, de asemenea, încarnată. Regele-preot apare astfel 
ca prim martor (după strămoşul sau predecesorul său, 
figura „proto-regală” din Susa) al unei tradiţii specifice a 
monarhiei sacre a sumerienilor'*, fundament al celui mai 
vechi tip de stat, după eliminarea a ceea ce noi credem că 
ar fi putut fi oligarhiile, devenite arhaice. Tocmai această 
eliminare este cea care ar putea corespunde rupturii din 


18 Teza existenţei unei teocrati sumeriene a fost elaborată de către 
A. Deimel în 1920-1930 şi preluată ulterior de către A. Falkenstein. 
Cercetări ulterioare, în special cele de la Lagash, au infirmat însă ipoteza 
unei teocratii sumeriene, ceea ce face ca formula utilizată aici de către 
P. Amiet, „rege-preot”, să fie evitată de către cei mai mulţi sumerologi. 

19 Caracterizarea unei monarhii drept „sacre” presupune caracterul 
divin al persoanei regale, singurul caz din Orient care s-ar potrivi aces- 
tei caracterizări fiind cel al faraonilor egipteni. Autorul utilizează aici într-o 
manieră oarecum imprecisă termenii, ceea ce creează posibile con- 
fuzii, având în vedere că, oricum, o monarhie nu poate fi în acelaşi timp 
„teocratică” şi „sacră”. Formula utilizată în mod frecvent de către 
sumerologi este aceea de „monarhie de drept divin” sau „monarhie 
charismatică”, în care regele este reprezentant al divinității şi 
guvernează în numele acesteia. 

tradiţia arhitecturală. Vom descoperi, pe de altă parte, că 
divinitatea a fost acum pentru prima oară concepută cu 
aspect uman. Apariţia acestei forme foarte arhaice dar 
reale de antropomorfism a corespuns, de asemenea, unei 
etape majore a gândirii religioase, coincizând cu apariţia 
numelor divine în textele din Uruk şi din Djemdet Nasr 
care revelă o primă elaborare teologică. 

Acest antropomorfism permite să explicăm faptul că 
primele temple, precum cel al lui Sîn, se prezintă încă foarte 
asemănătoare cu resedintele umane. Poate că palatele şi 
resedintele pe terase din epoca Uruk adăposteau deja 
adunări prezidate de şefi capabili să încarneze puterea divi- 
nă încă imprecisă, care asigura coeziunea comunităţii. 
Această afirmare a unei gândiri religioase solidare cu statul 
regal trebuie să fi favorizat deja o formare a conştiinţei 
comunităţii sumeriene ca organizare urbană. Este ceea ce 
sugerează, deopotrivă, simbolurile oraşelor reprezentate 
aliniate pe un sigiliu utilizat frecvent la Djemdet Nasr şi 
numele oraşelor enumerate într-o listă redactată la Uruk. 
Căci tocmai acest efort de organizare politică trebuie să fi 
acompaniat difuziunea şi progresele scrierii, care la rândul 
lor suscită o dezvoltare intelectuală decisivă în organizarea 
vizuală a textelor în casete şi coloane, apoi în liste cu nume 
de noţiuni foarte diverse. Lucrul acesta corespunde pre- 
ocupării de-a clasifica şi organiza, conform principiului defi- 
nit de J. Goody în Raison graphique” (Paris, 1977). Trei mii 
de ani de evoluţii ulterioare ale civilizaţiei mesopotamiene 
se găsesc în germene în această schimbare etalată de-a 
lungul câtorva secole în mileniul al IV-lea. 

20 Titlul francez al lucrării lui J. Goody, The Domestication of the Sa- 
vage Mind („Domesticirea gândirii sălbatice”), în care antropologul 


încearcă o clasificare a civilizaţiilor în funcţie de maniera în care se 
raportează la scriere. 

Civilizaţia proto-elamită 


În timpul crizei care a afectat civilizaţia proto-sume- 
riană din Uruk, câmpia Susianei a fost în mare măsură 
abandonată, redevenind un domeniu al nomadismului, cu 
excepţia oraşului Susa. Muntenii nomazi coborâti din 
văile munţilor Zagros, la est de câmpia Susianei, au creat 
o civilizaţie originală, asumând realizările Sumerului, după 
ce au rupt cu tradiţia arhaică ilustrată de vechile ceramici 
pictate. Ei au fondat un oraş mai mare decât Susa la Tal-i 
Malyan, pe latura occidentală a platoului Fars. Persona- 
litatea lor culturală s-a exprimat prin crearea unei arte 
originale şi a unei scrieri care nu putea decât să transcrie 
limba lor nonsumeriană, numită proto-elamită, prima 
expresie a unei entităţi ce prefigurează un Elam pe deplin 
istoric. La fel ca şi cel din urmă, aceasta avea, aşadar, 
două metropole antitetice: adevărata capitală, în nordul 
țării, trebuie deja să fi purtat numele istoric de Anshân; 
cea de-a doua, Susa, devine un avanpost, orientat spre 
lumea mesopotamiană. Şi la fel ca şi proto-sumerienii, 
proto-elamiţii s-au transformat în colonizatori, dar în 
lranul Meridional, unde s-au instalat până în actualul 
Kerman, la Tepe Yahya IV C, şi înaintând până dincolo de 
deşertul Lut, în Seistan. Aici i-au întâlnit pe fondatorii 
oraşului, deopotrivă centru artizanal şi releu rutier, de la 
Shahr-i Sokhta, în delta fluviului Hilmand, purtători ai unui 
tip diferit de civilizaţie urbană, mai arhaică. Într-adevăr, 
aceasta ignora scrierea şi se înrudea cu cea care era 
răspândită în Quetta, la sud-est de Hindu Kush, în Turk- 
menia Orientală. O vastă reţea de schimburi era astfel 
asigurată, urmând să fie întărită de-a lungul întregului 
mileniu al III-lea. 

Civilizatiile proto-urbane din Levant 


Nu a existat în Levant, şi cu atât mai puţin în Anatolia, 
un echivalent al proto-Elamului, transpunere originală a 
civilizaţiei proto-sumeriene. La fel ca şi cele din Media, 
coloniile proto-sumeriene de pe Eufratul Mijlociu au pierit 
fără urmaşi, aparent din cauza faptului că nu au găsit în 
zonă, la fel ca în Egiptul pre-dinastic, oameni capabili să 
adapteze acest model totuşi exemplar. Cu toate acestea, 
găsim aici comunităţi culturale promițătoare, numite con- 
ventional „chalcolitice”, a căror dezvoltare rămâne prea 
puţin cunoscută, în preajma lungului abandon al vieţii 
sedentare produs în mileniile VI şi V. 

În Palestina, la fel ca şi la Byblos pe coasta libaneză, 
intensitatea cercetărilor a permis reconstituirea cea mai 
adecvată a etapelor reocupării şi reutilizării terenurilor cul- 
tivabile. Pästori nomazi trebuie să se fi stabilit pe marginile 
semideşertice sudice. Organizati aparent în simple şefii 
puţin ierarhizate, ei s-au adaptat la condiţiile de climă, într-o 
reţea foarte destinsă de locuiri risipite, repartizate în jurul 
unor mici sanctuare precum cel de la En-Gedi, în apro- 
pierea Mării Moarte, sau al unor grote sepulcrale. Ose- 
mintele morţilor erau probabil regrupate în osuare din 
argilă arsă în formă de animale „cubiste” La nord-est de 
Marea Moartă, satul Ghassul conţinea bogate locuinţe pic- 
tate. Mai impresionante, cele care erau răspândite în jurul 
puturilor din Bersabe, în Negeb, regrupau locuinţe subte- 
rane, după specialitatea artizanilor ce lucrau materiale 
uneori importate de departe: bazalt pentru marile vase cu 
picior ajurat, fildeş pentru statuete şi cupru. 

Locuitorii lor seminomazi vor abandona aceste aşezări 
înainte de 3500 î.Hr., şi putem presupune că au colonizat 
pământurile bune din centrul Palestinei, în cursul unei 

perioade numită preurbană de către P. de Miroschedji. Ei au 
fondat mari sate, la Megiddo în câmpia Esdrelon, la Tell el 
Far'ah şi la Ai în zona montană. Sigiliile—cilindru create în 
Mesopotamia au fost uneori adoptate, ca la Byblos, dar uti- 
lizate numai pentru a marca vasele, cu un decor puternic 
stilizat. În fine, etapa decisivă a unei a treia forme de 
urbanizare s-a produs, printr-o ruptură numai aparentă cu 
această tradiţie, către 3500 î.Hr., graţie organizării econo- 
miei agricole de acum înainte specifică bazinului estic al 
Mediteranei. Aşezările deschise fondate în epoca prece- 
dentă au fost fortificate de către potentati sau „regi”, şi nu de 
„şefi”, dispunând de dinamismul unei populaţii suficient de 
numeroase pentru a intra în conflicte militare şi, prin urma- 
re, capabile să edifice fortificaţii enorme. Lucrul acesta pre- 
supune o creştere demografică legată de o agricultură per- 
formantă şi de o societate sedentară mai complexă, mai 
puternic ierarhizată ca altădată. Dar această „revoluţie 
urbană” numită impropriu bronz timpuriu (pentru o epocă în 
care bronzul era încă necunoscut), va rămâne la periferia 
istoriei, pentru că nici contabilitatea, nici scrierea, nici icono- 
grafia narativă legată de preocuparea pentru realism nu 
prezintă aici o dezvoltare de tip istoric comparabilă celei a 
proto-sumerienilor şi a Egiptului proto-dinastic. 

În marea schimbare din mileniul al IV-lea, dezvoltarea 
tehnică pare astfel ca având o importanţă secundară. Mai 
decisivă a fost dezvoltarea intelectuală şi socială care a 
condus spre cel puţin trei forme diferite de urbanizare, în 
Mesopotamia, în Iranul Oriental şi în Levant. Este impor- 
tant, într-adevăr, să mergem mai departe şi să luăm în 
considerare organizarea politică definită ca fiind cea a 
primelor state propriu-zise, mai precis, în Mesopotamia, 
cea a primelor monarhii administrative girând interesele 
majore ale comunităţii repartizate în jurul fiecărui centru 

urban. Originea şi caracteristicile specifice ale acestor 
state au făcut obiectul unor discuţii pasionate, prea des 
afectate de prejudecăţi filozofice şi de un comparativism 
abuziv. Este pur şi simplu suficient să amintim că statul 
mesopotamian de tip proto-sumerian a fost solidar cu o 
dezvoltare intelectuală dintre cele mai profunde, care 
introduce în artă realismul, caracterul narativ şi, peste 
toate acestea, o formă de umanism care îi interesează 
ciudat de puţin pe antropologii comparativişti. 

Monarhiile sacre de tip sumerian şi egiptean care au 
inaugurat tradiţii istorice, explicate pe larg în epocile urmă- 
toare, trebuie să constituie referinţe majore pentru o 
corectă înţelegere a datelor foarte complexe oferite de 
arheologie. 


Capitolul IV 


MILENIUL AL III-LEA. 
DE LA ORASUL-STAT LA STATUL TERITORIAL 


Mesopotamia sudică proto-sumeriană acumulase în 
cea de-a doua jumătate a mileniului al IV-lea un avans 
decisiv, care a fost dezvoltat de-a lungul întregului mileniu 
al II-lea, marcat de intrarea efectivă în istorie graţie dez- 
voltării scrierii, devenită progresiv cuneiformă?'. Creşterea 
demografică, favorizată de dezvoltarea instituţiilor, s-a 
manifestat în jurul oraselor-state şi al teritoriilor agricole 
ale acestora, care se înmulţesc de-a lungul celor două 
mari axe fluviale corespunzând celor două braţe ale Eufra- 
tului, situate la est de cursul actual. Spaţiul necultivat care 
înconjoară fiecare zonă urbanizată reprezintă domeniul 
păstorilor care rămân imposibil de cunoscut pentru arhe- 
ologi. Dar ei trebuie deja să fi fost uniţi prin limba lor semi- 
tică, cu flexiune internă, spre deosebire de limba agluti- 
nantă a sumerienilor, primii urbanizati, dintre care se re- 
crutau elitele de scribi. Nici o opoziţie rasială sau naţională 
nu exista între cele două elemente lingvistice, care au trăit 
mult timp în simbioză. S-ar părea că numai în nord, în 
regiunea viitorului Babilon, urbanizarea a fost mai puţin 
intensă şi elementul semit majoritar; acesta trebuie să fi 
oferit specificitatea sa (ării Akkadului începând cu secolul 
al XXIV-lea, prin opoziţie cu sudul sumerian. 


21 Nu este posibil să expunem aici, într-un mod acceptabil, con- 
ceptia şi evoluţia scrierii sumeriene, devenită cuneiformă şi adoptată de 
către semiţii akkadieni. O expunere adecvată pe această temă poate fi 
găsită în catalogul expoziţiei Naissance de l'écriture. Cunéiforme et 
hiéroglyphes (Béatrice André-Leicknam), Paris, 1982. (n.a.) 

Mesopotamia sumeriană cuprindea, începând cu zona 
mlăştinoasă de coastă, din sud, vechiul oraş sfânt Eridu, 
posibil abandonat la mijlocul mileniului al III-lea în favoarea 
oraşului Ur, situat puţin mai la nord. Veneau apoi Larsa şi 
enormul centru Uruk, ce acoperea 400 de hectare la înce- 
putul mileniului la Ill-lea înainte de declin, apoi Shuruppak 
(Fara) şi oraşul sfânt Nippur, aproape de Abu Salabikh, 
centru intelectual al cărui nume antic este încă necunoscut. 
La est de aceste oraşe erau situate cele care formau, în 
sud, statul Lagash, cu Lagash-ul propriu-zis (El Hiba) şi 
Girsu (Tello), apoi în nord rivalul său Umma şi, mai depar- 
te, Adab. Fiecare oraş cu teritoriul său reprezenta un 
microorganism guvernat de regele său, purtător al unui titlu 
ce putea varia, dar care era indicat prin termeni, în bună 
măsură, echivalenți: En, „stăpân” conform tradiţiei atestate 
pentru prima oară la Uruk; Lugal, „om mare”, sau ensi (si 
nu patesi), ,prinf” sau, mai târziu, „guvernator” Aceşti 
potentati erau locotenentii unui zeu-patron al fiecărui oraş, 
adevărat suveran împreună cu partenerul său divin”. 

Dar putem presupune că puterea regelui trebuie să se 
fi profilat mai bine prin comparaţie cu cea a zeului, ceea 
ce a dus, începând din jur de 2600, la construirea primelor 
palate: la Eridu, la Kish, la Mari. Chiar înainte de aceasta, 
oraşele au fost obligate să se asocieze în „ligi” şi probabil 
au ajuns la conştiinţa unei anumite unităţi politice care 
includea ansamblul ţării, recunoscând un zeu-patron al 
Sumerului în persoana lui Enlil, zeul atmosferei cu sediul 


22 Fiecare oraş avea deci patronul său divin: Inanna la Uruk, Enlil la 
Nippur, Nin Girsu la Lagash, Enki la Eridu etc. Lucrul acesta nu însem- 
na însă că alţi zei ai „panteonului” sumerian nu erau adoraţi în oraşele 
respective. Unii, precum Enlil, care în calitatea sa de zeu-atmosferä era 
considerat „regele pământului”, jucau de altfel şi un rol particular în ide- 
ologia regală, alături de zeii-suverani locali. 

la Nippur, distribuitor al regalității, aparent pentru că preoţii 
săi hotărau aceasta”. 

În nord, în câmpia Diyalei de Jos, trei mici centre 
urbane: Tutub (Khafadje), Eshnunna (Tell Asmar) şi Tell 
Agrab au făcut obiectul unei cercetări exemplare, justi- 
ficând, imperfect de altfel, faptul că stratigrafia lor serveşte 
din acest moment la clasificarea acestei lungi epoci denu- 
mită a dinastiilor arhaice sau proto-dinastică, sau uneori 
presargonidă. Rămâne dificil, dar indispensabil, să coor- 
donăm datele complexe, arheologice, pe de o parte, înte- 
meiate pe stratigrafie, analiza stilistică etc., literare, pe de 
altă parte, întemeiate pe textele în care încep să apară 
nume regale care se pot regăsi în lista regală redactată 
prin sistematizarea tradiţiilor în bună măsură, sau parţial, 
legendare, începând cu sfârşitul mileniului al II-lea. 

Acceptăm divizarea tradiţională a epocii dinastiilor 
arhaice (DA) în trei subperioade: DA I (cca 2900-2750) — 
tradiţia arhitecturală o urmează pe cea din Djemdet Nasr 
(cu excepţia materialului: cărămidă „plano-convexă”). Dar 
apare o tradiţie stilistică şi iconografică nouă pe sigiliile—ci- 
lindru. DA II (cca 2750-2600) corespunde apariţiei unei 
arte noi, asociată cultului, în temple. Prima menţiune a nu- 
melor regale îndeamnă la desemnarea acestei epoci drept 
„vârstă eroică”, evocată în epopeile sumeriene scrise în 
aceeaşi perioadă ca şi listele regale. În fine, DA III (cca 
2600-2350) este epoca difuziunii civilizaţiei de tip sume- 
rian în toată Mesopotamia, în oraşele deja existente, pre- 
cum Mari, fondat la începutul mileniului la Ill-lea pe Eufra- 
tul Mijlociu. Bogăția legată de schimburile pe distante lungi 
apare în maniera cea mai impresionantă în inventarul 
„mormintelor regale” din Ur, contemporane cu „primele 


23 Prin realizarea listelor regale. 

dinastii” ale acestui oraş, al cărui fondator trimitea daruri 
regelui din Mari. Este, de asemenea, epoca dinastiei din 
Lagash, singura cunoscută în totalitate; ea rămâne din 
acest motiv o referinţă istorică excepţională, chiar dacă a 
fost ignorată de lista regală. 


Arhitectura. Se pare că teritoriile agricole ale oraşe- 
lor-state s-au depopulat în profitul centrelor urbane deve- 
nite enorme, dar a căror structură rămâne puţin cunoscută, 
cu unele excepţii, precum cea a sitului de la Khafadje. Aici a 
fost construit în DA II, deci în jur de 2700, templul major al 
oraşului, comparabil cu o mică fortăreață cu o dublă incintă 
ovală, de unde şi denumirea „templul oval” Prima incintă 
adăpostea un sanctuar conceput ca o locuinţă pentru per- 
soane reale, ceea ce pare să semnifice că rolul zeilor era 
jucat de oameni. A doua incintă închidea o curte mărginită 
de magazii, unde oficiantii găseau loc pentru cultul celebrat 
sub cerul liber, în faţa unui sanctuar cu siguranţă mic, sau 
cella (dispărut din cauza eroziunii), înălţat pe o terasă cu 
scară. Alte temple majore, cel al zeiţei Ninhursag? de la El 
Obeid, aproape de Ur, de exemplu, avea o dispunere ana- 
logă. Dar templele minore, înghesuite în reţeaua urbană, 
erau de o concepţie asemănătoare, cu cella accesibilă în 
spatele curţii sacrificiale. Un ansamblu de acelaşi tip se 
găseşte inserat în curtea palatului din Mari, cu o cella dis- 
pusă pe toată lungimea uneia dintre laturile spaţiului cen- 
tral, înconjurat de încăperi anexe. Dedicatia de pe o statuie 
de aici sugerează faptul că regele oficia în acest loc în cali- 
tate de personificare a zeului-patron al statului, Ama- 
ushumgal, identificat cu anticul rege divinizat Dumuzi*. 


24 Zeița stăpână a viselor. 
25 În epoca sargonidă şi apoi în cea amorită, zeul-patron din Mari 
este Dagan, zeu semit. 

Artele plastice. Numeroşi credincioşi au dorit să îşi pre- 
lungească prezenţa pioasă în aceste temple, prin efigiile lor 
sculptate, iar faptul acesta a dat naştere unei arte noi atât 
privată, cât şi regală, mai întâi rudimentar stilizată, în DA II, 
dar surâzătoare şi mai realistă în DA III. Alături de statui, 
apar reliefuri fixate pe ziduri printr-o perforare centrală, 
evocând cu predilecție banchetul liturgic al unor cupluri 
umane, celebrat „în prezenţa” divinității, care totuşi nu este 
niciodată reprezentată. Zeii nu apar decât progresiv, identi- 
ficabili prin cultul care le este oferit, apoi prin atribute speci- 
fice. Mai ales pe sigilii sau pe amprentele lor putem urmări 
dezvoltarea acestei iconografii care, în condiţiile absenței 
sau raritätii textelor explicite, este aproape singura care ilus- 
trează etapele elaborării unor concepte de acum înainte 
tradiţionale în religia sumeriană. O astfel de dezvoltare su- 
gerează că abia acum s-a trecut de la concepţii foarte 
arhaice despre divinitate, exprimate prin iconografia de la 
Uruk, la o „teologie” revelată prin mai multe texte antice li- 
zibile provenite de la Abu Salabikh (cf. infra, p. 75). Această 
„teologie” nu urcă deci în „negura timpurilor” preistorice, ci 
doar în prima jumătate a mileniului al III-lea. 

În cadrul acestei lungi perioade, către 2900 sau 2800, 
un gravor din Ur (fig. 4) a evocat libatia, formă de cult de 
acum înainte rezervată zeilor, desfăşurată în faţa unui 


Fig. 4. — Amprentă 
arhaică din Ur. 
Începutul 

mileniului al Ill-lea. 
(P. Amiet, 

La glyptique 
mésopotamienne 
archaïque, fig. 823) 

personaj care trebuie, prin urmare, să fie divin, chiar dacă 
este lipsit de orice atribut şi este îmbrăcat aşa cum era 
altădată regele-preot din Uruk. Acest fapt sugerează că 
regele continua să îl încarneze pe zeul-patron al oraşului. 
Dar în acest caz locuinţa sa este survolată şi poate chiar 
locuită de un vultur care îşi deschide aripile şi ghearele 
pentru a domina, în maniera în care eroii îşi întind braţele, 
animalele mişcându-se într-un plan secundar. 

Acest vultur pare deci a fi animalul-atribut al zeului- 
stăpân care domină prin intermediul său vitalitatea ani- 
malelor. Această epocă şi mai ales următoarea (DA /]) au 
văzut repertoriul animalier tradiţional transpus în domeniul 
mitului şi, mai precis, în cel al cosmologiei mitice. Ceea ce 
implică, pe de o parte, stilizarea irealistă a animalelor 
armonios cabrate pentru a apărea în frize savant dezor- 
donate şi, pe de altă parte, transformarea animalelor în 
monştri care personifică entităţi cosmice. Acest lucru noti- 
fică tocmai atitudinea lor de atlanti, purtători de corpuri 
cereşti. Scorpionul minuscul a devenit în felul acesta gigan- 
ticul om-scorpion, cleştii săi fiind transformați în braţe 
purtătoare de astri. În acelaşi fel, taurul a fost umanizat în 
două maniere diferite: pe de o parte, taurul cu cap de om 
sau androcefal, are corpul acoperit cu solzi pentru a evoca 
„muntele” fertil de la capătul lumii. Pe de altă parte, omul- 
taur, stăpân al animalelor la fel ca şi eroul nud şi pletos, 
poate fi, de asemenea, un atlant, sau un gardian la poar- 
ta templului, simbol al habitatului cosmic al unui zeu. 
Companionul său, eroul nud, a putut fi dispus orizontal, 
întins pe toată lungimea corpului său, pentru a simboliza 
valurile, în timp ce vasul din care apa tâsneste nu va fi, 
totuşi, inventat decât în epoca următoare. Aceste unde 


26 Este vorba aici de formele pe care le primesc diverse simboluri 
acvatice, care la rândul lor implică ideea de abundență. 

care „şerpuiesc” au putut fi reprezentate prin şerpi înjun- 
ghiati de către personaj, conform unui simbolism răspân- 
dit mult timp în Iranul elamit. În fine, vulturul dominând ani- 
malele a primit un cap de leu, cu scopul de a simboliza 
norii de furtună si urletele tunetelor. Sub numele de Anzu 
a fost asociat persoanei unui zeu bine definit, Ningirsu, 
zeu al uraganului şi patron al oraşului Lagash. Lucrul 
acesta nu a împiedicat ca vulturul să fie popular şi în alte 
locuri, mai ales la Ur, unde îl reprezintă pe zeul-patron 
Nanna care avea Luna drept domeniu. 

Zeii antropomorfi, putând fi recunoscuţi după tiara lor, 
au fost uneori reprezentaţi asistând la agitația figurilor 
simbolice ale domeniului lor, iar în acest context a apărut 
ideea de a le plasa coarne ieşind direct din craniu, sau o 
tiară cu coarne de bovine, pentru a simboliza puterea lor 
divină şi pentru a le indica identitatea divină, fără nici o altă 
precizare asupra atribuţiilor lor. Arme sau plante ţinute în 
mâini, animale deasupra cărora pot fi aşezaţi indică faptul 
că zeii vegheau asupra vieţii vegetale şi animale. Într-o 
măsură mai precisă, zeițele au primit flori şi arme răsărind 
de după umerii lor ca ramurile unui arbore. Zeii par în ge- 
neral inactivi, tronând ca potentati care îşi joacă rolul în 
temple. Intervenţia lor în lume, aşa cum o invocă miturile 
în care li se menţionează uneori numele, rămâne cel mai 
adesea implicită. Totuşi, este imaginată în această epocă 
o figură divină care va rămâne caracteristică religiei arhai- 
ce din Sumer, ca stăpână a cosmosului (fig. 5). Într-ade- 
văr, unul dintre primii zei, identificabili datorită tiarei, a 
primit uneori şi raze solare, ieşite din umerii săi, şi a fost 
reprezentat navigând într-o barcă animată cu un corp de 
şarpe sudat la un bust de divinitate care poate să poarte o 
ramură desfrunzită. Dar aceasta din urmă poate să fie pur- 
tată şi de un om-pasăre, acolit mitic asociat acestei stări a 

Fig. 5. — Sigiliu—cilindru provenit din Eshnunna, cca 2500 î.Hr. 
(P. Amiet, La glyptique mésopotamienne archaique, fig. 1441) 


vegetației. Zeul pare să navigheze pe cer, sau în orice caz 
deasupra oamenilor care niciodată nu sunt reprezentați ca 
venerându-l direct. În compania unei divinități, ei îi adre- 
sează un omagiu utilizând o construcţie cu etaje prevă- 
zută cu o scară şi semănând curios de mult cu turnurile cu 
etaje pe care assirienii le-au construit abia începând din 
mileniul |. Acest altar pare astfel să fi fost utilizat pentru a 
permite oamenilor şi divinității care se află printre ei să 
venereze zeul celest, sau mai degrabă cosmic, pentru că 
este deopotrivă solar, htonian şi agrar, dacă luăm în con- 
siderare aspectul de anghilă al vasului său şi atributele 
precum ramura şi carul. Această figură cu atribuţii atât de 
largi pare să ilustreze o concepţie monarhică şi mai ales 
cosmică a divinității, mai mult decât un zeu bine definit 
precum ar fi soarele personificat. 

Ea va dispărea după epoca akkadiană, probabil din 
cauza arhaismului său, în timp ce triumfă politeismul tradi- 
tional, cu zeii săi ierarhizaţi, asociaţi fiecare unui domeniu 
specific. Dimpotrivă, monstrii care personificau sau păzeau 
aceste domenii vor continua să exprime cosmologia mitică 
ce va rămâne în vigoare până la sfârşitul civilizaţiilor 
assiro-babiloniene, moştenitoare ale celei sumeriene. 

Instituţiile statului sumerian rămân puţin cunoscute, în ciuda 
masei totuşi considerabile de documente economice, provenite în 
majoritate din Shuruppak (Fara) şi mai ales din templele din Girsu 
(Tello). Strălucita teorie, care vedea în acest stat un „oraş—templu” 
(A. Falkenstein) gestionat pe de-a-ntregul de preoti-administra- 
tori ce asigurau redistribuirea tuturor bunurilor, nu mai este va- 
labilă, şi cu atât mai putin cea a „democraţiei primitive” (Th. Ja- 
cobsen), de care monarhia s-ar fi debarasat la sfârşitul epocii 
dinastiilor arhaice. Nu poate fi negat însă faptul că scribii au fost 
cei care au elaborat în această epocă scrierea şi tehnicile 
administrative, contribuind astfel decisiv la dezvoltarea intelec- 
tuală. O literatură în deplinul sens al cuvântului a început astfel 
să fie pusă în scris către mijlocul mileniului al III-lea. Textele cele 
mai vechi, provenite de la Tell Abu. Salabikh, sunt totuşi redac- 
tate într-o manieră arhaică, ceea ce face lectura dificilă. Este 
vorba despre imnuri în onoarea templelor şi de culegeri de 
aforisme sapientiale ce inaugurează o tradiţie care va dura timp 
îndelungat. 

La sfârşitul acestei perioade, la Lagash, tema nunţii primor- 
diale între Cerul şi Pământul personificate a fost elaborată pen- 
tru a explica creaţia din „acea zi”, zi de violenţă marcată de fur- 
tună, aşa cum o va descrie literatura ulterioară (J. Van Dijk). 
Liste de zei prezintă, sub această formă deja tradiţională, o 
organizare a lumii ce reflecta şi justifica ierarhia oraşelor, mai 
degrabă decât o doctrină cosmologică. 

Două concepţii sau „sisteme” interferează totuşi, centrate 
pe cele două oraşe sfinte: Eridu, cu zeul său Enki, patron al 
apei dulci, şi Nippur, reşedinţa lui Enlil, deţinătorul autorităţii 
monarhice. Dar cele mai vechi documente istorice găsite la 
Tello arată că şi pentru sumerienii de la Lagah şi Ur, în sudul 
Sumerului, primatul politic era deţinut de oraşul Kish, situat la 
nord de Nippur, al cărui rege arbitra conflictele ca un fel de 
împărat. 

Războaiele dintre state erau concepute ca purtându-se între 
zeii-patroni pentru care regii aveau rol de locotenenti; este ceea 
ce narează şi ilustrează textele şi decorul Stelei Vulturilor, 

ridicată în jur de 2400 de către Eannatum din Lagash”. Zeul său 
Ningirsu era reprezentat sub trăsăturile sale, capturând inamicii 
în plasa lui Enlil, stăpânul monarhiei sumeriene. Nepotul lui 
Eannatum, Entemena (sau Enmetena), a încercat să facă istori- 
cul neînțelegerilor dintre Lagash şi vecinii săi, dar îi datorăm 
între altele şi faptul de-a fi inaugurat utilizarea unor concepte 
promise unui mare viitor: alianţa sa cu Uruk-ul a fost prezentată 
ca o fraternitate, iar pacea socială a fost descrisă ca dar al liber- 
täti. Ceva mai târziu, ultimul rege din Lagash, Urukagina, sau 
Uruinimgina (sau lrikagina)*, a trebuit să meargă chiar mai 
departe, exprimând teama de sărăcie, în textul celebru, dar difi- 
cil, al „reformelor” sale, reper major în tradiţia care a condus la 
redactarea „codului” său de legi. 

Eannatum anunţa pe Stela Vulturilor că învinsese, între altele, 
Susa şi Mari, deci două capitale străine, integrate atunci în lumea 
sumeriană. Fondat de aproximativ cinci sute de ani, Mari era un 
oraş în plan circular, înconjurat de un inel de fortificaţii, care con- 
trola drumul comercial al Eufratului Mijlociu către vest. Scrierea 
cuneiformă şi arta mesopotamiană au fost adoptate în acelaşi timp 
şi mai la vest, la Ebla, unde arhivele palatului, redactate în limba 
semită locală, relevă constituirea unui imperiu mai degrabă comer- 
cial decât politic, aflat în pragul distrugerii sale de către Sargon din 
Akkad, către 2300. În afara unei arte foarte rafinate şi originale, 
regii din Ebla, asistați de un consiliu al bătrânilor, patronau schim- 
buri la distanţă, precum importarea darurilor trimise de faraonii 
Kefren şi Pepi |, care trebuie să fi tranzitat prin portul Byblos. 

Nu mai mult decât Mari, Ebla nu era un oraş nou, dar, la fel ca 
şi rivalul său de pe Eufratul Mijlociu, a cunoscut după jumătatea 


2? Eannatum este, probabil, cel de-al treilea rege din dinastia sa 
(întemeiată după toate aparențele de bunicul său, Ur-Nanse) şi de la el 
ne-au rămas numeroase texte care indică o domnie lungă şi foarte 
activă, inclusiv în plan militar. 

28 Reconstituirea limbii sumeriene nu este încă stăpânită în totali- 
tate, în special în privinţa semnificaţiilor fonetice ale unora dintre sem- 
nele scrierii. Aşa se explică diversele lecturi pe care le primesc unele 
grupuri de semne. 

mileniului al Ill-lea o înflorire extraordinar de rapidă şi străluci- 
toare, care le-a permis regilor săi să creeze un imperiu propriu 
ce se întindea în toată Siria Centrală, de la Karchemish în nord 
până la Hama în sud. Arhive clasate cu grijă în palatele lor au 
relevat o organizare administrativă complexă, asociată unei 
diplomaţii deosebit de active, cu relaţii adeseori conflictuale cu 
regii din Mari. Documentele privitoare la aceştia din urmă, trimi- 
se la Ebla, au fost conservate, în timp ce nimic de acest tip nu 
a fost descoperit pe domeniul lor. Enorma documentaţie scrisă 
descoperită la Ebla poate ascunde totuşi filiatia şi întâietatea 
sumerienilor; în afara activităţii administrative, ea dezvăluie 
existenţa unui panteon local dominat de o triadă divină. În frunte 
se afla Kura, zeu-patron al statului, care vine din substratul etnic 
nesemit, prin opoziţie cu cel de-al doilea, Hadda, care nu era 
altul decât zeul Furtunii venerat de către toţi semiţii occidentali?. 
Era adorat, de asemenea, Soarele, personificat de o zeiţă. 
Celelalte divinităţi confirmă coexistenta mai multor populaţii 
diferite, care rămân puţin cunoscute. Descoperim cel puţin fap- 
tul că El, numele marelui zeu al semiţilor, constituia mai degrabă 
o expresie a principiului divin masculin personificat, într-o epocă 
ce pare astfel anterioară specializării zeilor în interiorul unui 
panteon propriu-zis, comparabil celui din Mesopotamia. Nici un 
loc de cult din această epocă nu a fost încă descoperit la Ebla, 
de unde nu cunoaştem cu privire la acest subiect decât märturi- 
ile oferite de bogatul mobilier regal, conservat în palat. 
Dimpotrivă, numeroasele temple cercetate la Mari au oferit un 
statuar abundent, înrudit printr-o viguroasă originalitate cu cel 
din sudul Mesopotamiei. 


La sud de imperiul Eblei, în Palestina, civilizaţia urbană 
numită a „bronzului timpuriu” a cunoscut, de asemenea, o 
frumoasă înflorire, ilustrată între altele de complexul 


29 Popoarele semite antice sunt clasificate în trei grupuri, desem- 
nate după criterii geografice: grupul estic (akkadienii, diferentiati în 
akkado-babilonieni şi assirieni), cel occidental (amoriti, eblaiţii, feni- 
cienii, moabiti, arameenii, evreii etc.) şi cel sudic (arabii). 


77 


palatial de la Tel Yarmuth, la vest de lerusalim şi, mai la 
sud, de fortăreaţa de la Arad. 

Or, asistăm în continuare, în cea de-a doua jumătate 
a celui de-al Ill-lea mileniu, la o importantă dezurba- 
nizare, care a antrenat abandonul acestor oraşe puter- 
nice, explicabilă poate prin arhaismul unei civilizaţii ră- 
mase în afara istoriei. 

Anatolia, bogată în minereuri, fusese vizitată de colo- 
niştii-negustori proto-sumerieni din Uruk. Apoi, tradiţia me- 
talurgică a progresat pe toată durata mileniului al Ill-lea, 
realizată de particulari, în propriile lor locuinţe. Dar, în cele 
din urmă, controlul acesteia a fost preluat de potentaţii 
micilor principate. Cel din Norsuntepe, de exemplu, a făcut 
din reşedinţa sa, ale cărei fundaţii serveau drept depozit, 
centrul unei exploatări locale, destinate în mare parte 
exportului. Era stăpânită o tehnică remarcabilă care este 
ilustrată prin tezaure funerare precum cel de la Alaça 
Hüyük, unde fierul, pentru prima oară, este atestat în 
armament. Anatolia nu a rămas mai puţin preistorică, fără 
a utiliza scrierea şi nici administraţia condiţionată de exis- 
tenta acesteia. 


Civilizatiile trans-elamite 


În Iran, civilizaţia proto-elamită s-a destrămat către 
2700 (supra, p. 63), dar, imediat după aceasta, i-au suc- 
cedat civilizaţii originale, în limitele aceluiaşi teritoriu reve- 
nit la nomadism. În văile înalte ale actualul Luristan, în 
nordul Susianei, reintrată în orbita mesopotamiană, mun- 
tenii, diferiţi de păstorii transhumanti tradiţionali, s-au 
transformat în metalurgi şi în furnizori ai Mesopotamiei. 
Enormele morminte colective asemănătoare unor lungi 

coridoare din piatră, izolate de orice aşezare pentru că 
sunt construite de nomazi, au oferit un inventar care indică 
o bogată metalurgie a cuprului şi chiar a bronzului, îndea- 
proape înrudită cu cea din Mesopotamia. Ea se distingea 
prin inaugurarea unei tradiţii a armelor de ceremonie de- 
corate, mai ales bastoane de ceremonie şi securi, care 
erau simboluri ale autorităţii. 

Pe de altă parte, în Iranul de sud-est, în actuala provin- 
cie Kerman, bogată în cupru şi în cariere de piatră moale, 
verde, numită chlorită, situl de la Tepe Yahya, abandonat 
încă din epoca proto-elamită, a fost probabil reocupat peri- 
odic de artizani seminomazi care au creat o artă originală 
în decorarea vaselor de lux din chlorită pe care le expor- 
tau masiv către Mesopotamia. Putem crede că artişti am- 
bulanti le transportau şi le produceau mergând până la 
Mari, luând calea maritimă a Golfului Persic şi inspirân- 
du-se uneori din repertoriul mesopotamian, asociat propriu- 
lui repertoriu exotic. Ei făceau escală în insula Tarut, la 
nord de insula Bahrein situată în largul coastei nord-ves- 
tice a golfului, numită Ţara Dilmun. Mai la sud, peninsula 
Oman se numea Ţara Magan sau Makkan; bogată în 
cupru şi în diorită, ea era exploatată, iar produsele brute 
erau exportate către Mesopotamia. 

Este neîndoielnic faptul că putemica cerere care exista 
în aceasta din urmă a contat mult pentru înflorirea schim- 
burilor maritime transiraniene. 

Provincia Kerman domină, în centrul platoului iranian, 
depresiunea deşertului Lut, ia marginea căruia s-au insta- 
lat alţi artizani, înnodând relaţii cu civilizaţia din câmpia 
Gorgan, asociată regiunii înalte de la Tepe Hissar, la est 
de Marea Caspică. Simultan, civilizaţia câmpiei Turkme- 
niei, la un nivel inferior platoului iranian, a atins stadiul 
urban, la fel ca şi marile aglomeratii care jalonează traseele 

Iranului Oriental. Şi vedem înălțându-se enorme construcţii 
pe terase, la Tureng Tepe, centrul regional al Gorganului, 
la Altîn Tepe în Turkmenia, la Mundigak, la sud de Hindu 
Kush. 

Dar în timp ce o criză a lovit unele dintre aceste oraşe 
care, aşa cum este cazul celor de la Shahr-i Sokhta şi 
Mundigak, au fost abandonate după 2300, un nou centru de 
influenţă, de majoră importanţă, era deja instalat în valea 
Indusului: puternica civilizaţie numită harapeanä, de tip 
potenţial istoric la fel ca şi cea din Mesopotamia, cu enorme 
aglomeratii precum cele de la Harappa şi Mohenjo-daro, cu 
arta sa foarte elaborată, cu scrierea sa. Schimburile inter- 
iraniene se vor lărgi astfel în mod considerabil. 


Formarea „imperiilor” sau a statelor teritoriale 


În cursul îndelungatei perioade a dinastiilor arhaice, 
orasele-state de tip sumerian au aspirat la o formă de uni- 
tate ce s-a exprimat în regrupări care constituie prefigurări 
al unor state teritoriale. Lagash, cu cele două „capitale”, 
este exemplul cel mai bine cunoscut; Ur s-ar putea să fi 
anexat chiar oraşul Eridu. În cele din urmă, către 2340, 
aceste state arhaice au fost unificate într-un stat teritorial 
care constituia un fel de spaţiu pacifist, în care dinamismul 
se exprima de acum înainte nu prin războaie interne (în 
pofida revoltelor), ci printr-o formă de imperialism expan- 
sionist. Aceasta a fost opera unui şef militar semit venit din 
oraşul Kish, care avea de mult timp vocaţia întâietăţii. El a 
luat numele de Sargon, „rege legitim”, şi şi-a fondat pro- 
pria capitală, Akkad, care va da numele ei întregii regiuni 
dominate până nu demult de Kish, situată la nord de zona 
în care utilizarea limbii sumeriene rămâne mai răspândită. 

La iniţiativa sa, scrierea sumeriană a fost adaptată la 
limba semită, numită de acum înainte akkadiană şi stilizată 
cu o eleganţă caracteristică. Dar dacă limba semitilor s-a 
impus în administraţia regală, cu noile sale reguli, se pare 
că asistăm mai puţin la un triumf al acestui element etnic, 
cât la o etapă decisivă a lungului proces de dezvoltare a 
civilizaţiei mesopotamiene, printr-o aculturatie reciprocă 
între sumerieni şi semiţi. Statul teritorial unificat pare ca o 
formă de imperiu care se dorea universal prin expansio- 
nismul său militar“. Sargon şi succesorii săi au căutat mai 
puţin să anexeze teritorii, cât să-şi asigure controlul 
asupra unor puncte-cheie pe traseele comerciale ale pro- 
duselor exotice indispensabile. Tradiţia legendară pretin- 
de că s-a ajuns până în Anatolia; în orice caz, rivalul care 
era „imperiul” Ebla a fost distrus la vest, iar la nord, ţara 
Subartu, viitoarea Assirie, a fost cucerită. La est, Susa a 
fost anexată, poarta fiind astfel deschisă către lumea pla- 
toului, divizată într-o nebuloasă de principate numite „ela- 
mite”. În sfârşit, către sud, expedițiile navale au depăşit 
țara Magan (Oman) bogată în cupru şi în diorită, şi au 
atins ţara numită Meluhha, corespunzând coastei indiene. 

Acest imperialism a primit forma sa completă sub cel 
de-al patrulea rege din dinastie, Narâm Sîn, care va 
revendica un statut divin, cu noul titlu de „rege al celor 
patru regiuni (ale lumii)'*'. Ideologia imperială a fost expri- 
mată în artă, în mare parte monopolizată de către 
monarhie, care a făcut din persoana regelui victorios tema 


30 Trebuie spus, totuşi, că din punct de vedere ideologic acest car- 
tel universalist nu poate fi detectat cu adevărat decât la Narâm Sin. 

31 Această formulă, adoptată ulterior de către suverani ai epocii 
babiloniene amorite, de către assirieni şi neo-babilonieni, este interpre- 
tată de către cei mai mulţi sumerologi şi assirologi ca fiind într-adevăr 
o titulatură universalistă, dar nu cu valenţe divine. 

practic unică a statuarului şi a basoreliefurilor. Opera cea 
mai importantă rămâne stela lui Narâm Sîn, adusă la Susa 
o mie de ani mai târziu, în care se manifestă stăpânirea 
decisivă a realismului anatomic şi a compoziţiei monu- 
mentale. Inspirația religioasă a fost transpusă în arta deloc 
minoră a gravurii sigiliilor, unde zeii primesc atribute de 
acum tradiţionale: valuri, flăcări, ramuri, arme, ţâşnind din 
corpul lor sau ţinute în mână. Pe de altă parte, vechii 
monştri sau geniile personificând elemente ale universului 
au fost atasati persoanei zeului în chip de gardian a ceea 
ce devine din ce în ce mai clar domeniul său cosmic. 
Uneori este deja uitat simbolismul originar al acestor fiinţe 
terifiante, presupuse a fi „învinse” de către zeii lor patroni, 
care îşi cuceresc domeniul în maniera în care o face 
regele Akkadului. Această iconografie reflectă deci o în- 
treagă mitologie în curs de elaborare. Dar panteonul ast- 
fel ilustrat a fost restrâns la esenţial, adică la cele două 
generaţii de zei care asigură reînnoirea ciclică a ordinii 
naturale anuale. Dintre trei mari zei cosmici ai Cerului, 
Aerului şi Abisului, numai ultimul a fost reprezentat cu pre- 
cizie, cu ape tâsnind, relevând exceptionala primordiali- 
tate a teologiei din Eridu, sumeriană prin excelență”. Cea 
de a doua generaţie, a tinerilor zei activi, a fost reprezen- 
tată de războinici, modele regale, cu atribute solare ce pot 
fi asociate cu Ninurta, zeul din Nippur, sau ipostazelor 
sale, personificări ale soarelui de primăvară. Dar acest 
aspect este la fel de bine reprezentat de Nergal, distru- 
gătorul vegetației în timpul verii. Acest războinic avea 
drept pereche o luptătoare înaripată, pentru că este o 
divinitate celestă, identificabilă cu zeita-Luceafär numită 


32 La Eridu, mitologia sumeriană vrea ca zeul Enki să fi făcut ca 


apele dulci să tâsneascä din pământ, ceea ce a dus la inventarea agri- 
culturii irigate. 

Ishtar de către semiţi; ea a fost confundată cu Inanna su- 
meriană, în continuare adorată la Uruk, dar, de acum 
înainte, patroană a monarhiei militare din Akkad. 
Elaborarea acestei iconografii ilustrează încheierea 
unui mileniu de evoluţii progresive, deci de dezvoltare a 
concepţiei despre existenţa divinității propriu-zise, antropo- 
morfe, inaugurată în epoca Uruk (p. 62). Zeii personificati 
de cuplul regal au primit atribute specifice abia în epoca 
dinastiilor arhaice, în timp ce repertoriul animalier dominat 
de eroii mitici a primit un simbolism cosmologic încă destul 
de imprecis. În fine, în epoca Akkadului, figurile din acest 
repertoriu au devenit reprezentative ca elemente cosmice 
specifice care s-au ataşat persoanei zeului antropomorf în 
calitate de stăpâni ai domeniilor lor cosmice respective. 
Acest proces teologic nu interesează doar istoricii religiilor. 
El exprimă o dezvoltare intelectuală decisivă, care va înflori 
în civilizaţia scrierii, ce abia atunci îşi va începe dez- 
voltarea, condiţionată de ameliorarea scrierii cuneiforme 
de către administraţia regală akkadiană. Statul teritorial şi 
administrativ Akkad a fost creuzetul acestei mutații, prin 
ambițiile sale universaliste şi în relaţie directă cu semiţii 
ieşiţi din nomadism şi care adoptă civilizaţia sumeriană. 
Ordinea antică a oraselor-state era încă prea puternică 
pentru a suporta prea mult timp trufia ideologiei akkadi- 
ene. În anarhia care a urmat, după 2150, susienii au fon- 
dat un imperiu elamit efemer sub regele Puzur-Inshushi- 
nak, în timp ce în Sumer era restaurat statul Lagash. 
Principele său cel mai celebru, Gudea, între 2120 şi 2100, 
a ştiut să aducă bogății exotice cu un minim de acţiune 
militară. Dimpotrivă, el a fost animat de o ideologie al cărei 
umanism avea să caracterizeze întreaga renaştere pe 
care el practic a inaugurat-o şi pe care noi o numim 
neo-sumeriană. El celebra într-un poem, înscris pe doi 

mari cilindri de argilă arsă şi, de asemenea, pe statuile 
sale, construcţiile pe care le-a făcut, între care principala 
a fost templul lui Ningirsu, patronul oraşului Girsu (Tello), 
de acum înainte capitala majoră a statului său. Textele 
sale inaugurează clasicismul literar sumerian; ele oferă 
interpretarea teologică a construcţiilor unde a fost celebrat 
mariajul sacru al lui Ningirsu cu soţia sa Bawu la începutul 
noului an, precum şi a apariţiei lui Ningishzidda, zeul-pa- 
tron personal al lui Gudea, personificând atât soarele de 
primăvară, cât şi vegetaţia crudă, la fel ca în iconografia 
akkadiană. Şi stelele şi statuile numeroase din temple ilus- 
trează acelaşi ideal, cu perfecțiunea tehnică moştenită din 
epoca akkadiană. Astfel, statueta unei prințese înfăşurată 
într-un şal amplu, aproape mai demnă decât statuile 
regale de-a fi comparată cu mărturiile „miracolului grec” pe 
care pare să îl anunţe în mod direct, dacă ţinem cont de 
serenitatea ei, degajă plenitudine umană. 


A treia dinastie din Ur (cca 2112-2004), originară din 
Uruk, a fost restauratoarea unui imperiu teritorial definit ca 
fiind cel al „Sumerului şi Akkadului”, cu scopul de a marca 
mai bine simbioza celor două popoare, chiar dacă întâie- 
tatea aparţinea Sumerului. După ce şi-a învins rivalii din 
Elam şi mai ales din Lagash, regele fondator, Ur-Nammu, 
a impus o centralizare foarte puternică, cu o administraţie 
complexă în care domeniul palatului interfera strâns cu cel 
al templelor, puternice organizaţii economice aflate în ser- 
viciul monarhiei. Această întrepătrundere a sacrului cu 
regalitatea va fi consacrată prin zeificarea urmaşilor lui 
Ur-Nammu: marele rege Shulgi, care a domnit patruzeci şi 
opt de ani, şi cei doi fii ai săi, precum şi ultimul rege, 
Ibbi-Sîn. În rest, fiecare oras-stat supus era administrat în 
principiu de către doi înalţi funcţionari: un ensi care este 

echivalentul Intendentului monarhiei franceze, şi un co- 
mandant militar care era singur responsabil de regiunile 
periferice. Curieri şi responsabili diverşi, împreună cu şeful 
lor sukkalmah, au jucat probabil roluri de inspectori şi de 
coordonatori. Impozitele erau vărsate în natură sub formă 
de grâne şi vite. Un mare depozit numit Selluh Dagân 
(Drehem) funcţiona ca o enormă fermă, centru de redistri- 
buire dependent de templul lui Enlil din Nippur, zeul patron 
al Sumerului şi al monarhiei sale. 

Un corp numeros de scribi utiliza sumeriana, într-o 
epocă în care akkadiana se afirma pretutindeni ca limbă 
vorbită. Aceşti funcţionari erau devotați persoanei regelui, 
aşa după cum demonstrează marele număr al sigiliilor lor 
evocând „prezentarea” lor în faţa regelui zeificat. Zeifica- 
rea urmaşilor lui Ur-Nammu trebuie să fi avut chiar acest 
scop, cum altădată cea a lui Narâm Sîn, de a insera cultul 
suveranului în cadrul tradiţional religios al vechilor ora- 
şe-state, mereu tentate de independenţă. lată de ce 
Shu-Sîn, al patrulea rege al dinastiei din Ur, îşi avea tem- 
plul la Eshnunna în bazinul Diyalei. Acest edificiu pătrat 
trebuie să fi semănat unui turn masiv al cărui parter era 
spaţiul afectat cultului, în timp ce etajul, susţinut de ziduri 
masive, domina reşedinţa alăturată a principelui-guvernator. 

Regii din Ur au suscitat o importantă înflorire a literaturii 
sumeriene. Imnuri celebrează chiar destinul post mortem 
al lui Ur-Nammu şi întâietatea lui Shulgi în toate domeniile, 
de la sport la literatură. Este exaltată nunta sa cu marea 
zeiţă din Uruk, ca încarnare a „strămoşului” său regele- 
păstor Dumuzi. Marea listă a dinastiilor arhaice a fost toc- 
mai acum întocmită, cu scopul de a-i prezenta pe regii din 
Ur în calitate de moştenitori ai unei linii dintre cele mai 
prestigioase: cea a anticilor regi divinizati ai Uruk-ului, pre- 
cum păstorul Dumuzi, model al regalității, şi precum 

Ghilgamesh. Ciclul mitologic şi epic al acestuia din urmă a 
fost pe larg dezvoltat ulterior. Evocarea mariajului divin 
apare acum în comentarii care sunt remarcabil de fidele 
celei mai vechi iconografii ce pune în scenă la Uruk întâl- 
nirea nupţială a regelui-preot cu soţia sa divină, cu mai 
bine de o mie de ani înainte (p.61). Pe de altă parte, 
patronajul lui Ur-Nammu a fost invocat, se pare, de către 
fiul său Shulgi, în legătură cu realizarea celei mai vechi 
culegeri de cazuri juridice, pe care în mod convenţional o 
numim ,cod”, în care se manifestă grija deja tradiţională de 
a proteja orfanii, văduvele, sărmanii şi de a face „să dis- 
pară răutatea, reaua credinţă şi plângerile” 

În fine, Ur-Nammu începe, iar urmaşii săi continuă con- 
structia grandioasă, după un plan identic, a templelor ma- 
jore din patru mari metropole sumeriene: Ur şi Uruk, Eridu 
şi Nippur, pe locul templelor mai vechi. În fiecare dintre 
acestea, sanctuarul relativ mic era supraînältat deasupra 
unui „turn” căruia, în mod bizar, sumerienii nu i-au atribuit 
un nume şi, prin urmare, nici simboluri specifice. Ei îl defi- 
nesc uneori ca un loc sfânt gigunu, în timp ce, în akkadi- 
ană, acesta este definit simplu drept culme, „vârf” al unui 
munte: ziggurat. El era format dintr-o impozantă terasă 
înaltă de aproximativ zece metri şi purtând cel puţin un etaj 
de înălţime medie. Trei mari scări converg spre vârf pe una 
dintre faţade, conform unui plan care va fi reluat în mileniul | 
şi amplificat la Babilon, adică în biblicul „Turn Babel”. Acest 
edificiu se ridica într-o curte destinată cultului sub cerul 
liber, care se putea prelungi cu alte curţi adiacente. 

Este uimitor faptul că artele plastice, de aceeaşi inspi- 
ratie ca şi la Lagash, au cunoscut în imperiul din Ur o dez- 
voltate mediocră. Principalul martor rămâne stela pe care 
Ur-Nammu a făcut evocarea operei de edificare a templu- 
lui din capitala sa şi a ceremoniilor de cult săvârşite cu o 

pietate încrezătoare, ce îl caracteriza, de asemenea, şi pe 
Gudea. Această artă neo-sumeriană, ilustrată de nenumă- 
rate sigilii cu aceeaşi inspiraţie rituală, exprima astfel ceea 
ce noi definim drept o formă de umanism, în dezacord cu 
idealul militar al regilor din Akkad şi conducând către 
desăvârşire tradiţia inaugurată în epoca Uruk. 

Ne putem întreba daca importanţa păstoritului în eco- 
nomia imperială din Ur III nu a corespuns unui fenomen mai 
amplu. Extinderea abuzivă a irigaţiilor, pentru o agricultură 
intensivă, ar fi putut avea, în opinia lui Th. Jacobsen, în 
aceste ultime secole al celui de-al Ill-lea mileniu, efectul 
pervers al salinizării solului, datorită evaporării apei fluviilor 
încărcată cu sare. Fenomenul acesta ar fi determinat o 
amplă desertificare a bogatelor pământuri din sudul Meso- 
potamiei, transformate în păşuni mediocre. Ca urmare, ele 
au fost poate destinate păstorilor prea puţin stabili, a căror 
creştere numerică nu poate avea o altă explicaţie plauzibilă, 
deoarece deşertul din care erau originari nu era propice 
unei explozii demografice. În realitate, vidul relativ al deşer- 
tificării este cel care a putut da iluzia unei „invazii” a acestor 
oameni capabili să devină redutabili jefuitori de îndată ce 
autoritatea guvernatorilor slăbea. Aceşti nomazi, semnalati 
încă din epoca akkadiană, erau numiţi Martu de către 
sumerieni; modul lor de viaţă rătăcitor se asemăna cu cel al 
altor locuitori ai Semilunii Fertile, numiţi amoriţi, după nume- 
le ţării şi al zeului lor omonim: Amurru. Această ipoteză ar 
putea explica fenomenul „invaziei amorite” care a destabi- 
lizat brusc imperiul din Ur. 

Pe de altă parte, bogăţia acestuia din urmă venea în 
bună măsură din controlul asupra comerţului maritim şi 
transiranian. Or, greutatea protectoratului impus potenta- 
tilor elamiti de la limita occidentală a platoului a avut drept 
efect decizia acestora de a se uni. 

În cele din urmă, regele până atunci obscur al princi- 
patului Simashki, din nord-estul Susianei, a reuşit să pro- 
fite de toate acestea. El a restaurat un stat elamit fondat, 
ca în epoca proto-elamită, pe indispensabila asociere din- 
tre muntenii vorbitori de elamită şi bogaţii locuitori ai 
câmpiei susiene, vorbitori de akkadiană. În năvala sa, 
cuceritorul a distrus imperiul Ur, a cărui slăbiciune apărea 
ca efect al incursiunilor amorite. 

Dincolo de Elamul astfel restaurat, seminomazii trans- 
elamiti răspândiţi în actualul Kerman, la Tepe Yahya ca şi 
pe marginile deşertului Lut, la Shahdad, nu au încetat să îşi 
dezvolte industriile de transformare a bogățiilor minerale, 
elaborând şi arte originale, şi anume, o metalurgie înrudită 
cu cea din Luristan. Divinitätile lor majoritar feminine, re- 
prezentate pe sigilii—cilindri, erau inspirate de cele din 
Imperiul akkadian, dar personificând de preferinţă vege- 
tatia. Si ei se inspirau din statuarul de cult din Mesopota- 
mia pentru a realiza din argilă pictată efigii funerare, depu- 
se în morminte şi perpetuând trăsăturile morţilor. 

Aceşti munteni înrudiţi cu elamiţii îşi trimiteau produse- 
le fie de-a lungul platoului, fie prin Golful Persic, calea 
maritimă conducând la Ur, care îi datora o bună parte din 
bogăţia sa. În rest, transelamiţii seminomazi au avansat 
spre est, la sud şi mai ales la nord de Hindu Kush, în 
Bactriana, unde au fost edificate, de către ei sau de către 
potentati ai unei populaţii înrudite cu ei, fortărețe adăpos- 
tind depozite destinate, fără îndoială, produselor brute, 
aflate în tranzit din Asia Centrală. Acesta era imensul spa- 
tiu din afara regatului Elam, restaurat după şapte sau opt 
secole de eclipsă în profitul Mesopotamiei, altădată 
stăpâna Susianei. Căci aceasta era indispensabilă munte- 
nilor elamiti, pentru realizarea potenţialului lor. În viitor 
Elamul va înceta să mai fie numai o entitate geografică, 

„Ţara Înaltă” la răscrucea drumurilor comerciale din pla- 
tou. Stat dublu în esenţa sa, el îşi va datora dinamismul 
populaţiei din munţi, de limbă elamită, grupată în jurul ca- 
pitalei majore, Simashki, apoi Anshan, reocupate şi 
restaurate la sfârşitul mileniului al Ill-lea. Renunţând, după 
o tentativă nereuşită în timpul lui Puzur-Inshushinak, la o 
scriere proprie, au a adoptat-o pe cea din Mesopotamia, 
care transcria akkadiana vorbită la Susa, centru intelectu- 
al, dar capitală secundară în ansamblul elamit. 

Capitolul V 


ORIENTUL AMORIT 
(SECOLELE XX-—XVI) 


O impresionantă /amentatie pe ruinele din Ur arată cât 
de dureros a fost resimţită această catastrofă, atunci când 
piosul scrib sumerian nu putea percepe amploarea trans- 
formării al cărei simbol era. Mileniul al Ill-lea care se încheia 
astfel fusese o lungă perioadă de întâietate a Mesopotamiei 
de tradiţie sumeriană, în afara rarelor enclave precum Ebla 
şi Mari, într-o lume care în cea mai mare parte rămăsese la 
marginile istoriei, în lipsa unei utilizări sistematice a scrierii. 
Tocmai din cauza acestui lucru rămâne obscură marea 
urbanizare produsă în Levant, abuziv atribuită unei „invazii” 
amorite. Or, nomazii din vest, care sunt într-adevăr respon- 
sabili de dispariţia ulterioară a imperiului din Ur, răspândiţi 
de-a lungul marginilor deşertice ale Semilunii Fertile, încep 
în această epocă, la începutul mileniului al Il-lea, o mişcare 
inversă, sedentarizându-se, inserându-se în reţeaua politi- 
că şi socială a populațiilor sedentare. lar aceşti amoriti au 
preluat puterea în numeroase dintre vechile oraşe-state, 
precum Isin şi Larsa, în spaţiul sumerian, apoi în oraşul fără 
un trecut prestigios care era Babilonul, în inima regiunii 
Akkad, în 1894 î.Hr. Ei s-au asimilat cultural în mare 
măsură, adoptând limba şi cadrele statului teritorial, elabo- 
rat pornind de la cel al orasului-stat de către regii din Akkad, 
ameliorat apoi de către cei din Ur. Şi invers, acest aflux de 
semiti îi va aduce pe sumerieni în situaţia de a se acultura, 
devenind ei înşişi semiti în această epocă ce corespunde, 
aşadar, cu dispariţia lor efectivă ca populaţie. 

Oraşul-stat astfel lărgit şi dinamizat a servit, dincolo de 
ceea ce a devenit Babilonul, drept model adoptat de 
dinastia amorită care era deja instalată la Mari, pe Eufratul 
Mijlociu, precum şi dincolo de acesta, în Siria, în nume- 
roase state care, în mare parte, au intrat astfel în istorie 
îmbogăţite de schimburile comerciale intense si de o 
administraţie ce utiliza scrierea şi limba babiloniene. „Co- 
loniştii” trimişi de principii negustori assirieni în Anatolia au 
introdus, de asemenea, scrierea şi prin aceasta au inte- 
grat civilizaţia urbană de aici, rămasă până atunci la mar- 
ginea istoriei, într-un vast „concert al popoarelor” care a 
luat naştere astfel. O întreagă lume orientală, unificată 
prin utilizarea scrierii cuneiforme, apare în această primă 
jumătate a mileniului al II-lea. Amploarea sa era sporită 
prin intrarea în legături maritime cu un partener nou — 
civilizaţia denumită minoică din Creta, întru totul compara- 
bilă —, cu palatale sale de potentati comercianţi, creatori 
ai unui sistem de scriere independent, simbolică pentru o 
intrare potenţială în istorie printr-o coincidenţă pe care 
este greu să o credem fortuită. Levantul devine atunci 
placa turnantă, de acum înainte tradiţională, a culturilor 
învecinate, deschizându-se mult şi spre Egiptul epocii 
Regatului Mijlociu, al cărui declin temporar în secolele 
XVIII şi XVII i-a întrerupt intervenţia în politica orientală. 
Aceasta din urmă era în sfârşit lărgită şi către est, ca 
urmare a maturizării regatului Elam. 


Iranul elamit şi trans-elamit 


Elamiţii învingători ai Ur-ului au intervenit constant la 
începutul mileniului al II-lea în afacerile mesopotamiene, 
adoptând în acelaşi timp cultura sumero-akkadiană, 

preponderentă în Susiana, unde constatăm, împreună cu 
M. Lambert, că o burghezie şi o țărănime autohtone, cu 
nume semite, erau încadrate de principi şi de păstori cu 
nume elamite, deoarece erau descinsi din zonele mai 
înalte ale ţării. Acestea erau compartimentate în principate 
înrudite; de la Simashki, la nord, hegemonia a trecut, în 
cursul secolului al XX-lea, la Anshan, în actuala regiune 
Fars, deci la sud-est de Susiana. Oraşul restaurat a 
devenit o enormă aglomerare de 200 de hectare, capitală 
majoră a ansamblului elamit. Este ceea ce indică titlul de 
rege din Anshan şi Susa, căruia a început în curând să-i 
fie preferat, iar practic până în secolul al XVI-lea, cel de 
sukkalmah, „rege suprem”, împrumutat din administraţia 
sumeriană, în fruntea confederației elamite. Noul titlu pare 
să aibă, într-o anumită manieră, o semnificaţie imperială. 

Stăpân al drumului cositorului, sukkalmah-ul Siwepa- 
larhuhpak, asociat cu prinţul sau sukkal-ul de Susa, sub- 
ordonatul său, s-a instalat în estul babilonian ocupând pu- 
ternicul regat Eshnuna. În prima jumătate a secolului 
al XVIII-lea, arhivele regilor din Mari arată că acesta a 
intervenit chiar şi în Siria de Nord, trădându-i pe prinții 
amoriţi, şi chiar pe marele Hammurabi al Babilonului, cu o 
aroganță ieşită din comun. Cu toate acestea, suveranii 
elamiti, care au adoptat limba şi scrierea simplificate ale 
Babilonului, nu au patronat niciodată o artă oficială la 
Susa, care era, totuşi, centrul cultural major al „imperiului” 
lor. În regiunea muntoasă de unde veniseră, însă, pun să 
fie sculptate stâncile care domină două locuri de cult în 
aer liber, departe de orice aşezare: la Kurangun şi 
aproape de locul viitorului Persepolis, la Naqsh-i Rustem. 
Lucrul acesta confirmă că aceşti prinți trebuie să-şi fi con- 
tinuat viaţa nomadă, cel puţin într-o parte a anului, ve- 
nerând un mare zeu asociat şarpelui simbolic al apelor 

care tâsnesc din izvor. Acest zeu-patron al monarhiei ela- 
mite rămâne o figură arhaică şi nu pare să fi fost conducă- 
torul unui panteon organizat, precum cel al sumero-akka- 
dienilor, care era, de asemenea, venerat şi de susieni. 
Intervenţiile elamite în Mesopotamia au încetat o dată 
cu mijlocul secolului al XVIII-lea, ca urmare a unei tresăriri 
„naţionaliste” a amoritilor şi mai ales o dată cu începutul 
unei crize care va antrena abandonarea progresivă a mult 
prea extinsului oraş Anshân. Susa a continuat să fie pros- 
peră şi chiar s-a mărit, cu resedinte care sunt aproape 
palate, construite de către demnitarii regali într-un cartier 
nou. Dar Elamul s-a adâncit în obscuritatea politică, repli- 
indu-se asupra lui însuşi din cauza întreruperii schimbu- 
rilor interiraniene care îl îmbogăţiseră. Asistăm, într-ade- 
văr, pe restul platoului, la prăbuşirea civilizaţiilor legate de 
artizanatul seminomad, create în mileniul al Ill-lea în 
Luristan şi în Kermanul trans-elamit. Această criză a lovit, 
de asemenea, şi filialele elamite din Iranul Oriental, pre- 
cum si civilizațiile înrudite din Gorgan şi din Turkmenia, la 
fel ca şi marea civilizaţie urbană a Indiei harapeene. Fortă- 
retele-depozit care jalonau regiunea nord-estică a lumii 
iraniene, în Bactriana (la Dashly) şi în Margiana (la Togolok), 
erau, încă la începutul mileniului al II-lea, mărturii ale unei 
civilizaţii mixte, înrădăcinată local prin aspecte ale vieţii 
cotidiene, destul de rustică, dar înrudită şi cu cea din Elam 
prin splendidele arte somptuare. Mărturiile lor cele mai 
remarcabile sunt vasele din aur şi argint cu decor evocând 
viaţa aristocratică a bărbaţilor, securi de paradă cu însem- 
nele demnitätilor elamite, statuete feminine compozite, îm- 
brăcate ca reginele elamite, cu ample „crinoline”. Această 
civilizaţie, vizitată, de asemenea, de colonişti-negustori 
harapeeni, s-a extins la sud de Hindu Kush, în ceea ce 
pare să fie o replică a Elamului, cu o zonă montană a cărei 

metropolă se va afla la Quetta şi cu o zonă de câmpie, în 
jurul aşezării Sibri, aproape de Mehrgarh, la porţile Indiei”. 

Toate acestea au fost abandonate către secolul al XVII-lea 
şi, o dată cu acestea şi ruta maritimă din Golful Persic, cu 
escala sa din Dilmun în insula Bahrain, de asemenea, 
abandonată. lar Mesopotamia babiloniană a fost afectată 
pentru mult timp. 


Prima dinastie din Babilon 


Primele trei secole ale mileniului al II-lea a fost pentru 
anticele ţări Sumer şi Akkad, devenite Babilonia, o perioa- 
dă de foarte înaltă civilizaţie, marcată de nostalgia unităţii 
pierdute, iar apoi prin restaurarea unui vast stat teritorial în 
epoca lui Hammurabi (1792-1750). Centralizarea impusă 
de către regii din Ur a evoluat, profitând de o organizare 
economică complexă, în care Palatul avea filiale provin- 
ciale ce asigurau gestiunea domeniului regal, arendându-l 
unor agenţi independenţi. Dar domeniul templelor păstra o 
importanţă economică considerabilă, alături de cele ale 
particularilor bogaţi şi de pământurile concesionate în 
schimbul prestării de servicii. Progresul proprietăţii private 
era chemat să modifice în profunzime personalitatea indi- 
viduală. 

Această epocă este cea a dispariţiei sumerienilor ca 
entitate etnică; or, ea a fost în mod paradoxal şi cea a apo- 
geului producţiei literare sumeriene, în interiorul şcolilor, 


33 Vezi Jean-Francois Jarrige et. al., Exposition, Les cités oubliées 
de l'Indus. Archéologie du Pakistan, Musée national des Arts asia- 
tiques, Guimet, 1988; Pierre Amiet, L'âge des échanges inter-iraniens, 
3500-1700 avant J.-C., Paris, Editions de la Réunion des Musées 
nationaux, 1986. (n.a.) 

cu bibliotecile lor, care erau instituţii private, independente 
de temple şi de palate. Acestea erau animate de elita scri- 
bilor, la Nippur, în capitala intelectuală a Sumerului, şi la 
Ur, unde emigraseră cei din Eridu. Ei au elaborat, fără să 
fie totuşi capabili de o veritabilă creaţie, vechile culegeri 
sapientiale, precum /nstructiunile din Shuruppak, şi au 
pătruns în anturajul noilor stăpâni amoriţi exaltându-i în 
maniera în care fuseseră adorati regii divini din Ur. Ei i-au 
prezentat încarnându-l pe zeul Dumuzi sub numele de 
Ama-ushumgal-anna, în timpul nunţii cu marea zeiţă, 
încarnată şi ea în templu şi în acelaşi timp strălucind pe 
cer ca planetă, numită Delebat, adică Venus. Referințele 
la vechii regi precum Ghilgamesh, într-un ciclu legendar, 
incluzând poeme independente, şi în marea listă a dinas- 
tiilor care este întocmită în această epocă, ilustrează 
elaborarea unei istorii epice a originilor, ataşată de miturile 
creaţiei. Zeii creaseră lumea prin nunta lor cosmică într-un 
moment primordial numit „acea zi”, ca un fel de „oraş de 
odinioară” embrionar. Această stare de lucruri originară 
era concepută ca neorganizată, brutală şi deci, într-un 
anume sens, contrariul unui paradis. Prin violenţă a înce- 
put să fie creată viaţa (J. Van Dijk). Inundatia, armă tradi- 
tionalä în mâinile zeilor mâniosi, a fost transpusă (J.J. Glas- 
sner) în tema potopului, eveniment pseudo-istoric unic, si- 
tuat în epoca în care primii regi îşi aduseseră, la rândul lor, 
contribuţia la trecerea umanităţii de la starea sa originară, 
de brutalitate şi barbarie, la civilizaţia urbană. 

Aceasta din urmă era deci privită ca o stare de perfectiu- 
ne garantată de monarhie, realizare echivalentă ideii noas- 
tre de progres, în care etapele reale erau complet ignorate. 

Regii amoriti, şi mai ales Lipit-Ishtar din Isin (1934—1924), 
promulgau încă „coduri” de legi în limba sumeriană, în 
care se manifestau certe preocupări de justiţie, dar nu în 

sensul veritabil al culpabilitäti morale. Ca urmare, pedep- 
sele prevăzute erau în cea mai mare parte despăgubiri pe- 
cuniare. Lucrul acesta pare să corespundă absenței sim- 
tului moral la divinităţile sumeriene, simple personificări 
ale entităţilor cosmice. Dar tocmai această epocă asistă la 
naşterea noţiunii de culpabilitate şi de responsabilitate, 
inspirate poate (H. Limet) grupurilor amorite, încă nomade, 
de un sentiment mai viu al eventualelor culpe la adresa 
solidarităţii dintre ele, independent de apartenenţa la un 
teritoriu. Acest lucru s-a manifestat în ceea ce se consi- 
deră a fi prima capodoperă a literaturii akkadiene: celebrul 
„Cod” al lui Hammurabi, gravat pe stele care vor fi aduse 
mult mai târziu la Susa. „Legea talionului”, pe care o găsim 
inclusă, nu este, aşadar, necesarmente, un arhaism, cu 
atât mai mult cu cât apare adaptată la ierarhia socială în 
trei trepte, în cadrul căreia chiar şi sclavul îşi păstra per- 
sonalitatea juridică. Sumeriana, „limbă moartă”, va rămâ- 
ne limba religioasă, în timp ce despărţirea de tradiţia su- 
meriană epuizată este ilustrată printr-o intensă activitate 
intelectuală. În interiorul continuității sale funciare, gândi- 
rea mesopotamiană a trecut, astfel, printr-o întinerire sub 
forma specificitäti sale babiloniene. Atunci a luat avânt cu 
adevărat astrologia, condiţie a unei observări precise a fe- 
nomenelor cereşti. 

De asemenea, matematicile s-au dezvoltat pentru întâia 
oară. Au fost redactate, pentru uz curent, table ale înmul- 
tirii, împărțirii, ale ridicărilor la pătrat şi la cub şi ale rădăci- 
nilor numerelor. Au fost formulate mai ales numeroase 
probleme de algebră, echivalente al ecuaţiilor de gradul 
doi, formulate în termeni geometrici. 

Putem, de asemenea, atribui acestei epoci textele ce 
descriu operaţiunile de fabricare a sticlei: ingredientele, 
cuptoarele etc. 

Această perioadă este, în sfârşit, cea a elaborării ma- 
rilor compoziţii literare care adună laolaltă tradiţiile sume- 
riene risipite. Astfel a fost elaborată o versiune integrală şi 
unică a epopeii lui Ghilgamesh. Şi, mai ales, marea epopee 
akkadiană a „Celui Preaînţelept”, Atrahasis, apare ca o 
meditaţie sub formă mitică asupra condiţiei umane supuse 
servirii zeilor, calamitätilor foametei şi potopului, şi care nu 
îşi recapătă binecuvântarea divină decât graţie intervenţiei 
unui Întelept ales de zei. 

Practic, vestigiile Babilonului în timpul primei sale di- 
nastii ne scapă sub masa construcţiilor ulterioare. Dar 
palatele contemporane din oraşele cucerite de amoriti, 
Larsa, Eshnunna şi mai ales Mari ne oferă o idee destul 
de clară despre structura acestui tip de edificiu. Astfel, în 
centrul complexului palatial din Mari, constant restaurat şi 
remaniat de la fondarea sa în mileniul al III-lea, casa rege- 
lui cuprindea o curte de onoare numită „a palmierului”, 
decorată cu picturi. Ea permitea accesul către anticamera 
care preceda sala tronului, căreia îi era anexată o capelă, 
afectată, se pare, cultului strămoşilor regali ale căror sta- 
tui se găseau reunite aici. Două dintre ele, aduse ca pradă 
de război la Babilon cu prilejul unui atac asupra oraşului, 
organizat de Hammurabi, îl reprezentau pe suveranul 
Puzur-lIshtar, contemporan al regilor din Ur, purtând o coa- 
fură regală cu o pereche de coarne, ceea ce indică o zeifi- 
care de care nici un text nu ne vorbeşte. Grupul de încă- 
peri moştenit, în cele din urmă, de Zimri-Lim se găsea 
alături de rezervele şi serviciile ce constituie parterul, în 
timp ce administraţia şi apartamentele private se găseau 
la etaj, după o ipoteză formulată de J. Margueron. 

Basorelieful care decorează vârful stelei Codului lui 
Hammurabi îl reprezintă pe rege în rugăciune în faţa zeu- 
lui-Soare, patron al justiţiei. Austera grandoare, puţin 

orgolioasă, a acestei scene reia tradiţia neo-sumeriană; 
ea se regăseşte în statuar, mult mai rară totuşi şi indicând 
o anumită sărăcire. În acelaşi timp, principii din Mari poar- 
tă un veşmânt mai puţin sobru; de altfel, ei au patronat, în 
decorul pictat al palatului lor, o artă mai puţin severă, 
„barocă” am putea spune, care reflectă tendinţe proprii 
lumii Levantului, în vecinătatea căreia se găsea statul lor. 


Levantul amorit 


Datorăm arhivelor regale din Mari o parte esenţială a 
cunoştinţelor noastre despre lumea Levantului, dar numai 
în secolele al XIX-lea si al XVIII-lea, când amoriţii fonda- 
seră deja majoritatea regatelor lor, între care cel mai înde- 
părtat în sud era cel din Hazor, în Galileea. Ţara Canaa- 
nului era semnalată în felul acesta pentru prima oară, la 
sud de cea care era numită Amurru, în Siria Centrală şi 
de-a lungul coastei mediteraneene. Numele de Amurru a 
servit semitilor din Mesopotamia pentru a desemna vestul 
în general şi pe nomazii care veneau de aici. Hazor era cel 
mai nordic dintre regatele cunoscute drept cananeene, 
reconstituite după masiva abandonare a ţării la sfârşitul 
mileniului al III-lea. 

Acesta este leagănul unei civilizaţii foarte rafinate, 
numită a bronzului mijlociu, din care vor apărea hyksosii, 
cuceritorii Egiptului în secolul al XVII-lea. 

Siria de Nord, regiunea cea mai bogată, era dominată 
de către marele regat Yamhad, a cărui capitală era Alep, 
cu templul său dedicat lui Addu, zeul Furtunii. Dar la pe- 
riferia statelor bine organizate în jurul palatelor lor, conti- 
nuau să existe nomazi cu statute variate: suteeni briganzi, 
beduini haneeni, Bene Simal „fii de stânga”, adică din sud, 

benjaminiti, a căror identificare cu triburile israelite, mult 
mai recente, este abuzivă, la fel ca şi asocierea lor cu 
tradiţia biblică a patriarhilor. 

Istoria religiilor reţine, în special din arhivele de la Mari, 
profetismul ca una dintre caracteristicile fundamentale ale 
vieţii religioase a amoritilor. Muhhum-ul era un fel de ne- 
bun extatic pe care divinitatea îl însărcina să transmită 
mesaje referitoare la viitor. Existau, de asemenea, şi ghici- 
tori neprofesionişti; unul dintre aceştia făcea referinţă la un 
loc de cult al lui Dagan, unde se aflau betili, adică lespezi 
verticale numite sikkannum. Alte divinităţi puteau să fie 
simbolizate prin aceste lespezi de piatră, enorme, în tim- 
pul unor ceremonii. Un betil se ridica deja într-unul dintre 
templele din Mari în epoca dinastiilor arhaice. Aceasta 
ilustrează o concepţie cu privire la divinitate care ignora 
antropomorfismul, chemată să se perpetueze un timp 
îndelungat în lumea semiţilor de vest, aşa cum o atestă 
tradiţiile biblice şi apoi cele arabe. 


Pe de altă parte, huriţii coborâti din nordul Mesopotamiei şi 
al Anatoliei s-au amestecat cu semiţii, fără a juca încă rolul 
important pe care l-au avut la mijlocul mileniului al II-lea. Egiptul 
este în mod bizar ignorat de către diplomaţia din Mari, care tra- 
versa deja o criză gravă, încă de la sfârşitul prestigioasei dinas- 
tii a XII-a. Dar, înainte de criză, această dinastie legase relaţii 
strânse cu portul Byblos, ai cărui regi au primit cadouri somp- 
tuoase, reproduse şi în atelierele locale. Aceşti prinți au restau- 
rattemplele distruse în epoca anterioară, mai ales pe cel în mod 
abuziv atribuit zeului războinic Reshef. Acesta includea în esen- 
tă o esplanadä pe care mulţimea credincioşilor şi-a conservat 
prezenţa pioasă prin stele în formă de obeliscuri. În centru, o 
capelă adăpostea simulacrul divin, înlocuit poate, de asemenea, 
de o stelă masivă. Acest refuz al imaginii umane atât pentru 
oranti, cât şi pentru divinitate este cu siguranţă semnificativ 

pentru ceea ce este permis să considerăm ca fiind un arhaism, 
caracteristic religiei din Levant. Pe de altă parte, concepţia 
acestor temple trebuie să se fi prelungit mult timp: în Templul din 
lerusalim, cu ,piata” sa, la fel ca şi în Qaaba din Mecca, încon- 
jurată de haram-ul său. Ea pare să fie adaptarea tradiţiei 
locurilor înalte caracteristice religiei semitilor nomazi. 

La sud de Alep, oraşul Ebla a fost, de asemenea, restaurat 
la începutul mileniului al Il-lea, iar monumentele sale ilustrează 
civilizaţia acestei faze preliminare a epocii regatelor amorite. 
Templele sale erau reduse la „casa” divinității, fără locuri de 
întrunire şi deci lipsite de anexele care făceau din templele 
mesopotamiene vaste ansambluri. Pereţii lor groşi corespun- 
deau unei înălţimi importante, astfel încât unele căpătau un 
aspect de turn, cu încăperea de cult la parter, eventual prece- 
dată de o anticameră. Bazinele de piatră descoperite în mai 
multe dintre aceste temple aveau un decor sculptat ilustrând, 
printr-o artă arhaică, ceremoniile de cult: banchete, întâlniri ale 
demnitarilor care aparent îşi sărbătoresc alianţa, alături de figuri 
mitice înrudite cu cele din Mesopotamia. 

Ceea ce am putea defini drept clasicismul sirian a fost atins 
în epoca distrugerii oraşului Mari, către 1760, de către Hammu- 
rabi. Acest clasicism este cel mai bine reprezentat la Alalakh, pe 
Orontele Inferior. Această aşezare dependentă de regatul Alep 
deţinea un palat alături de care se ridica templul-turn înrudit cu 
cel din Ebla, şi care adăpostea mai multe statui regale. Capul 
celei mai remarcabile dintre acestea pune în evidenţă o artă de 
o viguroasă originalitate. Dar sigiliile, sau amprentele lor antice, 
sunt cele care ilustrează cel mai bine rafinamentul unei bogate 
iconografii, care asimilase aporturi babiloniene, anatoliene, cre- 
tane şi egiptene. Acestea din urmă confirmă fascinația exercitată 
de către civilizaţia faraonică, paradoxal, chiar în epoca umilirii ei 
de către invaziile hycsoşilor. Putem recunoaşte în repertoriul ast- 
fel descoperit cele două generaţii de divinităţi: cele vârstnice şi 
inactive, cele tinere şi dinamice, venerate de către regele îmbră- 
cat într-un bogat costum cu aspect ,baroc” Dar cum clima era 
diferită de cea a Mesopotamiei, zeul Furtunii şi nu cel al Soarelui 

este cel care joacă rolul major în reînnoirea anuală a naturii, aso- 
ciat fiind adeseori cu soţia sa, zeiţa nudă sau care îşi exhibă 
sexul într-o manieră foarte provocatoare, desigur, ca imagine 
feminină ataşată cultului puterii fecundității. 


Anatolia hittită şi criza secolului al XVII-lea 


Începând din cea de-a doua jumătate a secolului al XVIII-lea, 
o criză economică şi parţial socială provocată, se pare, de 
întreruperea schimburilor interiraniene şi a comerțului 
maritim, a lovit Babilonia sudică. O revoltă dur reprimată 
de către Samsuiluna, succesorul lui Hammurabi, a condus 
la distrugerea multora dintre oraşele ilustre în care trăiseră 
scribii sumerieni. Prima dinastie din Babilon s-a menţinut, 
totuşi, slăbită, până în secolul al XVI-lea. Ea a fost dis- 
trusă, în cele din urmă, după regatele amorite din Siria de 
Nord, de un raid al hittitilor anatolieni. 

Aceşti nou veniţi, apäruti în epoca coloniilor comerciale 
assiriene, vorbeau o limbă indo-europeană numită nasită. 
Ei şi-au luat numele de hittiti si au cucerit oraşul Hattusha 
(Bogazkôy), capitala unui principat autohton. Ei includeau 
şi alte grupuri etnice indo-europene, care vorbeau 
dialectele palait şi luvit. O scriere hieroglifică originală a 
fost creată pentru a-l transcrie pe acesta din urmă. În fine, 
populaţia autohtonă hurrită, răspândită, de asemenea, şi 
în nordul Siriei şi al Mesopotamiei, adoptase deja scrierea 
cuneiformă pentru a transcrie limba sa care nu era nici 
semitică, nici indo-europeană. Hittiţii vor adopta si ei 
această scriere. Profitând de declinul regatelor amorite şi 
al strălucitei lor civilizaţii, ei au pus deci piciorul în câmpia 
nord-siriană care era traversată de Eufrat, înainte să se 
îndrepte spre sud-est. Dar nu erau încă pregătiţi pentru o 

ocupaţie definitivă; o perioadă obscură a început în felul 
acesta, marcând finalul unei mari epoci. 

Etapa decisivă a istoriei orientale pe care o reprezintă 
epoca regatelor amorite este, în cele din urmă, remarca- 
bilă prin ceea ce a însemnat, de asemenea, în domeniul 
gândirii, în care a adus o „răsturnare” ce anunţă unul din- 
tre acele „progrese” atât de dificil de explicat. Dispariţia 
sumerienilor a corespuns unei depăşiri a arhaismului care 
afecta forma de civilizaţie pe care ei o creaseră. Faptul 
acesta este sesizabil atât în plan intelectual şi moral, cât 
şi în domeniul instituţiilor, mult mai mult decât în cel al 
tehnicilor, care rămâne secundar. Rolul vechilor nomazi 
sedentarizati şi asimilați cultural, poate akkadieni, apoi cu 
siguranță amoriti, apare în acest proces ca fiind conside- 
rabil, un factor dinamizator al sistemului iniţiat de sume- 
rieni, care rămâne fundamental. Pe de altă parte, însă, 
greutatea acestei mosteniri a provocat limitări şi chiar blo- 
caje în dezvoltarea intelectuală. 

În timp ce dreptul, pus totuşi sub patronajul zeilor, 
îmbracă o reală coerenţă raţională, ştiinţele, distincte de 
practicile tehnice, rămân supuse prejudecätilor mitologice 
sterilizatoare. 


Cronologie. Îmbogăţirea documentaţiei asupra acestei epoci a 
făcut, în mod paradoxal, foarte incertă stabilirea unei cronologii 
coerente. Cea pe care am adoptat-o aici, numită medie, s-a 
impus pe scară largă încă din anii 1950. Cercetători importanţi 
(Albright, Falkenstein) susţin o cronologie numită scurtă care 
datează imperiul Ur III între 2060 si 1955, domnia lui Hammurabi 
între 1728 şi 1686, iar căderea Babilonului, către 1550. Cerceta- 
rea arheologică tinde să confirme această ultimă cronologie. Date 
încă mai recente sunt propuse de către H. Gasche et al.: Imperiul 
Ur III ar fi databil între 2018 şi 1911. Căderea primei dinastii din 
Babilon s-ar fi produs, în cazul acesta, în 1400 î.Hr. 

Capitolul VI 


APOGEUL ŞI PRĂBUŞIREA 
SISTEMULUI PALATIAL 


Lumea orientală care se reconstituia la mijlocul mile- 
niului al II-lea nu diferea în mod fundamental de cea pe care 
am descris-o referindu-ne la sedentarizarea amoritilor. 

Regatele lor, în cea mai mare parte restaurate, şi-au 
ameliorat modelul administrativ inspirat de cel al Babilo- 
nului, o dată cu o mai largă difuziune a limbii acestuia şi a 
scrierii care avea încă sumeriana drept referinţă implicită. 
Simultan au fost elaborate în Libanul de Sud, în Palestina, 
în Sinai, pornind de la hieroglife egiptene, sisteme mai 
simple, adaptate la limbile semitilor occidentali, sisteme 
care vor conduce la crearea alfabetului. 

Regatele pentru care „palatul”, în sens larg, reprezenta 
nucleul administrativ tind să fie regrupate în interiorul unor 
entităţi care merită să fie numite „imperii”, create nu prin 
lărgirea unui stat autohton, ci prin acţiunea unui cuceritor 
sau unificator. Marile echilibre astfel create vor permite 
schimburi intense, exprimate printr-un cosmopolitism ca- 
racteristic artei de curte. Ele s-au aflat, de asemenea, la 
originea progreselor tehnice, legate de arta militară, pre- 
cum difuziunea carului uşor, şi de industriile de lux, pre- 
cum apariţia sticlei şi a materialelor înrudite cu aceasta. 
Asistăm, în fine, în Anatolia hittită, la elaborarea progre- 
sivă a metalurgiei fierului. 

Noul „concert al naţiunilor” realizat în secolul al XV-lea 
era mult mai vast decât precedentul, pentru că se lărgise 
spre vest cu Egiptul şi cu lumea egeană, de care nu se 
poate disocia. Faraonii Noului Imperiu vor juca, de-a 

lungul întregii perioade care se va încheia brutal în secolul 
al XII-lea, un rol major tocmai prin fondarea unui „imperiu” 
asiatic. Numai că nu putea fi vorba de o anexare sau o 
ocupare propriu-zisă, în afara câtorva fortărețe cana- 
neene precum Megiddo, mai târziu Beth Sheân. 

Regatelor supuse li s-a impus o formă de protectorat ce 
implica plata unui tribut, ceea ce a făcut ca civilizaţia 
egipteană să devină mai influentă decât oricând. 

Imperialismul maritim al egeenilor a rămas profund 
comercial şi a fost aproape la fel de dinamic; el a fost pus 
în operă nu de către cretani, ci mai ales, începând de la 
mijlocul secolului la XV-lea, prin prinții războinici micenieni 
(sau mai degrabă ahei) a căror scriere denumită linear B, 
descifrată în 1953, ne-a permis să-i identificăm drept 
strămoşi ai grecilor. Totuşi, ignorăm încă istoria lor eveni- 
mentialä. Vesela lor de lux, asociată cu cea din insula 
Cipru bogată în cupru, a beneficiat de o apreciere semni- 
ficativă în ţările Levantului. Dar, mai ales, pare mai 
limpede decât în epoca precedentă că sistemul palatial 
egean era înrudit cu cel al regatelor din Levant, alături de 
care se va dovedi solidar în eclipsa generalizată care s-a 
produs în secolul al XII-lea. În lumea egeană, la fel ca şi 
în Levant, administraţia palatului exploata într-o manieră 
intolerabilă populaţia agricolă, care tindea să se refugieze 
către periferia fiecăruia dintre state. În Levant, grupuri de 
felul acesta s-au alăturat nomazilor, care păstrau diversi- 
tatea lor tradiţională, pentru a forma bande redutabile 
cunoscute deja scribilor din Mari sub numele de habiru. 
Aceşti jefuitori păreau să fi fost mai puţin o categorie de 
marginali, cât un mare grup etnic, dintre care s-ar putea să 
se fi desprins strămoşii evreilor. (Vezi R. de Vaux, Histoire 
ancienne d'Israël, des origines à l'installation en Canaan, 
Paris, 1971, p. 106-112; 205-208.) 

Imperialismul egiptean va anexa mai întâi micile 
regate războinice regrupate în „provincia” Canaan; mai la 
nord, țara Amurru constituia o a doua „provincie” Dar 
faraonii s-au lovit, încă de la sfârşitul secolului al XVI-lea, 
în câmpia Siriei de Nord, de o putere nouă, importantă, 
cea a Imperiului mitannian. Această entitate, necunos- 
cută în epoca precedentă, era animată de o aristocrație 
indo-europeană de luptători în care, cu numele vedic de 
marianni, şi purtând chiar nume care îi invocă pe zeii 
vedici. Vom recunoaşte, astfel, pe Pitra, Indra (sub forma 
Indar) etc., precum şi pe Deva şi Arta (cf. p. 141). Aceşti 
imigranţi conduceau mai ales teritorii locuite de hurriti, în 
vecinătatea Iranului, la Nuzi, aproape de actualul Kerkuk. 
Imperiul mitannian includea, în fine, şi semiti organizaţi în 
regate deja antice, precum Assur pe Tigru şi Alalakh, 
depinzând de Alep, în vest. Capitala statului Mitanni nu a 
fost descoperită; arhivele precum şi arta oficială ale aces- 
tei mari puteri politice, ca şi culturale, ne scapă din acest 
motiv, şi nu o cunoaştem decât prin intermediul vasalilor 
săi. Astfel, inscripţia autobiografică gravată pe statuia lui 
Idrimi, rege semit din Alalakh, relatează cum acest mic 
potentat a fost alungat de o revoltă din statul său, a trăit 
printre habiru şi a fost, în final, reinstalat în drepturi de 
către suzeranul său, regele din Mitanni. Statuia sa, data- 
bilă din jur de 1500, ilustrează o evoluţie caracteristică a 
artei siriene, elaborată în epoca regatelor amorite, cu un 
fel de „cubism” căruia îi corespunde, pe sigiliile—cilindru 
contemporane, stilizarea schematică precum şi inspiraţia 
orientată cu predilecție spre reprezentarea personificată 
a elementelor cosmice: zei-munti şi atlanti, purtători ai 
discului solar înaripat. Aceste mărturii foarte diverse de 
artă contemporană expansiunii mitanniene, chiar în 
mediu semit, par să ilustreze destrămarea coerentei unei 

societăţi fărâmiţate de amestecul interetnic şi de tensiu- 
nile sociale apărute în interiorul statelor teritoriale, admi- 
nistrate de palatele lor. 


Imperiul hittit 


Cunoaştem foarte puţin istoria Imperiului mitannian, în 
afara relaţiilor sale conflictuale şi, în final, paşnice cu riva- 
lul egiptean. Lipsa sa de coeziune, determinată de slaba 
reprezentare numerică a elitei conducătoare, explică fără 
îndoială declinul său încă de la începutul secolului al XIV-lea, 
în faţa ambițiilor hittitilor, care depăşiseră în sfârşit propri- 
ile lor tensiuni interne. Hittiti au tins să se substituie mitan- 
nienilor, lucru cu atât mai natural, cu cât regrupau în inte- 
riorul imperiului lor o numeroasă populaţie hurrită. Pro- 
fitând de o anumită apatie egipteană în timpul faraonului 
„eretic” Akhenaton, marele suveran hittit Shuppiluliuma 
(cca 1380-1346) i-a împins pe egipteni către sud, lăsân- 
du-i pe succesorii săi să facă pace, în secolul al XIII-lea. 

Starea de echilibru dintre cele două imperii, în secolele 
XIV-XIII, a corespuns unei perioade de prosperitate ex- 
cepţională, mult mai bine cunoscută decât precedenta 
graţie arhivelor cuneiforme ale hittitilor, a celor egiptene 
din capitala lor temporar instalată în Egiptul Mijlociu la Tell 
el Amarna, precum şi a celei din Ugarit, devenit, împreună 
cu Amurru, stat-tampon între cele două imperii. 

Capitala hittită, Hattusha, din Anatolia Centrală, fon- 
dată la sfârşitul mileniului al III-lea, a primit în cursul aces- 
tor două secole amenajări reprezentative pentru apogeul 
civilizaţiei imperiale. Această vastă fortăreață avea o forti- 
ficatie străpunsă de porţi ale căror decor sculptat ilus- 
trează înrudirea culturală a hittitilor cu lumea Levantului. 

Leii care decorează partea inferioară a stâlpilor porţilor 
sunt caracteristici în această direcţie, la fel ca şi zeul 
războinic înrudit cu Baal, sirianul, sculptat, de asemenea, 
pe unul dintre aceşti stâlpi ai portiilor. 

Citadela regrupa, în jurul a trei curţi cu porticuri succe- 
sive, un ansamblu de clădiri cu structuri adaptate funcţiei 
lor, dar având în comun pentru cea mai mare parte dintre 
ele o fundaţie de piatră care are rol de depozit şi care 
susţine un etaj din cărămidă şi lemn. Edificiul cel mai 
important adăpostea o sală cu latura de 32 de metri, cu 
5 linii de coloane din lemn, indicând o preocupare, absen- 
tă până atunci, pentru organizarea unor reuniuni cu par- 
ticipanti numeroşi, în jurul regelui. Ne putem gândi la 
panku, adunare a nobililor, atestată în secolul al XV-lea, 
dar care nu mai este menţionată în textele mai recente, 
din epoca în care a fost edificat palatul cu coloane. 
Templele, izolate unele de altele în afara citadelei, grupau 
camere numeroase, la fel ca şi resedintele palaţiale, în 
jurul unei curţi cu porticuri care precede cella. Vaste ma- 
gazii înconjoară templul major care servea, de asemenea, 
şi ca depozit al arhivelor, unde erau păstrate tratatele care 
îl legau pe Marele Rege hittit de vasalii săi. 

În apropierea acestei capitale, dubla strâmtoare stân- 
coasă de la Yazilikaya a fost decorată într-o manieră cores- 
punzătoare utilizării ei drept sanctuar sub cerul liber, pen- 
tru a celebra, pe de o parte, întâlnirea nupţială între zeul 
Furtunii şi zeiţa Hepat, urmaţi de numeroase divinităţi, iar 
pe de altă parte, cultul funerar al regelui Tudhaliya IV 
(1250-1220). În felul acesta era ilustrat, în primul rând, 
panteonul autohtonilor hurriţi, preluat de către hittiţi. În 
această privinţă, este interesant să reamintim că în mitolo- 
gia complexă elaborată în Imperiul hittit, ciclul „tatălui 
zeilor”, Kumarbi, prezintă o istorie genealogică a zeilor, sau 

teogonie, care pare să fi fost transmisă în Grecia arhaică. 
Înainte de a fi înlocuit de către fiul său Teshub, zeul hurrit 
al Furtunii, Kumarbi i-a succedat, de fapt, tatălui său Anu, 
zeu al Cerului, după ce l-a mutilat, la fel ca şi Cronos care 
îl mutilează pe Uranus, în poemul lui Hesiod. 

Originea indo-europeană a elitelor conducătoare hittite şi 
mitanniene nu este comparabilă cu cea a mezilor şi perşilor, 
care vor introduce şi vor impune, un mileniu mai târziu, 
moduri de gândire radical diferite de cele ale vechilor civi- 
lizaţii autohtone. Dimpotrivă, hurriţii autohtoni au fost cei 
care şi-au impus panteonul, dominat de personificări ale 
entităţilor cosmice. Această religie era fundamentul monar- 
hiei hittite, cu un caracter sacerdotal foarte puternic afirmat, 
precum şi al statului palatial care, în esenţă, era de acelaşi 
tip ca şi cele din restul lumii Orientului Apropiat. Originali- 
tatea hittită rezidă în special într-o legislaţie, căreia Korošec 
a încercat să-i reconstituie îndelunga evoluţie şi incontesta- 
bilul rafinament; dar aceeaşi originalitate o putem constata 
în preocuparea pentru justificarea istorică a tratatelor şi, în 
fine, chiar în ideea de a lega prin „tratate” suverani străini, 
regi vasali protejaţi, la fel ca şi nobili şi demnitari aflaţi în ser- 
viciul Marelui Rege. Şi totuşi, nu sunt toate acestea decât 
modalităţi remarcabile de organizare „palaţială” a unui stat 
în căutarea coeziunii unui ansamblu teritorial care regrupa 
elemente etnice extrem de disparate. 


Siria 


Marii regi hittiti s-au stabilit solid în Siria, după ce i-au 
instalat la Kargamis (Karkemish), pe marea buclă a Eufra- 
tului, la fel ca şi la Alep, pe fiii lor ca regi vasali, legaţi prin 
tratate. Mai la sud, a fost refăcut vechiul popas caravanier 

din Emar (actualul Maskene), a cărui populaţie adora zece 
zei majori în două mici temple gemene, alăturate 
esplanadei sacre destinate cultului în aer liber. Aceste 
temple cu portice erau concepute în aceeaşi manieră 
foarte simplă pe care am semnalat-o la Ebla, între altele, 
în epoca precedentă. Acesta exista chiar şi la Ugarit, pe 
coasta nord-siriană, unde dinastia semită a fost supusă 
protectoratului hittit, după restaurarea sa la începutul se- 
colului al XIV-lea. Cele două temple majore ale sale semă- 
nau cu două turnuri comparabile, poate, unor faruri, ve- 
nerate de marinarii care vedeau în ele ancore de piatră. 
Alături de cel care îi era dedicat lui Baal, stela datând din 
epoca precedentă şi reprezentându-l pe zeu cu fulgerul 
său, protejându-l pe regele mult mai mic, purtat pe estra- 
da sa de piatră, au fost dispuse stele contemporane tem- 
plului, unde străluceşte o decadentä artistică ce nu afec- 
tează însă somptuozitatea. Vasul pentru libatii, din aur, de 
formă egipteană, care invocă vânătorul regal urmărind 
animale în „galop zburător”, specific artei miceniene, şi 
fildeşul care o reprezintă pe marea zeiţă înveşmântată în 
stil micenian sunt exemplele cele mai celebre ale cos- 
mopolitismului foarte rafinat al artei de curte, din secolul 
al XIV-lea până la începutul secolului al XII-lea. 

Şi mai remarcabilă este proporţia excepţională a celor 
care ştiau să citească şi să scrie în acest regat al Uga- 
ritului, situat la întretăierea drumurilor terestre şi maritime, 
populat de semiti amestecați cu hurriti, care primea vizita 
negustorilor egeeni. Ca urmare, Palatul nu era singurul 
care utiliza limba şi scrierea babiloniene aşa cum se 
întâmpla la curtea egipteană. În total, opt limbi şi cinci sis- 
teme de scriere erau răspândite în rândurile populaţiei: 
sumeriana, akkadiana, hurrita şi hittita utilizau scrierea cu- 
neiformă babiloniană, limba locală zisă ugaritică şi propriul 

său alfabet cuneiform; limba luvită, înrudită cu hittita, dar 
scrisă în hieroglife originale; limba egipteană circula şi ea, 
ca şi sistemul de scriere silabic cipro-minoic. 

În vremea aceea, către 1380, a fost pus la punct primul 
alfabet de 30 de semne, care a fost adaptat la tradiţia 
cuneiformă pentru a fixa în scris limba semitică majoritară. 
Astfel a fost redactată, în afara nevoilor imediate ale vieţii 
cotidiene, o mitologie bogată din care se pot desprinde 
figuri principale. 

Panteonul era dominat de două generaţii divine: pe de 
o parte, El, formă arhaică al lui Elohim al evreilor, „Părinte 
al zeilor”, şi soţia sa Athirat-de-pe-mare, bătrâni şi inactivi, 
pe de altă parte, Baal, zeul Furtunii şi zeiţa războinică Anat, 
tineri, activi şi, mai ales, violenti. Putem observa că, într-o 
astfel de religie, zeii erau actorii reînnoirii anuale a naturii 
şi corespundeau climatului levantin, unde ploaia adusă de 
furtună urma să reîmprospăteze pământul, spre deosebire 
de constrângerile climatului mesopotamian. În conformi- 
tate cu acest sistem, nu putem vorbi de o „teologie” decât 
în măsura în care El, simplă manifestare sau expresie a 
divinului cu o mie de ani în urmă la Ebla, se vede integrat 
de acum înainte într-un panteon de tip mesopotamian, 
organizat conform unei genealogii divine. El nu personifica, 
însă, un element cosmic, Cerul de pildă, ca în cazul lui Anu 
în Mesopotamia. Ceea ce păstra ca ambiguitate avea să 
deschidă calea unei aprofundări originale a noţiunii înseşi 
de divinitate. Pot fi astfel întrevăzute etapele unei dez- 
voltări progresive a sensibilităţii religioase. 

Pe de altă parte, ideologia regală, garantă a bunei 
functionäri a naturii, se exprima în cultul vechilor regi divi- 
nizati şi în ciclul mitico-legendar al regilor Keret şi Danel, 
înfăţişaţi ca nişte modele în ceea ce priveşte dreptatea şi 
înţelepciunea lor. Şi unul, şi celălalt trecuseră prin încercări 

precum pierderea copiilor şi boala, însă îşi recuperaseră 
bunurile pierdute graţie bunävointei lui El. Este semnifica- 
tiv că Danel era menit să rămână un model de înţelep- 
ciune în tradiţia biblică (Ez. 14, 14 ; 28, 3). 

Sudul cananean era mult mai sărac. Scrierea era puţin 
întrebuințată, mai mult pentru nevoile diplomaţiei. Cele 
mai frumoase temple au fost descoperite la Hazor, în 
Galileea Superioară. Zidul unuia dintre ele opus intrării 
prezenta o absidă în care se aliniau, alături de statuia sin- 
gulară a unui credincios în rugăciune, zece stele nude, cu 
excepţia uneia singure căreia îi fuseseră sculptate două 
braţe întinse spre cer — frumos simbol al rugăciunii unor 
oameni care abia îndrăzneau să se reprezinte pe ei înşişi 
sub formă umană, tot aşa cum făceau şi cu zeii. 

Acesta era mediul în care s-au născut tradiţiile biblice 
referitoare la patriarhi, abuziv datate în epoca precedentă, 
atunci când ele sunt în realitate legate de situl de la 
Negeb, ocupat numai începând din această epocă. lar 
tradiţiile referitoare la Exod sunt şi ele databile într-o 
epocă apropiată, cu puţin anterioară celei mai vechi 
menţiuni despre Israel în textul de la faraonul Merenptah, 
la sfârşitul secolului al XIII-lea. 

Or, nu mult timp după aceea, la începutul secolului 
al XII-lea, se constată prăbuşirea în serie a splendidelor civi- 
lizaţii ale Mediteranei Orientale: micenienii, probabil primii, 
apoi hittiti şi vasalii lor sirieni. „Popoarele mării”, oprite toc- 
mai în Egiptul de Jos, au fost mult timp acuzate de-a fi avut 
un rol decisiv în această catastrofă, când de fapt mişcarea 
lor este o consecinţă a crizei care îi afecta pe stăpânii lor 
micenieni. La aceştia din urmă”, criza a luat un caracter 


34 N.-K. Sandars, Les peuples de la mer. Guerriers de la Médi- 
teranée antique, Paris, 1981. (n.a.) 

economic, social şi instituţional, fără ca pentru aceasta să 
poată fi învinuită o „invazie doriană”. Or, textele din Ugarit, 
analizate de către M. Liverani’, arată chiar şi mai clar faptul 
că s-a întâmplat la fel în Siria, astfel încât, prin analogie, este 
de presupus că o criză de acelaşi tip a afectat şi Imperiul 
hittit. Cu alte cuvinte, pretutindeni s-a produs o implozie a 
civilizaţiilor bazate pe administrații ce utilizau sisteme de 
scriere devenite arhaice şi care nu mai puteau stăpâni popu- 
latia de agricultori, izolaţi în satele lor sau abandonându-le 
pentru a se asocia nomazilor. O întreagă lume se prăbuşea 
astfel în Levant, cu scribii săi, cu arhivele şi, în felul acesta, 
cu istoria sa. În particular, în Palestina asistăm la dezinte- 
grarea societăţilor bazate pe acest tip de monarhie, iar lucrul 
acesta trebuie să fi deschis calea sedentarizării marginalilor 
habiru locali. Ei s-au asociat în confederaţii cu alţii, veniţi din 
Egipt sub conducerea lui Moise”. 


Babilon şi Assiria 


Moştenirea Babilonului a fost urmată, în circumstanţe 
obscure, în secolul al XVI-lea, de către imigranţi kassiţi, veniţi 
din munţii Zagros, dar complet asimilați cultural, la fel ca şi 


35 Mario Liverani, articolul „Ras Shamra”, Dictionnaire de la Bible. 
Supplément, Paris, 1979, col. 1346-1348. (n.a.) 

36 Astfel, după mulţi autori, cea mai veche tradiţie biblică reflectă 
istoria mitică a două grupuri diferite: cel care a trăit înaintea secolului 
al XII-lea în Siria şi Canaan, reprezentativ pentru tradiţia Genezei, şi cel 
de-al doilea, venit în secolul al XII-lea din Egipt, reprezentat prin tradiţia 
Exodului. Din punct de vedere etnic, aşadar, populaţia semită care se 
sedentarizează în Palestina în secolele XII-XI era relativ compozită, 
unitatea ei fiind realizată în secolele imediat următoare prin conjugarea 
a două elemente decisive: religia mozaică în care cele două tradiţii se 
amalgamează şi experienţa istorică comună, care conduce la crearea 
unui stat teritorial în Palestina. 

predecesorii lor amoriti. Dinastia lor a domnit mult timp, până 
în secolul al XII-lea. 

Unii dintre regii lor, precum Kurigalzu |, fondator în secolul 
al XIViea al unei capitale care îi purta numele şi care era domi- 
nată de un ziggurat gigantic, au domnit într-o manieră strălucită. 
Nu au putut totuşi face nimic împotriva deplasării centrului lumii 
orientale către vest. Coborârea Babilonului la rangul de putere 
regională, respectată datorită trecutului său şi rolului de focar 
cultural, a fost confirmată o dată ce Assiria s-a emancipat de 
sub tutela mitanniană, în secolul al XIV-lea. 

O putere nouă se afirma astfel, dinamizată de dificultăţile pe 
care le depăşise şi ale cărei ambiţii se vor manifesta printr-o 
impetuozitate expansionistă orientată spre zona-cheie a Siriei 
de Nord, înainte chiar de căderea imperiilor care îi asiguraseră 
stabilitatea. Imperialismul assirian a luat formă iniţial în plan reli- 
gios, regele fiind preotul shangu al zeului naţional Assur, care îi 
ordona „să lărgească hotarele țării” Apoi literatura a exaltat, 
într-o epopee, umilitoarea înfrângere provocată Babilonului în 
secolul al XIII-lea de către Tukulti-Ninurta I”, constructorul unui 
oraş regal în apropierea celui sfânt Assur şi al cărui templu avea 
un ziggurat. În fine, chiar la sfârşitul mileniului la II-lea, Teglath- 
Phalazar F a pus să fie compilate legislatiile antice într-un nou 
„Cod” care a oferit societăţii assiriene armatura sa militară. Ace- 
laşi rege s-a preocupat de unificarea Mesopotamiei, anexând li- 
teratura babiloniană, în biblioteca pe care a creat-o. 

În ceea ce-i priveşte pe cassiti, în Babilonia, aceştia s-au 
dovedit, de asemenea, mari constructori, restaurând templele 
vechilor oraşe sumeriene. Ei au făcut să fie gravate pe stele, 
numite kudurru, ,borne”, textele donațiilor de pământuri, puse 


37 Tukulti-Ninurta | (1244-1208 î.Hr.) este, de asemenea, cel care 
aduce sub controlul Assiriei zona munţilor Zagros, precum şi ţara 
Subaru, din nord. 

38 Într-o altă grafie: Tiglat-Pileser |. El domneşte între 1170-1077 î.Hr. 
şi este unul dintre suveranii Assiriei care s-a confruntat cu noul val de 
nomazi semiţi occidentali, arameenii, cărora a încercat să le 
stăvilească înaintarea în regiunea oraşului Karkemish. 

sub protecţia tuturor zeilor majori, ale căror simboluri sunt 
aşezate în ordinea ierarhică a cosmosului. Descoperim astfel în 
fruntea lor triada supremă (radical diferită de Treime, concept pur 
creştin) compusă din Anu — Cerul, Enlil sau Bêl — Aerul şi Enki 
sau Ea — stăpânul apelor dulci, plasată sub o a doua triadă, 
celestă dar inferioară celeilalte în ierarhie, compusă din Sîn zeul 
Lună, Ishtar zeita-planetä Venus şi Shamash zeul Soare. În con- 
tinuare veneau alţi zei, între care Marduk, zeul-patron al 
Babilonului, care nu dobândise încă întâietatea. Recursul la sim- 
boluri în defavoarea reprezentărilor antropomorfe (atestate însă 
şi ele) indică o aprofundare a concepţiei despre divinitate care 
depăşeşte, începând de acum, limitele umanului, dar intrinsecă 
ordinii cosmice. În schimb, putem crede că dezvoltarea proprie- 
tăţii private a antrenat o primă afirmare a pietăţii personale, 
necunoscută tradiţiei sumeriene. O etapă importantă a istoriei 
religiei era astfel începută; ea va conduce la crearea operelor 
literare precum cele în care demnitarul decăzut, conştient de 
drepturile sale, se scandalizează, precum lov mai târziu, în faţa 
necazurilor, fără a se revolta totuşi contra zeului său. 

Elamiţii au pus capăt dinastiei cassite şi au jefuit Babilonia, 
către 1154, dar această catastrofă nu a distrus civilizaţia 
babiloniană. Acest episod nu era deci în nici un fel comparabil 
cu situaţia care dusese în Levant la dispariţia monarhiilor terito- 
riale organizate conform unui „model” devenit arhaic şi foarte 
legate de scrierea şi limba Babiloniei. O catastrofă identică nu 
s-a produs în Mesopotamia decât şase secole mai târziu, din 
motive care s-au dovedit, în cele din urmă, asemănătoare. 


Elamul 


Regatul dublu al Elamului se născuse la începutul celui 
de-al II-lea mileniu prin asocierea principatelor din zona 
muntoasă a ţării, propriu-zis elamită, cu cele din câmpia 
susiană, cu o populaţie înrudită cu cea din Babilonia, dar 
de acum înainte controlată de către munteni. Aceştia din 

urmă, întorşi la nomadism, şi din acest motiv greu de cer- 
cetat de către arheologi, rămân totuşi poporul dominant al 
ansamblului elamit. Istoria lacunară a ceea ce a fost denu- 
mit ca regatul Azân-ului şi al Susei în cea de-a doua jumă- 
tate a mileniului al II-lea, epocă a clasicismului elamit, este 
divizată în trei perioade, separate de epoci intermediare 
obscure. 


1. În secolul al XV-lea Elamul pare să fi fost fărâmiţat în 
principate rivale, iar Susa îşi pierduse întâietatea în favoa- 
rea oraşului vecin Kabnak, actualul Haft Tepe. Regele său, 
Tepti-Ahar şi-a edificat templul funerar şi a patronat o ci- 
vilizatie care prezenta afinități cu Mesopotamia kassită şi 
hurrită. 

2. În cea de-a doua jumătate a secolului al XIV-lea, cel 
mai mare rege al unei noi dinastii, Untash Napirisha, a fon- 
dat un mare complex de cult numit Siyân-kuk, „locul sfânt”, 
în centrul unui oraş nou, astăzi Choga Zanbil din Susiana 
Centrală. Pentru a-l transforma în centrul unui gen de cult 
confederativ, el l-a dedicat zeilor-patroni ai celor două 
componente majore ale regatului: Napirisha din Anzân 
(noua formă pentru Anshân) şi Inshushinak din Susa. Cei 
doi zei erau venerati împreună pe culmea şi la baza unui 
ziggurat înalt de aproximativ 54 de metri. Divinitätile celor- 
lalte zone ale regatului erau, de asemenea, venerate, în 
temple adiacente. După moarte, regele a fost incinerat, 
într-un ritual respectat si de către hurriti, şi înmormântat 
sub un templul funerar învecinat cu cel dedicat zeului ce 
personifica focul. Acest cult, aparent solidar ritului funerar, 
pune o problemă interesantă, în măsura în care pare să 
fie precursorul celui care va caracteriza întreaga religie 
iraniană. Sculpturile votive din Siyân-Kuk au fost trans- 
portate mai târziu la Susa; ele ilustrează o artă regală 

nouă, specific elamită, care se desprinde de tradiţia babi- 
loniană prezentă la Susa prin primitivismul ei, prin atribu- 
tele zeilor şi prin întâietatea acordată celui care tronează 
deasupra şerpilor, la fel ca în iconografia vechilor locuri de 
cult rupestre din munţi (supra, p. 92). Aparenta abandona- 
re a acestei zone este înşelătoare, deoarece, în realitate, 
populaţia sa redevenită nomadă îşi exercita încă hegemo- 
nia prin dinastia care se afirma şi care a impus utilizarea 
limbii elamite în Susiana, alături de akkadiană. 

3. Ultima perioadă a fost şi cea mai glorioasă, în seco- 
lul al XII-lea, în epoca lui Shutruk Nahhunte şi a celor doi 
fii ai săi. Susa a devenit capitală unică, unde au fost reu- 
nite toate operele de artă altădată instalate în alte metro- 
pole, împreună cu opere artistice aduse ca pradă de 
război din Babilonia şi suprainscriptionate cu texte ela- 
mite. Spre diferenţă de Untash Napirisha, aceşti regi cuce- 
ritori patronau rareori o artă specifică Susei, a cărei mărtu- 
rie majoră rămâne decorul unui templu din cărămidă emai- 
lată şi modelată, reprezentând cupluri regale. În zonele 
înalte ale ţării, în inima munţilor Bakhtiari, reliefurile rupes- 
tre din văile învecinate din Izeh/Malamir ilustrează o artă 
echivalentă, reluând tradiţia locurilor de cult izolate de 
orice aşezare sedentară. Dar, de acum înainte, regii sunt 
reprezentaţi în rugăciune în faţa zeilor invizibili, împreună 
cu familia lor şi cu mulţimea vasalilor lor care îi purtau pe 
o estradă sau îi urmau. O astfel de mulţime a fost adău- 
gată în această epocă şi în vechiul relief de la Kurangun, 
loc dedicat cultului, pe drumul către Fars, relief care era 
„modernizat” în această manieră. Mulţimile reprezentate 
împreună cu regii sugerează o situaţie nouă: intervenţia 
unui popor care capătă conştiinţă „naţională”, chiar în 
preajma unei epoci în care „naţiuni” comparabile intră în 
scenă în ţările Levantului. 

Reliefurile rupestre de la Izeh/Malamir trebuie totuşi să 
fi fost realizate eşalonat, iar dacă cele mai vechi par să fie 
contemporane cu marii regi din Anzân şi Susa din secolul 
al XII-lea, altele sunt, fără îndoială, ulterioare distrugerii 
imperiului lor ca urmare a revanşei babilonienilor conduşi 
de Nabuchodonosor |, către 1120. Statul elamit s-a divizat, 
potentati nomazi păstrând tradiţia regală în zonele înalte 
în decursul lungilor secole obscure. Pe o stâncă izolată în 
valea Kul-i Farah, aproape de Izeh/Malamir, doi astfel de 
principi au fost reprezentaţi întâlnindu-se în fruntea 
mulțimilor celor două popoare ale lor. Ştiind că ultimul din- 
tre marii regi din Anzân şi Susa construise un „templu al 
alianţei”, putem crede că întâlnirea lor reprezenta o 
alianţă, realizată sub privirile zeilor, la începutul mileniului |. 
Astfel de principi erau pregătiţi să îi primească pe stră- 
moşii perşilor. 


Iranul de Nord 


Începând cu mijlocul mileniului al II-lea, Iranul de Nord a 
devenit teatrul unei mutații nefericit denumită „epoca fieru- 
lui”, deşi metalurgia fierului nu exista nicăieri. Societăţile 
sedentare rămase la marginea istoriei, cu ceramica lor pic- 
tată tradiţională, au intrat în disolutie, trecând pe scară 
largă la un nomadism pe care îl putem sesiza pornind de 
la necropolele aflate la distanţă de habitatul lor. Platoul era 
astfel deschis mai larg pentru nomazii din estul Mării 
Caspice, care au introdus în regiune ceramica lor gri, cu 
forme elegante, dezvoltată de-a lungul mileniului al III-lea, 
fără să putem însă vorbi de o „invazie” propriu-zisă. 

Pe de altă parte, autohtonii astfel asimilați au legat 
relaţii cu marile civilizaţii palatiale, către care transportau 

produsele exotice de care aveau nevoie. Reluând tradiţia 
nomadismului artizanal, aceşti oameni au creat o splen- 
didă civilizaţie al cărei sit de referinţă este necropola de la 
Marlik, în zona colinară care domină Marea Caspică la 
sud-vest. 

Şefii nomazi care erau înhumați aici au rămas deci la 
marginea istoriei; ei deţineau tezaure cu vase de aur şi 
argint, ce purtau un decor inspirat liber din modele mitan- 
niene, assiriene şi elamite din secolul al XIV-lea, şi apoi 
babiloniene, din secolul al XII-lea. Armamentul şi uneltele 
de bronz, niciodată din fier, erau mai originale, la fel ca şi 
vesela din argilă arsă, cu vasele sale zoomorfe. 

Astfel se întâmplă că, în secolul al XII-lea, populaţia 
rurală din Luristan, sedentarizată după prăbuşirea schim- 
burilor interiraniene din secolul al XVII-lea, se întoarce la 
nomadism. Şi foarte curând au resuscitat splendida tradi- 
tie a „bronzurilor” ornate, apărută la mijlocul mileniului 
al lll-lea, reluând în acelaşi timp şi relaţiile cu Elamul, apoi 
cu Babilonul. Mileniul al ll-lea se încheia, în mod bizar, în 
Iran, la fel ca şi în Levant, printr-o dezurbanizare care a 
antrenat o nouă conştiinţă în rândul comunităţilor nomade. 
Mişcarea astfel declanşată va conduce, în mileniul |, la 
crearea unei lumi noi. 


Referinţe: 


O adecvată trecere în revistă a muncii lui V. Korosec poate fi 
găsită în: Paul Garelli et al., Le Proche Orient asiatique, t. 1: Des 
origines aux invasions des peuples de la mer, Paris, PUF, 1997, 
p. 322. 


Capitolul VII 


NAŞTEREA LUMII BIBLICE. 
IMPERII EXPANSIONISTE ŞI 
STATE NATIONALE ÎN MILENIUL I 


Levantul aramean si fenician 


Prăbuşirea politică şi demografică survenită în Levant 
în secolul al XII-lea a provocat, o dată cu „invazia popoa- 
relor mării”, şi atacuri devastatoare ale vecinilor nomazi 
din deşertul siro-arabic, desemnaţi în epoca anterioară 
drept Ahlamu şi, în curând, drept arameeni. La fel ca şi 
amoriţii, cu o mie de ani înainte, grupurile lor tribale au 
sfârşit prin a se stabiliza, întemeind regate de un tip nou. 
Căci aceste populaţii independente deţineau o coeziune 
care se va transforma într-o formă de conştiinţă pe care o 
putem numi națională, o dată stabilite în jurul oraşelor, din- 
tre care multe sunt fondate chiar în această epocă. Şefii 
lor au instalat o administraţie ce, spre diferenţă de cea a 
amoritilor, a refuzat sistemul împovărător al vechilor state 
ataşate de limba şi scrierea babiloniene. Ei au adoptat un 
alfabet adaptat limbilor lor semitice occidentale, scriind în 
mod normal pe papirus, în maniera egiptenilor. Elita scri- 
bilor s-a lărgit astfel, incluzând şi alte medii decât cele ale 
administraţiilor regale. lar o dată ce stabilitatea a fost 
regăsită, în secolul al IX-lea, aceste populaţii s-au lansat 
într-o dublă expansiune comercială. 

Oraşele de pe coastă şi-au primit în această epocă 
identitatea feniciană, după numele care le va fi atribuit mai 
târziu de către rivalii lor greci. Populatiile lor au pornit să 

cucerească Mediterana Occidentală, implantându-se mai 
întâi în insula Cipru. Simetric, arameenii s-au răspândit, la fel 
ca altădată amoriţii, în toată Semiluna Fertilă, făcând să se 
clatine Assiria şi oprindu-se, în cele din urmă, în Babilonia. 

Assirienii s-au refăcut încă de la sfârşitul secolului al X-lea, 
încheindu-şi astfel evoluţia către o formă de stat militar şi 
national. În timp ce arameenii îşi teseau în toată lumea ori- 
entală reţeaua de schimburi care i-au îmbogăţit, assirienii 
s-au lansat într-un imperialism prădător, foarte diferit de 
cel federativ al mitannienilor si hittitilor. Pretenţia lor de 
imperiu universal, ilustrată de titulatura foarte tradiţională 
a regilor lor, pune în evidenţă ceea ce poate fi definit drept 
arhaismul statului lor teritorial, sporit în chip nemăsurat şi 
administrat de o mică elită de scribi ce utilizează cuneifor- 
mele, dar care sunt totuşi şi cunoscători ai limbii arame- 
ene. Acest arhaism al unei civilizaţii care nu era, în cele 
din urmă, decât o adaptare a anticului model sumerian, 
explică teribila prăbuşire assiriană din secolul al VI-lea, 
care era, într-o oarecare măsură şi din cauze asemănă- 
toare, reeditarea prăbuşirii statelor palatiale din Levantul 
secolului la XII-lea. Dar, paradoxal, greoaiele documente 
cuneiforme au supravieţuit şi au rămas referinţa, adesea 
unică, de care dispune istoricul, prin opoziţie cu documen- 
tele arameene şi feniciene, aproape în totalitate dispărute 
din cauza fragilităţii papirusului. 

Nu face excepţie, în afara rarelor stele şi a unor scurte 
inscripţii, nici tradiţia biblică, elaborată, de atunci pornind, 
din documente contemporane, dar cu o remarcabilă fideli- 
tate, utilizând elemente mai vechi ca referinţe ale unei 
gândiri religioase inseparabile de istorie. 

În diversitatea lor, cărțile biblice au constituit o referinţă 
de prim ordin pentru ansamblul ţărilor Levantului, în spe- 
cial în ceea ce priveşte noul tip de stat naţional, în ceea ce 

apare de acum înainte ca fiind lumea biblică propriu-zisă. 
Este cu adevărat foarte semnificativ faptul că autorii lor au 
pierdut orice amintire a imperiilor teritoriale şi a sateliților 
lor din mileniul al Il-lea, cu excepţia unei imagini destul de 
convenţionale a Egiptului. Lumea nouă, născută în Levant 
în cursul crizei politice şi sociale a secolului al XII-lea, se 
opune astfel în mod paradoxal celei căreia îi erau atribuite 
figurile legendare ale patriarhilor şi a lui Moise. 

Confruntarea datelor unei explorări arheologice foarte 
dense cu tradiţiile biblice referitoare la „cucerirea” Ţării 
promise nu rămâne totuşi mai puţin dificilă, dată fiind com- 
plexitatea faptelor. 

Cercetarea de suprafaţă realizată pe ansamblul terito- 
riului® a pus în evidenţă proliferarea aşezărilor rurale de 
un tip nou în zona înaltă din centrul Palestinei, care tre- 
buie să fi fost colonizată, la sfârşitul mileniului al II-lea, atât 
de către păstori nomazi veniţi din împrejurimile. semide- 
sertice ale ţării, cât şi de către agricultori autohtoni margi- 
nali. Concepute ca replici ale taberelor ce permiteau 
îngrădirea turmelor, aceste sate grupau locuinţe instalate 
pe stâlpi de piatră, de un tip corespunzând celulei familiale 
care se afirmă astfel. Eclipsa hegemoniei egiptene a per- 
mis filistenilor, care erau unul dintre „popoarele mării”, să 
se stabilească în câmpia de pe coastă, în timp ce anumite 
oraşe cananeene, precum Megiddo, au scăpat de dezas- 
trul care a lovit celelalte state siriene. Ca urmare, civilizaţia 
tradiţională s-a menţinut, slăbită, în regiunile cele mai fer- 
tile. La periferia acestora şi în aşteptarea unei viitoare 
integrări, s-a născut Israel, ca un fenomen în esenţă rural, 
între secolele al XII-lea şi al X-lea. 


39 Poate fi găsită o expunere adecvată a situaţiei în Katheleen 
M. Kenyon, The Bible and Recent Archaeology, ediţie revizuită de 
P.R.S. Moorey, Londra, 1987, p. 69 şi urm. (n.a.) 

Organizarea triburilor israelite în jurul regelui-judecător 
şi şef miliar s-a impus după aceea, în secolul al X-lea, 
pentru a rezista amenințării venite dinspre populaţiile se- 
dentarizate simultan în Transiordania: ammoniţi, moabiti, 
edomiţi, precum şi dinspre filisteni. David şi Solomon, o 
dată instalaţi la lerusalim, au dat o armatură statală rega- 
tului unit pentru scurt timp în jurul instituţiei monarhice 
strâns legată de Zeul naţional, foarte diferită de modele 
mesopotamian şi egiptean. În acest cadru, care a lăsat 
ciudat de puţine mărturii arheologice, apoi în cel reprezen- 
tat de cele două regate ale lui luda şi Israel, a fost între- 
prinsă opera de redactare a tradiţiilor complexe pe care se 
baza identitatea unei naţiuni formată din componente încă 
insuficient sudate şi încă îndeaproape înrudite cu nomazii 
răspândiţi pretutindeni. Tabloul originilor naţionale care a 
fost elaborat acum reflecta în esenţă condiţiile lumii orien- 
tale, aşa cum se prezenta după criza secolului al XII-lea, 
uitând în bună măsură starea de lucruri anterioară şi cu 
atât mai mult timpurile preistorice. Este deci permis să 
considerăm că, începând din această epocă, înţelepţii 
israeliți au fost în măsură să conceapă istoria Creaţiei şi a 
Căderii (din Eden), debarasate de referintele la zeii care 
să personifice elementele cosmice. 

Ignorarea sau respingerea imaginilor, altfel spus ani- 
conismul, traditional la nomazii care înălţau pietre sau 
betili ca simboluri ale teofaniilor, la fel ca şi memoriale 
pentru defuncţi, rămânea în vigoare în locurile sacre ale 
israeliților. Această tradiţie corespunde unei concepţii ne- 
clare asupra divinității, mult timp evidentă în cazul unei 
entităţi precum EI, lipsit de o personalitate precisă. Această 
imprecizie a permis asimilarea ipostazelor locale ale lui El 
cu zeul patriarhilor şi cu YHWH, zeul naţional garant al 
alianţei între triburi. Încercarea decisivă, care a fost exilul 

la Babilon, în secolul al VI-lea, va sfârşi prin a elimina tot 
ceea ce putea fi excesiv în relaţiile sale cu acest teritoriu. 
Tradiţia aniconismului a fost asumată de către teologii 
evrei pentru a exprima pentru prima oară o transcendentä 
divină legată de un universalism necunoscut popoarelor 
civilizaţiilor urbane devenite arhaice“. 

Personalitatea fenicienilor poate fi recunoscută, o dată 
cu secolul al XI-lea, prin limba lor apropiată de cea a 
evreilor şi transcrisă printr-un alfabet definitiv elaborat de 
acum încolo, înainte de a fi transmis şi vecinilor lor. Portul 
Byblos este în mod tradiţional considerat locul de origine 
al acestuia“', cu seria cea mai importantă de documente, 
prea scurte însă pentru a permite reconstituirea istoriei 
sale, şi a ceea ce diferenţia instituţiile sale de cele care 
precedau criza secolului al XII-lea. 

O adunare de „bătrâni” îl asista pe rege şi s-ar putea să 
semnifice naşterea unui stat ,national”. Ignoranta noastră 
este încă mai mare în privinţa altor oraşe-stat feniciene, a 
căror cercetare arheologică este împiedicată de impor- 
tanta vestigiilor mai recente. Fiecare oraş pare să fi avut 
propriul panteon, în general dominat de zeul Furtunii, 


40 Pierre Amiet, Anthropomorphisme et aniconism dans l'Antiquité 
orientale, Revue biblique, 104 (iulie 1997), p. 321-337. (n.a.) 

41 Utilizarea unui sistem alfabetic nu este totuşi o invenţie feniciană. 
În secolul al XIV-lea era deja utilizat la Ugarit un alfabet cu aspect 
cuneiform. În privinţa alfabetului fenician, pare foarte probabil ca aces- 
ta să fie în realitate inspirat de scrierea proto-sinaică ce, conform des- 
coperirilor făcute la Serabit el Khademm în Sinai, era folosită începând 
din secolul al XV-lea. Asemănarea frapantă între ordinea în care sunt 
notate literele în sistemele ugaritic, proto-sinaic şi fenician indică faptul 
că există o concepţie mai veche de secolul al XI-lea în privinţa sis- 
temului alfabetic. De asemenea, asemănarea grafică şi numele 
aproape identice ale literelor în alfabetele proto-sinaic şi fenician con- 
duc la ipoteza conform căreia fenicienii şi-au elaborat propriul sistem 
adaptându-l pe cel al vecinilor lor sudici. 

desemnat prin titlul Baal, ,Stäpânul”. Sub noul său titlu de 
Baal-shamain, „Stăpânul cerurilor”, el pare să fi îmbrăcat 
un caracter universal care îl va face să rivalizeze cu El, 
sau cu diversele sale ipostaze locale. 

Arameenii şi populaţiile înrudite cu ei din Transiordania 
au adoptat vechile divinităţi cosmice, dar le-au preferat 
adesea zei naţionali precum Kamosh din Moab, invocat la 
sfârşitul secolului al IX-lea de către regele Mesha pe stela 
sa, unde este menţionat pentru prima oară şi Yahveh al 
Israelului. Pe de altă parte, Balaam „Fiul lui Beor, omul 
care îi vede pe zei” a devenit tipul exemplar de vizionar 
inspirat, foarte diferit de ghicitorii assirieni care, în afara 
cărţii Numerele (22-24), este menţionat într-o inscripţie de 
pe un zid din Tell Deir Alla, de asemenea, în Transiorda- 
nia. lar textul aramean, redactat cu un secol mai înainte 
de către regele Zakkur din Hamath, actualul Hama din 
Siria Centrală, nu este mai puţin remarcabil prin accentele 
pasionate, aproape „biblice” El relatează felul în care, 
fiind asediat şi în dificultate, şi-a ridicat braţele către zeul 
său Baal-shamain, care i-a răspuns, vorbindu-i prin inter- 
mediul unui prezicător vizionar: „Nu te teme, pentru că eu 
sunt cel care te-a instalat la domnie. Şi eu sunt cel care te 
va salva de toţi regii care te asediază”. 

În acest context a început să se răspândească noua 
scriere sfântă, fixând cuvintele înseşi ale zeului naţional, 
stăpân al unei istorii concepute, la rândul ei, într-o manieră 
foarte nouă. Personalitatea şefilor charismatici fondatori ai 
naţiunilor va fi luată ca referinţă majoră, aşa după cum 
arată întreaga tradiţiei biblică. Aceasta îmbracă, aşadar, în 
mod efectiv şi un caracter exemplar, în măsura în care ilus- 
trează cel mai bine o dezvoltare intelectuală nouă, chiar în 
afara celor două regate israelite, cu zei ce capătă şi ei un 
caracter mai personal şi salvator, care, în epoca precedentă 

nu mai fusese întrezărit decât la Ugarit. Nu mai puţin re- 
marcabilă este apariţia marilor figuri istorice, sau cărora li 
se atribuie, precum patrarhilor evrei, o existenţă istorică, 
foarte diferiţi de un Ghilgamesh din Uruk sau de un Danel 
din Ugarit, în calitate de fondatori ai unor tradiţii religioase 
chemate să se concretizeze în religii propriu-zise. 

Micii regi arameeni din Siria de Nord, la fel ca şi vecinii 
lor pe care îi numim neo-hittiti, au construit mult, înainte de 
a fi supuşi de către assirieni. Palatele lor, numite hilani de 
către aceştia din urmă, refăceau tradiţia arhitecturală a 
mileniului al II-lea, prin porticul cu coloane ce se deschide 
spre o scară de acces care conduce la apartamentele pri- 
vate de la etaj, deasupra sălii de ceremonii încălzită cu un 
brasero” transportabil. La Tell Tainat, în regiunea Antiochiei, 
un astfel de palat era construit alături de un mic templu a 
cărei dispunere axială, care se conformează tradiţiei altă- 
dată ilustrată la Ebla, este identică celei a templului apro- 
ximativ contemporan ridicat de Solomon. Şi putem crede 
că palatul adiacent acestuia, la lerusalim, era înrudit 
îndeaproape cu aceste hilani. Fundaţia de piatră a aces- 
tor palate şi a porţilor oraşelor era îmbrăcată cu un decor 
sculptat, uneori prolific, reluând tradiţia elaborată în mile- 
niul al II-lea, cu stâlpii porţilor sculptați în formă de animale 
sau de monştri gardieni, cu o iconografie religioasă în care 
prepondera efigia zeului Furtunii. De asemenea, inspiraţia 
profană este larg reprezentată. 

Mobilierul sălii de ceremonii era placat cu fildeş, care în 
mare parte a fost transportat ca pradă de război în pala- 
tele assiriene. La fel ca şi cel de pe sigilii, decorul pieselor 
de fildeş, în diversitatea lor „feniciană” puternic egiptizată 
sau „arameeană”, ilustrează un sincretism caracteristic 


42 Recipient metalic, cu găurele şi umplut cu reziduuri arzânde, 
folosit la încălzire. 

perioadei posterioare crizei secolului al XII-lea. În timp ce 
înainte, în civilizațiile rezultate din „revoluţia urbană”, ico- 
nografia era un mod privilegiat de exprimare a gândirii, de 
acum înainte împrumuturile de o extremă diversitate 
indică o indiferenţă aproape totală, reflex al unei forme de 
aculturatie specifică. 


Apogeul civilizaţiei assiro-babiloniene 


Contrar celor care se petrec în Levant, cele două com- 
ponente ale Mesopotamiei, Babilonia şi Assiria, au depăşit 
criza marcată de invaziile arameene de la sfârşitul mile- 
niului al II-lea. Dar ele au reacţionat în moduri diferite. 
Babilonia a ieşit din criză slăbită, iar teritoriul său a rămas 
în mare parte ocupat de triburi arameene şi chaldeene 
care i-au şi dat numele de Chaldeea. Înainte de aceasta, 
Nabuchodonosor | (1126-1105) îşi luase revanşa asupra 
elamitilor, dar fără să poată face din nou din Babilon pu- 
terea universală care se pretindea să fie. Probabil că el 
este cel care a realizat construcţia zigguratului pe care îl 
va lăsa neterminat şi care va dura timp de şase secole, 
putând da naştere legendei Turnului Babel. Din epoca 
domniei sale datează, de asemenea, şi compunerea Dia- 
logului pesimist, care este o meditaţie blazată ce dezvoltă 
aceleaşi idei ca şi monologul „Dreptului suferind". Trebu- 
ie să atribuim, în fine, acestei epoci, fără a putea să fim 
exacti, compunerea marelui poem al Creaţiei desemnată 

43 Este vorba de cele mai importante texte ale literaturii sapientiale 
babiloniene. Dialogul pesimist este considerat echivalentul babilonian 
al Ecclesiastului biblic. Poemul Dreptului suferind este un text cu 


aspectul unui monolog, în care un om pios îşi deplânge suferinţele, 
căutând să le afle cauza. 

prin primele sale cuvinte, Enuma elish, „Cînd sus cerul nu 
era numit iar jos pământul nu fusese chemat pe al său 
nume, zeul primordial Apsu care le-a creat....”. Intenţia 
acestui text epic era dublă. Fundamental, el făcea parte 
integrantă din ritualul Noului An, legat de monarhia de 
tradiţie sumeriană, cu scopul de a realiza indispensabila 
înnoire anuală a creaţiei, concepută ca o ordonare a lumii. 
Monarhia era în mod tradiţional cheia de boltă a echilibru- 
lui universal, şi acest poem avea drept scop tocmai afir- 
marea întâietăţii Babilonului şi a regelui său, justificând în 
plan teologic promovarea modestului său zeu Marduk la 
rangul de rege al zeilor. El se asocia astfel tradiţiilor cul- 
turale celor mai vechi, mai ales cu anticul sistem care îşi 
avea originea la Eridu, cu zeul său Enki/Ea, stăpân al 
adâncurilor apelor dulci numite Apsu, chiar în apropierea 
mării. Poemul descria naşterea succesivă a unor entităţi 
din ce în ce mai complexe, pornind de la haosul primordial 
compus dintr-un amestec de ape dulci şi sărate, exprimat 
de căsătoria lui Apsu cu marea, Tiamat. Zeii propriu-zişi 
s-au născut în felul acesta, dar ameninţaţi de către părinţii 
lor cu distrugerea, s-au revoltat, după care au renunţat să 
mai lupte, punându-şi soarta şi puterile în mâinile tânărului 
Marduk, fiul lui Ea. Astfel ales rege al zeilor şi deci al lumii, 
eroul a învins-o pe Tiamat şi a făcut din corpul ei tăiat în 
două „ca un peşte” pământul acoperit de cer, stabilind 
domeniile tradiţionale ale celor trei zei majori: cerul, atmo- 
sfera şi abisul. El a stabilit cursul astrilor, repere ale timpu- 
lui, şi a creat omul pentru a-i servi pe zei, folosind sângele 
unuia dintre zeii ucişi din armata învinsă a lui Tiamat. 
Acest mare text de peste 1100 de versuri constituia un fel 
de cosmogonie mitică — singura care a fost concepută în 
epocă; aceasta era superioară prin coerenţa sa celor 
sumeriene, cărora li se conforma totuşi prin concepţie. 

Filozofia raţională nu era complet absentă, la fel ca şi 
monoteismul sau chiar henoteismul, gânditorii babilonieni 
tinzând în această epocă spre o asimilare a tuturor zeilor 
într-unul singur, Marduk. 

Enuma elish era citit la începutul marii procesiuni care îi 
conducea, la începutul fiecărui an, pe zei în afara Babi- 
lonului, în templul „de odihnă” situat în afara zidurilor, numit 
Akitu, de la care şi-a luat numele întreaga sărbătoare. Nu 
cunoaştem bine derularea ceremoniilor care urmau; se 
pare că, cel puţin în Assiria, erau mimate anumite episoade 
ale luptei primordiale în care regele juca în mod tradiţional 
rolul zeului învingător; căsătoria sacră trebuia, de aseme- 
nea, să fie celebrată înainte de întoarcerea zeilor în Babi- 
lon, dar modul în care era realizată rămâne neclar. 

Assiria va adopta ritualul din Babilon, înlocuindu-l pe 
Marduk cu zeul său naţional, Assur, care îşi păstra carac- 
terul arhaic. Assirienii nu au cunoscut evoluţii naţionale 
comparabile cu ale popoarelor din Levant. Ei au reacţionat 
la invaziile arameenilor transformându-se în cuceritori ai 
lumii, insistând să cucerească Babilonul, a cărui întâietate 
religioasă o recunoşteau, mai întâi vasalizându-l, apoi 
instalându-se ei înşişi, sau fiii lor, pe tronul acestuia, sau 
chiar cu preţul unor distrugeri care se doreau radicale, 
precum cele produse de Sennacherib în 689 şi apoi de 
Assurbanipal în 648. 

În aceste condiţii, istoria, relatare a victoriilor regale, a 
căpătat o dezvoltare excepţională, alături de magie — 
pentru protecţia regelui — si de divinatie, care se raporta 
la evenimentele cele mai îndepărtate, judecate ca fiind 
exemplare. Aceste pseudostiinte absorb şi, prin urmare, 
fac sterilă, într-o manieră dezastruoasă, o parte esenţială 
a activităţii intelectuale. Datorăm între altele lui 
Assurbanipal (669- cca 627 î.Hr.) regruparea în celebra 

sa bibliotecă de la Ninive a unei mari părţi din literatura 
babiloniană, ceea ce ne revelă personalitatea acestui rege, 
deopotrivă anxios şi curios. Dar trebuie să admitem că nici 
măcar în această epocă raționalitatea nu a fost atinsă de 
către elita assiriană în ştiinţele matematice sau în cele ale 
naturii. Un blocaj radical a împiedicat mereu depăşirea 
cazurilor particulare, multiplicate la infinit, pentru a putea 
deduce legi generale. 

Ideologia regală assiriană s-a exprimat şi prin inter- 
mediul palatelor, al căror decor arhitectonic era inspirat de 
tradiţiile precedente, elaborate la hittiti şi apoi în Levant. 
Porţile erau decorate cu sculpturi inspirate din cosmologia 
mitică ce urca până în mileniul al Ill-lea. Ele erau străjuite 
de perechi de animale sau mai degrabă de monştri, pre- 
cum taurii androcefali înaripaţi (fig. 6), ai căror predecesori 
sunt taurii androcefali, personificări ale munţilor de la baza 
lumii (cf. p. 72). 


Fig. 6. — Taur androcefal înaripat: gardian al porţii palatului lui 
Sargon II al Assiriei, de la Khorsabad. 
Sfârşitul secolului VIII î.Hr. Înălţime: aprox. 4 m. 


Aceste genii binevoitoare asigurau deci stabilitatea 
palatelor, păzite, de altfel, şi de eroi-stăpâni ai animalelor, 
abuziv identificaţi de către pionieri ai assirologiei cu 

Ghilgamesh. În realitate, aceste genii, a căror tradiţie vine 
din preistorie, deveniseră în timp companioni ai zeului 
abisului, binevoitorul Enki/Ea şi erau prin excelenţă 
reprezentări ale Înteleptilor. Decorul interior al palatelor, 
sculptat sau doar pictat, cuprindea, de asemenea, genii 
binefăcătoare, dar assirienii au făcut din acest decor mai 
ales ilustrarea analelor regale, în cadrul unui program de 
propagandă care trebuia să-i convingă pe vizitatori de 
invincibilitatea naţiunii lor. La Kalkhu (Nimrud), în secolul 
al IX-lea, şi apoi la Dûr Sharrukîn (Khorsabad), realizare 
efemeră a lui Sargon Il la sfârşitul secolului al VIll-lea, în 
fine, la Ninive în secolul al VIl-lea, putem urmări evoluţia 
acestei arhitecturi palatiale, care se articula în două spaţii 
specializate, de o parte şi de alta a sălii tronului. 

Decorul său ilustra faptele de glorie ale regelui, cu o 
minutiozitate etnologică în evocarea fiecărui popor şi cu o 
preocupare din ce în ce mai mare pentru realism, animată 
de un splendid „sentiment al naturii”, în timpul lui Senna- 
cherib şi mai ales în cel al lui Assurbanipal. Şi totuşi, 
această artă, în care statuarul ocupa un loc minor, nu va 
regăsi niciodată simţul umanului atins, cu o mie cinci sute 
de ani înainte, de sumerieni, chiar în ajunul dispariţiei lor. 
În acest domeniu, de asemenea, civilizaţia assiro-babilo- 
niană apare ca fiind blocată în tradiţiile sale, pe care elita 
conformistă a scribilor utilizatori de cuneiforme era inca- 
pabilă să o depăşească printr-o renunțare la scrierea lor, 
la fel de învechită ca şi modul de gândire de care era 
ataşată în mod iremediabil. 


Iranul 


Un fenomen comparabil cu cel al crizei din Levant 
începuse deja în Iran, o dată cu trecerea la nomadism a 
numeroase populaţii anonime, în nord-vest, elamiti în văile 
munţilor Zagros din sud, unde reliefurile rupestre puneau 
în scenă mai multi regi înconjurați de populaţii capabile să 
devină ,natiuni” 

Istoria lor la începutul mileniului | ne scapă în totalitate. 
În schimb, analele assiriene ne revelă, începând din se- 
colul al IX-lea, pentru prima oară, prezenţa iranienilor, 
mezii şi perşii, în actualul Kurdistan. 

Încă dinainte se formaseră, precum în Levant şi în lumea 
neo-hittită, principate în zona muntoasă, iar apoi, în actuala 
Armenie, puternicul regat Urartu, rival redutabil al Assiriei, 
de la care preluase scrierea cuneiformă şi o adaptase pen- 
tru limba sa înrudită cu hurrita. O dată cu expansiunea către 
Iran, urartienii au distrus Hasanlu, anticul Mashta probabil, 
la sud de lacul Urmiya. Îmbogätiti datorită schimburilor cu 
occidentul, locuitorii săi au elaborat o arhitectură palatialä 
dezvoltând tradiţia megaron-ului anatolian, cu cele 2 sau 4 
coloane încadrând căminul. Ei au construit palate cu săli 
mari, care puteau adăposti un personal numeros în jurul 
unui stăpân al casei: nobil, şef sau „rege” 

O intrare cu portic şi acces la etaj era împrumutată direct 
din hilaniul sirian. Bogatul mobilier al acestor palate indică 
un cosmopolitism cultural pentru care cea mai frumoasă 
mărturie este un vas de aur al cărui decor ilustrează teme 
mitice siriene şi mitanniene. Tradiţia sălilor cu coloane, negli- 
jată de assirieni, care nu erau nevoiţi să reunească adunări 
cu caracter national, se va dezvolta în Iranul Occidental, toc- 
mai pentru că ea corespundea aici unei evoluţii sociale şi 
politice originale, asemănătoare celei produse în Levant. 

Aceasta este ilustrată în secolul al VIll-lea în Media, 
aşadar, probabil de către proto-mezi, în citadela de la 
Tepe Nush-i Jan, unde au fost edificate, de asemenea, şi 
cele mai vechi temple cunoscute ale focului, în formă de 
turnuri cu plan cruciform. Dar nici o scriere nu a fost adop- 
tată, nici o iconografie nu a fost elaborată pentru a expri- 
ma gândirea acestor primi veritabili iranieni. Dimpotrivă, în 
Luristan, situat la sud-vest de Media, o foarte veche 
tradiţie iconografică şi metalurgică a prins din nou viaţă o 
dată cu întoarcerea populaţiei de la nomadism în jurul 
fortäretelor şefilor. Analele lui Sennacherib ne arată că 
populaţia era mixtă, autohtonă şi iraniană. De asemenea, 
arta prolifică a „bronzurilor din Luristan” ilustrează tradiţii 
locale foarte vechi (cf. fig. 1), înrudite cu cele ale altor ci- 
vilizaţii orientale, dar stilizate în maniera oamenilor rămaşi 
în afara istoriei, prin respingerea realismului. În felul aces- 
ta regăsim, pe zăbala cailor (fig. 7), tauri fnaripati cu forme 
deliberat stilizate, contemporani ai celor care păzesc 
porţile palatelor lui Sargon din Assiria (fig. 6, p. 130), trataţi 
conform tradiţiei care urmăreşte realismul. 


Fig. 7. — Placă de bronz 
pentru zăbală, din Luristan. 
Luvru, sec. VIII-VII î.Hr. 
Înălţime: aprox. 15 cm. 

Dar unele bronzuri aduc în scenă oficianti purtând un 
barsom, ramură sacră specifică riturilor iranienilor arhaici. 
S-ar părea astfel că primii iranieni nomazi s-au infiltrat 
printre autohtoni, adoptând tradiţiile lor iconografice dar 
golindu-le de sens, astfel încât oamenii rămaşi în arhais- 
mul lor au putut să fie influenţaţi cultural şi să devină mezi. 

Acelaşi proces de acceptare şi aculturatie trebuie să se 
fi produs şi în sud, în zonele înalte ale Elamului, unde 
populaţia complet nomadă a păstrat utilizarea scrierii, aşa 
cum o atestă inscripţiile lui Hanna, un mic rege din Aiapir 
care şi-a însuşit sculpturile de la Ilzeh/Malamir (cf. p. 117), 
precum şi peceţile de sigiliu cu un stil nou, mărturii ale 
vitalităţii elamite. Antica monarhie din Anzân şi Susa a fost 
restaurată la sfârşitul secolului al VIII-lea, dar sub o formă 
divizată în mai multe principate. Intervenţia lor în Babilonia 
l-a determinat pe Assurbanipal să acţioneze: în 648, el a 
distrus Susa şi templul său cu un bogat decor emailat, 
care fusese recent construit. Dar în curând perșii, aflaţi în 
zona înaltă din Anzân, îşi vor lua destinul în mâini, afir- 
mându-şi pentru prima oară identitatea şi asumându-şi 
moştenirea elamită. Astfel, regele lor Kurash (Cyrus) s-a 
autointitulat anzanit, deci rege din Anzân, pe sigiliul său 
reutilizat mai târziu la Persepolis. Influențe culturale reci- 
proce au permis astfel perşilor să capete statura naţională 
pe care tradiţiile arhaice o interzisese elamitilor. lar aceştia 
din urmă le-au transmis scrierea, a cărei ignorare i-a 
împiedicat pe mezi să fie altceva decât o nebuloasă. Astfel 
era instalat decorul ultimului act al istoriei orientale. 


Capitolul VIII 


_ IMPERIUL PERSAN ŞI 
ÎNCEPUTUL ANTICHITĂȚII CLASICE 


Sfârşitul îndelungatei domnii a lui Assurbanipal, probabil 
în 627, a fost unul dificil; succesiunea sa a fost marcată de 
un război civil de care au profitat mezii, aliaţi ai regelui 
chaldean din Babilon, Nabopolassar, recent emancipat. 
Prăbuşirea finală, care s-a produs în 612, este una radi- 
cală, de necomparat cu cea a dispariţiei altor imperii, care 
nu şi-au întrerupt în mod real continuitatea culturală pentru 
perioade lungi. Dimpotrivă, o dată cu dispariţia acestui 
imperiu a dispărut şi poporul assirian, cu întreaga şi splen- 
dida sa civilizaţie. Aceasta a fost o cădere în neant, dacă 
dăm crezare surselor noastre greceşti care nu ne pot trans- 
mite decât vagi amintiri, culese în chip de bârfe. Doar Biblia 
păstrează memoria realitätilor assiro-babiloniene, dar 
numai în măsura în care poporul său era implicat. 

Or, putem compara de acum înainte această catastrofă 
cu cea care a lovit civilizațiile Levantului, Anatoliei hittite şi 
Greciei miceniene în secolul al XII-lea, ca având deci o 
valoare de exemplu. Credem că aceasta nu s-a produs ca 
urmare a unei serii de invazii, ci prin implozia acestor ci- 
vilizaţii legate de scrieri şi administrații devenite arhaice. 
Mesopotamia rezistase datorită faptului că aici scrierea şi 
cei care o foloseau se bazau pe rădăcini culturale mult 
mai profunde. Dar nu a fost decât o amânare. În Assiria, la 
sfârşitul secolului al VII-lea, distrugerea oraşelor în care se 
găseau elitele de scribi, păstrători ai totalităţii instrumen- 
telor memoriei şi asociaţi monarhiei garantă a coeziunii 
tesäturii sociale, a transformat o simplă înfrângere într-o 
iremediabilă cădere în neant. 

Babilonul va supravieţui încă o jumătate de secol, dar 
în circumstanţe diferite, care i-au permis ulterior o lungă 
agonie liniştită. În mod bizar, în această epocă în care 
matematicile greceşti iau naştere, cele din Mesopotamia 
au cunoscut o înnoire, iar metoda lor aplicată observării 
planetelor a deschis calea unei astronomii ştiinţifice, mar- 
cată de apariţia zodiacului. 

Imediat după căderea capitalei assiriene Ninive, Nabopo- 
lassar şi mai ales fiul său Nabuchodonosor Il (604-562 î.Hr.) 
au preluat succesiunea, reconstituind un imperiu la fel de 
„prădător”, care includea totalitatea Semilunii Fertile. Zonele 
muntoase care o dominau la est şi la nord erau abandonate 
„barbarilor”, Umman-manda, adică mezilor, sau mai precis 
populațiilor unitare prin comuniunea lingvistică şi institutio- 
nală iraniană, a căror mobilitate îi împingea tot mai departe 
către vest. Regii mezi erau incapabili să organizeze un impe- 
riu veritabil, datorită faptului că nu deţineau o tradiţie admi- 
nistrativă asociată unui corp de scribi. 

Acest lucru poate explica maniera facilă în care au 
ajuns să fie dominați de către rudele lor apropiate, perșii, 
conduşi de marele Cyrus Il şi formaţi de către maeştrii lor 
elamiti. Circumstanţele romaneşti ale acestei victorii, 
relatate de Herodot, au prea puţină importanţă, la fel ca şi 
cele ale preluării Babilonului. 

llustrul oraş fusese reconstruit de către Nabucho- 
donosor Il într-o manieră grandioasă, având în centru tem- 
plul lui Bel-Marduk, care era dublu. El includea, pe de o 
parte, Esagil, „Templul Înalt”, palatul stăpânului zeilor şi, pe 
de altă parte, templul plasat în vârful zigguratului 
Etemenanki, „Templul cu temelia în cer şi pe pământ, a 
cărui înălţime rămâne în discuţie. Cu cele 3 scări ale sale 
convergente către vârf, acest „turn” era amplificarea mo- 
delului creat cu o mie cinci sute de ani mai devreme de 

către regii din Ur, iar această referinţă, la fel ca şi numele 
sumerian, arată în ce măsură edificiul este simbolic pentru 
o religie deja arhaică, dar de care ideologia regală încă nu 
putea fi disociată. Palatul regal, lipit de latura nordică a for- 
tificaţiilor oraşului, grupa într-o manieră destul de stângace 
o serie de apartamente identice, alături de dependinţe si de 
un imens depozit interpretat în mod abuziv de către primii 
cercetători ca fiind fabuloasele „grădini suspendate” 

În timp ce mezii, în înaintarea lor către vest, distrugeau 
regatul Urartu, legat prin arhaismul său de vechile monar- 
hii mesopotamiene cu scriere cuneiformă, Nabuchodo- 
nosor || distrugea regatul lui luda, în 587. 

După metoda assiriană, pentru a sfărâma coeziunea 
naţiunilor învinse, el a deportat elitele în Babilonia. Acest 
Exil va avea consecinţe decisive pentru elaborarea 
tradiţiilor biblice, mai puţin datorită contactului cu o civi- 
lizatie prestigioasă, dar epuizată, cât prin faptul că a sus- 
citat o meditaţie unică asupra sensului teologic al istoriei, 
concepută ca acţiune pedagogică a unui Zeu, deopotrivă 
naţional şi universal. Se pare că cel puţin sabatul de a 
şaptea zi a fost introdus acum, datorită adoptării calen- 
darului babilonian, jalonat de zile în care nu se muncea, 
din cauza reputației de-a fi „primejdioase” 

Căderea Babilonului în 539 s-a produs ca urmare a unui 
episod confuz, care i-a permis lui Cyrus, „Regele din 
Anshân”, să se prezinte ca eliberator, păstrător al tradiţiilor 
autentice pe care ultimul rege, Nabonid, comisese eroarea 
de a le fi ameninţat, deşi, paradoxal, acesta restaurase 
temple din vechile oraşe sumeriene. Într-un text referitor la 
fondarea Babilonului, Cyrus afirmă că Marduk l-a „desem- 
nat pe nume pentru a guverna peste toate lucrurile” De 
asemenea, eliberându-i pe evrei din prizonierat, el a fost 
celebrat ca fiind unsul lui Yahveh (Isaia 41,1). 

Cyrus a ştiut să facă din toţi iranienii o comunitate 
naţională şi, prin diversitatea sa, imperială. Urmând exem- 
plul elamit, ei au format un popor de seniori cu o vocaţie 
universală adaptată expansiunii pe un teritoriu imens. 

Cyrus a înlocuit Anshân, abandonat de mult timp, cu o 
nouă capitală, Pasargades, în regiunea înaltă elamită, 
devenită un teritoriu preferat al perşilor: Fars-ul actual. El 
a patronat o arhitectură palaţială care ignora în mod deli- 
berat orice cadru urban. Două palate erau mai puţin reşe- 
dinte, cât săli de reuniune pentru nobilimea persană, 
înconjurate de o vastă grădină savant organizată şi irigată. 
Această arhitectură era moştenitoarea celei a mezilor 
formaţi de către autohtonii Iranului de nord-vest, în pofida 
unei aparente greceşti datorată faptului că execuţia sa a 
fost încredinţată ionienilor, care erau cei mai buni cioplitori 
în piatră ai imperiului. Un decor sculptat de tradiţie elamită 
şi mesopotamiană exprimă vocaţia noului stat de a lua în 
considerare moştenirea culturală a popoarelor nu atât 
aservite, cât integrate în ceea ce apare, în cele din urmă, 
ca un imens teritoriu în care domneşte pacea. 

Cambyse, fiul lui Cyrus, a cucerit Egiptul, iar la moartea 
sa prematură, Darius Ahemenidul (522-486), care era 
poate un uzurpator, a trebuit să dea imperiului organizarea 
sa definitivă. El a patronat o artă simbolică pentru noua 
ideologie, în special în cele două capitale complementare: 
Persepolis în zona persană înaltă, şi Susa; ele corespun- 
deau în mod curios anticei dualitäti elamite. Darius a 
început prin a remodela Susa, pentru a o transforma într-un 
oraş administrativ dominat de palatul său, care era dublu. 
O sală hipostilă enormă numită apadana era destinată 
adunărilor, conform tradiţiei iraniene, fiind asociată cu o 
reşedinţă de concepţie mesopotamiană, dar organizată 
într-o manieră mult mai coerentă decât palatele din 

Babilon. Locuinta regală era încadrată de depozite care 
serveau drept fundaţie pentru apartamentele private. 

Pereţii erau îmbrăcaţi în reliefuri emailate evocându-i 
pe Arcaşi, simbol al poporului persan înarmat, alături de 
animale şi de monştri lipsiţi însă de o semnificaţie mitolo- 
gică, pentru că, la fel ca în Levant după secolul al XII-lea, 
sincretismul persan pierduse sensurile tradiţiilor icono- 
grafice devenite arhaice. În Carta palatului său, Darius 
enumera popoarele care participaseră la construcţie, fapt 
simbolic pentru unitatea imperiului. El adăuga: „Națiunile 
care luptau unele contra altora, ai căror oameni se uci- 
deau reciproc, pe toți aceştia eu, cu sprijinul lui Ahura 
Mazda, i-am făcut să nu se mai ucidă unii pe alții şi i-am 
reasezat pe fiecare în fara sa (se referă la cei care fuse- 
seră deportaţi). În prezent deciziile mele ei le respectă, 
astfel încât cel puternic nu îl loveşte şi nici nu îl 
nedreptäfeste pe cel slab”. Era, în linii generale, o readap- 
tare a unei tradiţii care începea cu epoca sumerienilor, 
asociată unui ideal pacificator nou. 

Cooperarea popoarelor este tema constantă a decoru- 
lui ansamblului mult mai vast construit la Parsa, adică 
Persepolis, de către Darius şi succesorii săi, nu departe de 
mormântul său săpat în stânca de la Naqsh-i Rustem, 
alături de vechiul loc de cult elamit. Aici, estrada regală, 
reprezentată pe una dintre fațadele palatului cu coloane, 
avea două etaje purtate de personaje care personifică 
popoarele imperiului, înarmate pentru că sunt libere, sub- 
stituite purtătorilor de elemente ale cosmosului ai assirie- 
nilor. Inspirația imperială se substituie deci cosmologiei 
mitice, de acum perimată. Aceleaşi popoare, conduse de 
perşi şi mezi, erau mai bine prezentate, purtând costumele 
lor naţionale, pe fundamentul apadanei din Persepolis. Dar 
nimic nu ne permite să credem, în pofida unei idei 

seducătoare lansate de E. Herzfeld şi preluată de Roman 
Ghirshman, că defilarea lor era ocazionată de Anul Nou. 
Acest decor nu era decât amplificarea temei imperiului, 
atemporal, astfel încât orice referire la un eveniment istoric 
sau liturgic este exclusă. Xerxes, fiul lui Darius, a construit 
lângă apadana o a doua sală de ceremonie, încă şi mai 
mare, al cărei tavan este susţinut cu o sută de coloane şi a 
cărei faţadă, cu porticul său încadrat de tauri colosali, pare 
derivată direct din cea a unui hilani sirian, adoptat deja la 
Hasanlu în secolul al IX-lea (p. 132). Stâlpii largi ai porţilor 
acestui edificiu erau decoraţi în aceeaşi manieră ca şi mor- 
mântul lui Darius, imitat de către succesorii lui, şi, de 
asemenea, la fel ca apadana. Regăsim aici, pe de o parte, 
popoarele imperiului purtând ca atlanti estrada regală, iar 
pe de altă parte, cele două popoare stăpânitoare înarmate, 
perşii şi mezii, în rânduri suprapuse sub această estradă, 
în maniera anunţată de elamiţii care îl înconjurau şi îl pur- 
tau pe regele lor pe stânca de la Izeh/Malamir (p. 117). 

În sfârşit, pe unii dintre stâlpii aceştia, vechiul Stăpân 
mitic al animalelor primeşte o interpretare politică, în ţinută 
persană, astfel încât simbolizează Omul persan despre 
care Darius, în inscripţia de pe mormântul său, amintea că 
a „luptat departe de Persia”, deci a extins imperiul. 
Singura figură mitică a acestei iconografii este împrumu- 
tată din Assiria unde îl reprezenta pe zeul-Soare într-un 
disc înaripat, la rândul său preluat din Egipt. La perşi 
putem admite, în pofida altor interpretări posibile, că este 
vorba de Ahura Mazda, „zeu al arienilor” şi patron al 
monarhiei ahemenide. El nu era totuşi un zeu unic, pentru 
că la mijlocul secolului al IV-lea, Mithra şi Anahita au fost, 
de asemenea, invocati: gândirea iraniană nu a ajuns nicio- 
dată să purifice complet concepţia de divinitate. Totuşi, un 
text de fondare al lui Xerxes are implicaţii teologice 

considerabile, pentru că regele declară că a distrus sanc- 
tuarul entității malefice cu numele de Daevas, care apare 
ca fiind în antiteză cu Binele personificat de Ahura Mazda. 
Xerxes adaugă: „Am proclamat: «Lui Daevas nu i se dedi- 
că un cult»; acolo unde înainte era dedicat un cult pentru 
Daevas, chiar în acel loc voi aduce un cult lui Ahura 
Mazda, în momentul prescris şi conform riturilor” În aceste 
texte, Arta desemnează deopotrivă adevărul şi ordinea, 
pentru a utiliza cuvintele care derivă din aceeaşi rădăcină 
indo-europeană“. Ea este aproape personificată şi cores- 
punde unei foarte noi capacităţi de abstractizare. Aceste 
texte indică deci apariţia unei conştiinţe religioase profund 
diferită de cea a vechilor civilizaţii a căror iconografie fuse- 
se în parte preluată, dar golită de semnificaţiile originare. 

Prin urmare, atunci când Alexandru cel Mare, în 331, l-a 
învins pe ultimul Darius în apropiere de Arbeles, în ceea 
ce cândva fusese Assiria, el a reuşit să distrugă Imperiul 
ahemenid şi arta care îi simbolizase ideologia timp de 
două secole. 

Dar civilizaţia iraniană, ajunsă la maturitate graţie ma- 
relui Cyrus, a supravieţuit, spre deosebire de cea assiri- 
ană după 612 şi chiar de cea babiloniană, care continua 
să agonizeze. Mai importantă a fost elenizarea Orientului, 
pe care perşii îl unificaseră pentru prima oară. 

Deschizându-se către o civilizaţie cu totul nouă, 
Mesopotamia, unde se născuse cea mai veche civilizaţie 
a scrierii, s-a închis, paradoxal, către propriul trecut, prin 
uitarea progresivă, care deja începuse, a limbilor antice 
pentru care scrierea cuneiformă era unicul vehicul. 

Au existat totuşi excepţii; la fel ca Manethon în Egipt, 
preotul chaldean Berose a redactat, în secolul al Ill-lea, 


44 Observaţie valabilă atât pentru franceză, cât şi pentru română. 

Babiloniaca, pornind, în mod cert, de la surse cuneiforme 
care îi interesau atât de puţin pe greci. Pierderea aproape 
totală a acestei lucrări este iremediabilă. Pe de altă parte, 
într-o Chaldee aproape complet aramaizată, anticele 
oraşe sumeriene constituie insule de rezistenţă. Preoţii din 
Uruk puteau încă să îşi ia un nume babilonian alături de 
unul grec, şi erau încă alcătuite nume sumeriene pentru 
capelele templului lui Anu, care îşi păstra numele akkadi- 
an de Bit Resh, „Templul capital” O dată cu ultimii preoţi 
cunoscători ai cuneiformelor, în timpul regilor parti „elenis- 
tici”, învingători ai romanilor, în cursul ultimelor decenii ale 
primului secol din era noastră, va dispărea complet 
această tradiţie. 


CONCLUZII 


Mai bine decât oriunde altundeva şi cu bogată diversi- 
tate, rezultată din istoria foarte îndelungată şi din imensi- 
tatea teritoriului, antichitatea orientală anterioară elenismu- 
lui reuşeşte să ilustreze o suită de etape decisive pentru 
întreaga istorie a umanităţii, sau, mai precis, o serie de 
evoluţii care se integrează prea puţin în cadrele stabilite 
a priori de către teoreticieni. Anticul Orient apare în felul 
acesta ca teatru al unor progrese majore, de ordin social şi 
intelectual, iar abia în plan secundar tehnic, care relativi- 
zează importanţa realizărilor anterioare. Prima dintre aces- 
te etape, neoliticul, nu a avut, în mod cert, caracterul unei 
rupturi cu trecutul, aşa cum se credea înainte de cercetarea 
aspectelor sale specifice. Întinderea sa pe mai multe milenii 
şi supraviețuirea în contextele sale cele mai impresionante, 
ca la Çatal Hüyük, sau a celor mai evoluate din epoca 
Obeid, a unor tradiţii şi atitudini intelectuale foarte arhaice, 
care nu disting net umanul de animal şi resping sau anu- 
lează chipul uman, ne împiedică, pentru a relua o compa- 
ratie tradiţională, să-i considerăm pe oamenii acestei lungi 
perioade pregătitoare ca pe adevăraţi „adulţi”. 

În această privinţă, cea de-a doua transformare, mar- 
cată de apariţia celor mai vechi scrieri şi a unui realism 
narativ care exprimă în sfârşit sentimentul umanităţii, pre- 
cum şi de constituirea statelor regale sumerian şi egip- 
tean, apare ca fiind cu adevărat decisivă. Relativa rapidi- 
tate a instalării sale justifică mult mai bine comparatia cu 
o ,revolutie”, caracterizată de ruptura cu arhaismul social 

şi intelectual specific preistoriei. Căci, una peste alta, 
noţiunea de umanitate preistorică, atât de neclară cândva, 
poate fi precizată şi trebuie deci să fie reevaluată, cel puţin 
negativ, prin contrast cu umanitatea istorică, intrată în isto- 
rie potenţial şi apoi efectiv. Esenţial este să urmărim 
aspectele cele mai profunde ale evoluţiei inteligenţei, aşa 
cum le-au condiţionat societăţile Mesopotamiei, şi a căror 
complexitate este reflectată într-o manieră privilegiată de 
elaborarea cadrului arhitectural. Dar uimitoarea absenţă a 
locurilor de cult, în Mesopotamia, în zorii marii schimbări, 
la fel ca şi absenţa imaginilor divine fac îndoielnică exis- 
tenta unor divinităţi în sensul deplin al cuvântului. Cea mai 
mare prudenţă se impune cu privire la interpretarea 
„Zeiţelor” de la Çatal Hüyük precum şi a „stăpânilor ani- 
malelor” iranieni. În acest caz, extraordinara perenitate a 
tradiţiilor religioase în Mesopotamia istorică, ce pare să 
sugereze un fel de imobilitate a acestora cantonate o dată 
pentru totdeauna în „negura timpurilor”, riscă foarte mult 
să fie înşelătoare. Dimpotrivă, abia începând de acum 
putem observa cu mai multă claritate o suită constantă de 
progrese intelectuale. 

Realizarea capitală care este oraşul regal de tip sume- 
rian a constituit cadrul privilegiat al unei constante matu- 
rizări, stimulată de intrarea în scenă a „raţiunii grafice” 
(p. 62). Apoi, de-a lungul întregului mileniu al IIl-lea, ela- 
borarea scrierii sumeriene şi adaptarea ei la idiomuri 
semitice ilustrează un progres continuu, legat direct de cel 
al gestiunii administrative. În paralel, indispensabila anali- 
ză a iconografiei, expresie a gândirii independente de 
scriere, pune în evidenţă adâncirea concepţiei despre 
divinitate, pe măsură ce trecem de la primele tentative isto- 
riografice ale regilor din Lagash la istoria bine organizată 
pe care o reflectă Lista regală sumeriană. De asemenea, 

preocuparea pentru „sărman” manifestată de principii din 
Lagash conduce la elaborarea primului „cod” de către 
Ur-Nammu şi Shulgi. 

Trecerea de la oraşul-stat sumerian la statul teritorial 
cu pretenţii universale al regilor akkadieni a interferat cu 
asimilarea progresivă a sumerienilor, în timp ce progrese- 
le tehnice realizate prin difuziunea bronzului nu primesc 
decât o importanţă secundară. Crizele traversate ulterior 
de către civilizațiile urbanizate au corespuns intrării în 
scenă a nomazilor, capabili să dinamizeze tradiţiile deve- 
nite arhaice. Prima dintre aceste crize a fost asociată 
expansiunii amorite care, pe de o parte, a lărgit orizontul 
istoric integrând ţările Levantului în ansamblul lumii meso- 
potamiene, iar pe de altă parte, a făcut ca aceasta din 
urmă să acceadă la un nivel nou de conştiinţă morală, 
practic necunoscut sumerienilor. O a doua criză, survenită 
la mijlocul mileniului al II-lea, a fost urmată la scurt timp de 
dispariţia definitivă a elitei de scribi sumerieni şi a tradiţiilor 
lor legate de exaltarea persoanei regale divinizate. Încer- 
carea i-a maturizat pe înţelepţii Babiloniei kassite, care au 
dezvoltat meditaţia asupra revoltătoarelor realităţi ale 
nefericirii şi ale morţii. Regii au renunţat la zeificare, fără a 
înceta totuşi să interpreteze rolul zeului patron al statului 
lor în timpul ceremoniilor de Anul Nou. În privinţa aceasta, 
moştenirea sumeriană a rămas vie şi va rămâne aşa până 
la sfârşitul istoriei babiloniene. Orice evoluţie către 
monoteism era blocată de imposibilitatea depăşirii con- 
ceptiei arhaice despre lume, constituită din elemente per- 
sonificate de către zei. De asemenea, mecanismele scle- 
rozate ale gândirii corpului de scribi, atotputernici în socie- 
tatea babiloniană, blochează dezvoltarea ştiinţelor. 

Criza cu cel mai important efect a afectat ansamblul 
ţărilor levantine şi ale Mediteranei Orientale în secolul al 

XII-lea. Abia începând din acest moment se instalează 
ceea ce putem defini drept lumea biblică propriu-zisă, cu 
statele sale naţionale conduse de zei care se exprimă prin 
intermediul clarvăzătorilor. O criză analogă a lovit lumea 
Iranului, într-un context încă şi mai obscur. Şi astfel sun- 
tem invitaţi să plasăm la finalul acestei epoci, fără a putea 
totuşi să fim foarte exacti (secolele VII-VI?), perioada lui 
Zoroastru, decisivă pentru elaborarea personalităţii etnice 
şi religioase a Iranului. 

Mai radicală încă, o ultimă criză, ce nu-şi are termen de 
comparaţie decât în mutatia proto-sumeriană, corespunde 
intrării într-un univers mental profund nou, pe care îl defi- 
nim drept „antichitate clasică”, după prăbuşirea puterilor 
celor mai reprezentative ale antichităţii orientale: Assur şi 
Babilon. Acesta din urmă nu a supravieţuit decât accep- 
tând tutela perşilor. Este vorba, de asemenea, de evreii 
eliberaţi din captivitatea lor, dar care s-au distins prin 
instaurarea unei forme originale de teocratie, creuzet al 
elaborării definitive a tradiţiilor lor, ce urcă în timp înainte 
de cele două crize, din secolele al XII-lea şi al VI-lea. 
Raţionalitatea concepţiei lor despre divinitate survine deci 
în momentul „axial” al istoriei, după formula lui Karl 
Jaspers, în care raționalitatea filozofică lua naştere în 
lonia. Abia atunci, credem, omul a ajuns la vârsta sa 
„adultă”, simbolizată de biblicul Adam, capabil în fine să 
distingă binele de rău. În acelaşi fel în care sumerienii au 
uitat neoliticul, asumându-şi realizările acestuia, evreii şi 
grecii i-au uitat pe sumerieni precum şi autentica istorie 
babiloniană, pentru a se transforma în moştenitorii lor şi 
pentru a transmite lumii această moştenire. 

Istorie universală 


Termenul de „Orient” şi-a schimbat în timp semnificaţia. 
Pierre Amiet ne oferă aici o perspectivă tradiţională, în care 
Orientul se confundă cu spaţiul Semilunii Fertile, la care 
adaugă două zone ce apar ca plasându-se la periferia 
acestei lumi: Anatolia şi Iranul. Dezvoltarea ştiinţelor orien- 
tale, începând din secolul al XIX-lea şi până în prezent, a 
modificat această perspectivă. Istoria Orientului Apropiat 
este în mod inevitabil legată de cea a Egiptului faraonic, iar 
egiptologia reprezintă unul dintre domeniile fundamentale 
ale orientalisticii. 

